BREAKING: Inguraidhoo ah quarantine ah ai2bidheyseen positive vejje | Fainu Online\nއިނގުރައިދޫއަށް ކަރަންޓީނަށް އައި2ބިދޭސީން ޕޮޒިޓިވް ވެއްޖެ\nއިބްރާހިމް ފަހީމް 27 ޖުލައި 2020, ހޯމަ, 11:42\nއިނގުރައިދޫއަށް ކަރަންޓީނަށް އައި2ބިދޭސީން ޕޮޒިޓިވް ވެއްޖެއެވެ.\nމި ދެމީހުންނަކީވެެެެސް ބަންގްްްްްްްްްްލަދޭޝްގެ ދެ މީހުންކަމަށް ވަނީ މަޢުލޫމާތު ލިބިފައެވެ.\nމިމީހުން ޕޮޒިޓިވްވިކަން އެނގިފައިވަނީ، ކަރަންޓީންގެ މުއްދަތު ނިންމުމަށްފަހު ޓެސްޓް ކުރުމުންނެވެ. އަދި މިމީހުން އެއްވެސް ފަރާތަކާއި ކޮންޓެކްޓް ވެފައިވޭތޯ ބެލުމުގެ މަސައްކަތް ލަސްނުވެ ފަށާނެކަމަށް ވަނީ މަޢުލޫމާތު ލިބިފައެވެ.\nމިކަމާއި ގުޅިގެން އިނގުރައިދޫ ލޮކްޑައުން ކުރާނެ ކަމަކަށް އަދި ނުބެލެވެއެވެ.


Eagles balikoh, TC badhalu hifaifi\nއީގަލްސް ބަލިކޮށް، ޓީސީ ބަދަލު ހިފައިފި\nމި މެޗު ޓީސީއިން ކާމިޔާބުކުރީ 1-0 ގެ ނަތީޖާއަކުން\nކ. މާލެ 17 ޖެނުއަރީ 2020 | ހުކުރު 00:40 1,918\nދިރާގު ދިވެހި ޕްރިމިއާ ލީގުގައި އީގަލްސް ބަލިކޮށް ޓީސީ ސްޕޯޓްސް ކްލަބުން ދެވަނަ ބުރުގައި އީގަލްސް އަތުންވި ބަލީގެ ބަދަލު ހިފައިފިއެވެ.\nގައުމީ ފުޓުބޯޅަ ދަނޑުގައި ކުޅުނު މި މެޗު ޓީސީއިން ކާމިޔާބުކުރީ 1-0 ގެ ނަތީޖާއަކުންނެވެ.\nމި މެޗު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު މި މެޗުގެ ފުރަތަމަ ހާފުގައި ދެޓީމަށް ވެސް ވަނީ ލަނޑު ޖެހުމަށް ރަނގަޅު ފުރުސަތުތަކެއްލިބި ބޭކާރުވެފައެވެ. އެގޮތުން މެޗުގެ ފުރަތަމަ ހާފުގައި ޓީސީގެ އިތުބާރު ފޯވާޑް އަލީ އަޝްފާގް (ދަގަނޑޭ) އަށް ލަނޑު ޖެހުމަށް ރަނުގެ ފުރުސަތެއްލިބި ބޭކާރުވިއިރު، އީގަލްސްގެ އަހުމަދު ރިޒްވާން (ރިޒޭ) އަށް ވެސް ވަނީ ލަނޑު ޖެހުމަށް ރަނުގެ ފުރުސަތެއްލިބި ބޭކާރުވެފައެވެ.\nމެޗުގެ ދެވަނަ ހާފު ފަށައިގެން ޓީސީއިން އެޓީމުގެ ކުޅުން ރަނގަޅުކޮށް މޮޅު އެޓޭކިންގ ގޭމެއް ކުޅުނުއިރު މި ހާފުގައި ޓީސީއިން ވަނީ ފުލުފުލުގައި އީގަލްސްގެ ގޯލަށް ހަމަލާތައް ފޮނުވައިލައިފައެވެ. ނަމަވެސް މެޗުގެ 74 ވަނަ މިނެޓުގައި އީގަލްސްގެ ރިހާމް އަބްދުލް ޣަނީ (ބޮބީ) އަށް ވަނީ ލަނޑު ޖަހަން ރަނުގެ ފުރުސަތެއްލިބި ބޭކާރުވެފައެވެ. އޭނާ ހުސްކޮށް ހުރެ އޭރިޔާ ތެރެއިން ފޮނުވައިލި ބޯޅަ ޓީސީގެ ކީޕަރު ވަނީ ހުށިޔާރު ކަމާއިއެކު ދިފާއުކޮށްފައެވެ. އޭގެ ފަހުން މެޗުގެ 75 ވަނަ މިނެޓުގައި ޓީސީގެ އިޝާން އިބްރާހީމް (ސައްޓު) އަށް ވަނީ ރަނުގެ\nފުރުސަތެއްލިބި ބޭކާރުވެފައެވެ. އޭނާ ފޮނުވައިލި ބޯޅަ އީގަލްސްގެ ކީޕަރު ވަނީ ހުށިޔާރު ކަމާއިއެކު ދިފާއުކޮށްފައެވެ. މެޗުގެ ހަމައެކަނި ލަނޑު މެޗުގެ 77 ވަނަ މިނެޓުގައި ޓީސީއަށް ކާމިޔާބުކޮށްދިނީ އިސްމާއިލް އީސަ (މެސީ) އެވެ. މި ލަނޑަށްފަހު ވެސް ޓީސީއަށް ވަނީ ލަނޑު ޖަހަން ފުރުސަތުތަކެއްލިބި ބޭކާރުވެފައެވެ.\nމެޗަށްފަހު ވާހަކަދައްކަމުން އީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ މި މެޗުން ޓީސީއަށް ލިބިގެންދިޔައީ ހައްގު މޮޅެއް ކަމަށާއި މި މެޗުގައި ޓީސީގެ ކުޅުން ތަފާތު ކަމަށެވެ. އަދި މި ބައްޔާއިއެކު އީގަލްސްއިން ލީގުގެ ދެވަނައިގައި އޮންނަން ކުރަންޖެހޭ މަސައްކަތް އިތުރުވެގެން ދާނެ ކަމަށްވެސް އޭނާ ބުންޏެވެ.\nޓީސީގެ ކޯޗު މުހައްމަދު ޝާޒްލީ ބުނީ މި މެޗުން މޮޅުވުމުން އެކަމާއި ހިތްހަމަ ޖެހިފައި ހުރި ކަމަށާއި ކުރިޔަށް ހުރި މެޗުގައި ޓީސީގެ ފަރާތުން ތަފާތު ފެންނާނެ ކަމަށެވެ.


ކުރަމުން ތިދާހާ ގޯނާ 21.. – Esfiya\nމަޑުމަޑުން އަތް ހަރަކާތް ކޮއްލީ މާޒިންގެ އެ ފުޅާ ބުރަކައްޓާ ދިމާލަށެވެ. މާޒިންގެ ގައިން ދުވަމުން ދިޔައީ މީރުވަހެވެ. އެވަހުގެ ތެރެއަށް ފީނައިގަންނަން އަމޭލިއާ ބޭނުންވީ ކީއްވެގެން ކަމެއް ނޭނގެއެވެ.\n“ރާސިލް” އަމޭލިއާ މާޒިންގެ ހަށިގަނޑުގައި އައްވަށާލަމުން ލޯމަރާލީ ރާސިލްގެ ސޫރަ ސިފަވުމުންނެވެ. މާޒިން ގައިން އެދުވި ލުއި މީރުވަހަކީ ރާސިލްގެ ވަހެވެ. ދެލޯ މަރާލެވުނީ ކުރެވުނު ފުން އިހްސާސްއަކުންނެވެ. “އެމީ” މާޒިން އަމޭލިއާގެ ދެކޮނޑުގައި ހިފައި ދުރުކޮއްލި އިރު އެދެލޮލުން ކަރުނައިގެ ވިދުންވިއެވެ. އަމޭލިއާއަށް ހޭވެރިކަންވީ މާޒިންގެ އެތޫނު ދެލޮލުން އެތަކެއް ޝަކުވާއެއް ފެނުމުންނެވެ. “ސޮރީ” އަމޭލިއާގެ އަޑު ކިރިޔާ ނިކުންނަ ކަހަލައެވެ. މާޒިން އަމޭލިއާގެ ގައިން އަތް ދޫކޮއްލުމައްފަހު ފުރަގަސްދިނީ ކަރުނަތަށް ފޮރުވުމަށެވެ. “މާޒިން” އަމޭލިއާ ކުރިއަށް ޖެހިލީ މާޒިންއާ އިތުރަށް ވާހަކަ ދެއްކުމަށެވެ. އެހިތުގައި ވަނީ ހަމަ އެންމެ ނަމެއްކަމަށް ބުނުމަށެވެ. ހިތުން ޖާގައެއް އެހެން މީހަކަށް ދެވޭވަރަށް ވުރެއް މިހާރު ހިތް ބަލިކަށިވެއްޖޭ ބުނުމަށެވެ. ރާސިލް ނޫން އެހެން މީހަކަށް ނުދެވޭނެ ވާހަކަ ބުނުމަށެވެ.\n“އެމީ… ސްޓޮޕް އިޓް… އަހަރެން ނޫޅެން އެމީ ބޭނުންވެގެންނެއް.. އައި ނޯ އައި ޑޯންޓް ހޭވް އަ ޗާންސް.. ސޯ އައެމް އޯކޭ…. އެމީއަށް އެނގޭތަ… މިހާރު ހީވަނީ ހިތުން ބޮޑު ބަރެއް އުފުލުނުހެން… ހާ….. ސޯ އޯކޭ.. އޯކޭ.. ކޭސް ދޯ… އައިވިލް ޑޫއިޓް…..” މާޒިން އަމޭލިއާ އާއި ދިމާލަށް އެނބުރިލަމުން އަވަސް އަވަހަށް ބުންޏެވެ. އަމޭލިއާގެ އަގައިން އެހެން މީހެއް ދެކެ ލޯބިވެއޭ ބުނެފާނެތީ ކަންނޭގެއެވެ. އަމިއްލަ އަމިއްލަ އަށް މާޒިން ހުރިހާއެއްޗެއް ކިޔާ ނިންމާލިއެވެ.\n“ތެންކްޔޫ މާޒިން….” އަމޭލިއާ މާޒިންގެ އަތުގައި ހިފާލީ ހީލަމުންނެވެ. އެހެން ނަމަވެސް ހިތުގެ އެއް ކަނަކުން އަމިއްލަ ނަފްސު ކުއްވެރި ކުރެވުނެވެ. މާޒިން ކަހަލަ ރަނގަޅު މީހެއްގެ ހިތުގައި ޖެއްސުމުގެ ހައްގު އެއްވެސް މީހަކަށް ނުލިބޭނެއެވެ. އަމޭލިއާ ދެރަވެސް ވިއެވެ. އެހެން ނަމަވެސް އެގަޑީގައި އެވާހަކަ ނުދެއްކީ އިތުރަށް މާޒިންގެ ފާރުގަނޑު ބޮޑު ނުކުރުމަށެވެ.\nދިއްލަމުން ދިޔަ ކުދި ކުދި ތަރިތަށް ރާސިލްއާ ވާހަކަ ދައްކާ ކަހަލައެވެ. ހަނދުގެ އަލި މަޑުވެފައި ރުޅިގަދަ ވެފައި ހުރިކަހަލައެވެ. “އަހަރެންނަށްވެސް އެނގޭ… އައި ލަވް ހާރ ޓޫ… އެނގޭ ވައުދު ވެވުނުކަން.. އެކަމަކު މިހާރު އޭނައަށް ހުރިހާ އެއްޗެއް އެނގޭނެ… މިހާރު އެދެލޮލުން ފެންނާނީ ލޯތްބެއް ނޫން… ހަމައެކަނި ނަފްރަތު” ރާސިލް ރެއިލިންގައި އަތް އަޅުވާލަމުން ކިޔަމުން ދިޔައެވެ. ރާސިލްއަށް ކުރިމަތިން ފެންނަމުންދާ ޓެރަހަށް ބަލާލެވުނެވެ. އެތަކެއް ހަނދާންތަކެއް އެ ޓެރަހުގައި ރައްކާކުރެވިފައިވާކަހަލައެވެ. ލޯބިން އަމޭލިއާ ގެންގުޅުތަން ލޮލު ކުރިމަތިން ސިފަވާކަހަލައެވެ. އެހިނިތުންވުން ފުންކަމުން ދަތްތަށް ފެންނަވަރުވެއެވެ. ރާސިލް އަށް ހީލެވުނީ އަމޭލިއާ ރާސިލްގެ އަތުތެރޭގައި ހޭދަކުރަމުން ދިޔަ އުފާވެރި ވަގުތުކޮޅު ސިފަވުމުންނެވެ.\nމާޒިން ސައިކަލުގައި އަމޭލިއާ ގެއަށް ލައިދިނުމާއެކު އަމޭލިއާ މިސްރާބު ޖެހީ ޓެރަހަށެވެ. މާޒިން ލޯބިވާ ވާހަކަ ހާމަކުރުމުން އެކަމާ ދޭތެރޭގައި ވިސްނެނީއެވެ. މާޒިން އަކީ ރަނގަޅު ކުއްޖެކެވެ. އަމޭލިއާ އަށް މާޒިން ދެރައެއް ނުދޭނެކަމުގެ ގެރެންޓީ އެބައޮތެވެ. ފުން ވިސްނުމެއްގައި އަމޭލިއާ ދެކޮޅަށް ހިނގާލަ ހިނގާލަ އިންދާ ރާސިލް ފެނުނެވެ. ރާސިލް ހުރިގޮތުން ސީދާ އަމޭލިއާ އާ ދިމާލަށް ބަލަނީ ކަމުގެ އިހްސާސް ކުރެވުނެވެ. ތިން ދުވަސް ފަހުން އެ ސޫރަ ފެނުމުން އަމޭލިއާއަށް އިނދެވުނީ ބަލަހައްޓައިގެންނެވެ. އެ ސޫރަ ދެކިލުމަށް ބޭގަރާރުވި ވަރު އެނގޭނީ އެންމެ ފަރާތަކަށެވެ. އަމޭލިއާ ރާސިލް އާ ދިމާލަށް ބަލަހައްޓައިގެން އިނީ ފޫހިކަމެއް ނެތިއެވެ. އެ ހަށިގަނޑު ތެރޭގައި ފޮރުވާލަދޭށޭ ބުނަން އަމޭލިއާގެ ދޫ ހަރަކާތް ކޮއްލިއެވެ. އެހެން ނަމަވެސް ރާސިލް އެންމެ ފަހުން ބުނި ބަސްތަށް ސިކުނޑީ ތެރޭގައި ތަކުރާރުވީ ކުއްލިއަކަށެވެ.\n“ރާސިލް” ރާސިލްއަށް ހަމަ ބިމަށް ތިރިވެވުނީ އަމޭލިއާގެ އަޑު ކަންފަތުގައި ޖެހުމުންނެވެ. ކުރިމަތީގައި އަމޭލިއާ އިންތަން ފެނުމުން ރާސިލްއަށް ހުރެވުނީ ގަބޫލު ނުކުރެވިފައެވެ. އެއީ ހަމަ އަމޭލިއާ ބާއެވެ. “ރާސިލް…” އަނެއްކާވެސް އަމޭލިއާގެ އަޑު ކަންފަތުގައި ޖެހުނެވެ. “މިއުޅެނީ މާޒިން އާ އިންނަން ވެގެން… ޕާޓީ އަށް ކިޔާނަން އެނގޭ… މާޒިން މިރޭ އެބުނީ ލޯބިވާ ވާހަކަ.. މާޒިން ކުރިން ބުނިނަމަ ރާސިލްއާ ދިމާލަށް އަހަރެންނަށް ނުދެވުނީސް ކަންނޭގެ.. އެނގޭތަ.. މާޒިން އަހަރެން ދެކެ ލޯބިވާން ފަށައިފި ގްރޭޑް އަށަކުން ފައްޓައިގެން.. އެހެން ވީމަ އެއީ ތެދުވެރި ލޯބިކަމަށް އެއްވެސް ޝައްކެއް ނެތެއްނު… ވަރަށް އުފާވާނެ އަހަރެންގެ އުފާވެރިކަމުގައި ބައިވެރި ވެއްޖެއްޔާ.. ރާސިލްގެ ކައިވެންޏަށް ނުދެވުނީ ނުކީމަ… އެކަމަކު އަހަރެން ކީމަ އަންނަން ވާނީ” އަމޭލިއާ އަށް ކިޔޭ ނުކިޔޭ އެއް ނޭނގުނެވެ. ރާސިލް ކައިރީގައި މާޒިންގެ ވާހަކަ ބުނެވުނީ ކީއްވެ ހެއްޔެވެ. ރާސިލް ދެރަ ކުރުމަށް ހެއްޔެވެ. ރާސިލް ދެރަވުމަކީ ނުވާނެ ކަމެކެވެ. އެއީ ހިލަ ހިތެއްގެ ވެރިއެކެވެ. އެހެން ނޫނަސް މީހެއްގެ ފިރިއެކެވެ. އަމޭލިއާ އަމިއްލަ މޮޔަކަމާމެދު ބޯ ހޫރާލެވުނެވެ.\n” ބާއްޖަވެރި ހަޔާތަކަށް އެދެން….” ރާސިލް ހަމަ އެކަނި އެހެން ބުނެ އެތަނުން ދިޔައީއެވެ. އަމޭލިއާ އަށް އިނދެވުނީ އަނގަ ހުޅުވައިގެންނެވެ. “ބާއްޖަ ވެރި ހަޔާތެކޭ… ނުވެސް އަހާ.. އަހަރެން ލޯބި ވޭތޯވެސް ނާހާ.. އަހަރެން އޯކޭތޯވެސް ނާހާ….” އަމޭލިއާ މުށިތައްމަތީ އިށިންނަމުން ދެކަކޫ މަތީގައި ބޯ އަޅާލީ ހިތަށް ކެއްނުވުމުންނެވެ.\n“އެމީ” މިފްޒާލް އަށް އަމޭލިއާ އިންގޮތުން ދުވެފައި އައިސް އަމޭލިއާ އާއި އެއް ހަމައަކަށް ތިރިވަމުން ގޮވާލިއެވެ. “ދޮންބޭ” އަމޭލިއާގެ އަޑުގައި ވަނީ ވޭނެވެ. ދެލޮލުން ފައިބަމުން ދިޔައީ ހޫނު ކަރުނައެވެ. “ކިހިނެއް ވީ” އަމޭލިއާއަށް ވެގެން އުޅޭގޮތެއް ނޭނގުމުން މިފްޒާލް ކަންބޮޑުވިއެވެ. “ރާސިލް ކީއްވެތަ އެހެން އެ ހަދަނީ…” އަމޭލިއާ ބުނެލި ހަމަ އެކަނި ޖުމްލައިން މިފްޒާލްއަށް ވެގެން އުޅޭގޮތެއް ރޭކާލިއެވެ. އެހެން ނަމަވެސް އިތުރު ސުވާލެއް ނުކުރީ އަމޭލިއާގެ ހާލަތާ މެދު ވިސްނައެވެ. މިފްޒާލް އަމޭލިއާ ހުއްޓާލަންދެން ކައިރީގައި އިނެވެ. އެތައް އިރަކު ރުއިމައްފަހު އަމޭލިއާ ހަމައަކަށް އެޅުނެވެ. އަމޭލިއާ މިފްޒާލް އާއި ދިމާލަށް ބަލާލީ ތުން ފިއްތާލަމުންނެވެ. މިފްޒާލް ހީލާފައި ދެން އެތެރަށް ވަންނާށޭ ބުނީ ފަހުން އެވާހަކަ ދެއްކުމަށެވެ. އަމޭލިއާ ބޯޖަހާލުމަށްފަހު ދިޔައީ މިފްޒާލް ކައިރީގައި ބުނެވުނު މޮޔަ ހީވެގެންނެވެ.\nރާސިލްއަށް ނުނިދި ދެފަރާތަށް ފޮރޮޅި ފޮރޮޅި އޮވެވުނީ އަމޭލިއާ ދެއްކި ވާހަކަތަކާ މެދު ވިސްނަމުންނެވެ. “މިއުޅެނީ މެރީ ކުރަން.. މެރީ ކުރަން” ރާސިލްގެ ކަންފަތަށް އެ އަޑު އިވި އިވި ހުއްޓެވެ. “އާ” ރާސިލް ބޮލުގެ އިސްތަށިގަނޑުގައި ހިފަމުން ތެދުވީ ބޮލަށް ތަދުވާތީއެވެ.\n“ދަރިފުޅާ” ނާސިރާ ރާސިލްގެ ކޮޓަރީގައި ޓަކި ދިނުމަށްފަހު ވަނީ ރާސިލް ދޮރު ހުޅުވާލުމުންނެވެ. “މަންމާ… ނުނިދައި ތިއުޅެނީ… އެގާރަ ޖަހަނީ އެއޮށް” ރާސިލް ގަޑިއަށް ބަލާލަމުން ބުނެލީ ކަންބޮޑުވެ ހުރެއެވެ. “ނުނިދިގެން… ދަރިފުޅާ… މަންމައަށް އެކުއްޖާ ދައްކާލަފާނަންތަ.” ނާސިރާ އެހެން ބުނުމުން ރާސިލް ތިރީ ތުންފަތުގައި ދަތް އަޅާލިއެވެ. ފޯނުގައި އަމޭލިއާގެ އިނީ އެންމެ ތިން ފޮޓޯ އެވެ. އެއީވެސް ދެމީހުން އެކީގައި ނަގަފައިވާ ލޯބީގެ ވަގުތު ކޮޅުތަކެވެ. ރާސިލް އެނދުމަތިން ފޯނު ނެގުމައްފަހު އަމޭލިއާ އާއި ރާސިލްގެ ފޮޓޯއެއް ދައްކާލިއެވެ. ރާސިލްގެ ދެއަތުން އަމޭލިއާގެ އުނަގަނޑުވަށާ ލައިފައި ވާއިރު އަމޭލިއާގެ ހިނިތުންވުން ވަރަށްވެސް ފުރިހަމައެވެ. “ދަރިފުޅާ.. މީ ކުރިމަތީގައި…” ނާސިރާ އަތް ދިއްކޮއްލީ އަމޭލިއާ މެންގެއާ ދިމާލަށެވެ. ރާސިލް ނާސިރާގެ ސުވާލަށް ބޯ ޖަހާލީ އާއެކޭ ބުނުމަށެވެ. “ވަރަށް ރީތި ކުއްޖެއް.. މަންމައަށް ވަރަށް ކަމުދޭ… ދަރިފުޅު ވަރަށް ލޯބިވޭ ދޯ… ކޮބާ މިހާރު މިކުއްޖާ” ނާސިރާ އަމޭލިއާގެ މައުލޫމާތު ހޯދަން ބޭނުންވިއެވެ. “އޭނަ އުޅެނީ މީހަކާ އިންނަން.” ރާސިލް މޫނުގައި ދެއަތް އެޅެނީ މޫނު ފޮރުވާލުމަށެވެ. “މަންމަ އަށް މާފުކުރޭ.. ބައްޕަގެ ސަބަބުން” ނާސިރާގެ ގިސްލުމުގެ އަޑު އިވި ރާސިލް ނާސިރާގެ އަތުގައި ހިފީ ނުރޯށޭ ބުނަމުންނެވެ. “މަންމާ.. ހުރިހާ ކަމެއްވެސް ވާނީ ރަނގަޅަށް” ރާސިލް ނާސިރާގެ އުނގުމަތީގައި ބޯ އަޅާލުމުން ނާސިރާ އެބޮލުގައި ފިރުމާލިއެވެ. ނާސިރާއަށް ދެލޯ މަރާލެވުނީ ފުރަތަމަ ފަހަރަށް މައިބަފައިންގެ ހޮވުމާ މެދު ޝައްކުވުމުންނެވެ.\nނާސިރާ އާއި ރާސިލް ދެއްކި ވާހަކަ އަޑުއަހަން ބޭރުގައި މަހުމޫދު އިނީ އަތަށް ފެންފުޅިއެއް ލައިގެންނެވެ. އެންމެ ލޯބިވާ އަނބިމީހާ އާއި ދަރިފުޅުގެ ހިތުގައި މިޖެއްސުނީ ހާދަ ވަރަކަށެވެ. އެއްބަސް ވާންވީހެއްޔެވެ. ނޫނެކެވެ. އުބައިދަކީ އެންމެ ކުޑައިރުން ފަށައިގެން އެކީގައި އުޅުނު ހަމައެކަނި ރަހުމަތްތެރިޔާއެވެ. މަހުމޫދު އަވަސް އަވަހަށް ކޮޓަރިއަށް ވަނީ އިތުރަށް ނުވިސްނުމަށެވެ. ވިސްނައިފިއްޔާ ޅަ އެއްޗެއް އެޅިދާނެއެވެ. މިހާރުވެސް ކިޔާދޭން ނުޖެހޭވަރަށް ކިޔާދެވިއްޖެއެވެ.\nފަންސޫރެއް އަތަށް ލައިގެން އެ އަނބުރަމުން ދެކޮޅަށް ހިނގާލަ ހިނގާލަ އިން އަމޭލިއާ އިނީ ފުން ވިސްނުމެއްގައެވެ. “ޕޮއް” މާޒިން އައިސް އަމޭލިއާ ސިއްސުވާލުމުން އަތުގައި އޮތް ފަންސޫރު ދިޔައީ އުދުއްސައިގެންނެވެ. “މާޒިން… ބިރުން ހަލާކު ވެއްޖެ” މޭމަތީގައި އަތް އަޅާލަމުން އަމޭލިއާ ބުންޏެވެ. “ހިހިހިހ ސޮރީ.. އެހެންނޭ ވާނީ.. ކޮން ކަމަކާ ގެއްލިފަ ތީނީ…” މާޒިން ހުނުން ހުއްޓަމުން އަހާލިއެވެ. ” އަލުން ކުޑޭގެ ފައިލް ކިޔަމާ… މާޒިންއަށް އެނގޭނެއެއްނު ފައްޓާނީ ކިހިނެއްކަން… އެކަމަކު އަނެއްކާ އެމީހުން އެއްބަސް ނުވެއްޖެއްޔާ” އަމޭލިއާ ވިސްނަމުން ދިޔަ ކަންތަން އެނގުމުން މާޒިން އަމޭލިއާގެ ކޮޑުގައި ހިފުމަށްފަހު ގޮނޑީގައި ބޭންދީ ހިތްހަމަ ނުޖެހިއެވެ. “އެމީ ތިވަރަށް ވިސްނަންޏާ ބޮލުން ފަތް ހުސްވެދާނެ.. ނުވިސްނަބަލަ.. ޕްލީޒް… ހުރިހާ ކަމެއް ވާނީ ރަނގަޅަށް.. އިތުބާރު ކުރެވޭ މީހެއްގެ އަތްމައްޗަކަށްނު ތި ދޫކޮއްލީ.. އެހެން ވީމަ އިތުބާރު ކުރޭ” މާޒިން އަމޭލިއާގެ އަތުގައި ހިފަމުން ބުނެލީ ހިނިތުންވަމުންނެވެ. “ތެންކްޔޫ” އަމޭލިއާ އަބަދުވެސް މާޒިންއަށް ޝުކުރުވެރިވެއެވެ.\n“ކޮބާތަ… ކޮބާތަ” ޖެލީ ކުރިމަތީގައި ދެކޮޅަށް ހިނގާލަ ހިނގާލަ އިން ޒީނާގެ މޫނު ހީވަނީ ރަތްކަމުން އަލިފާން ގަނޑެއް ހެނެވެ. ” ހާދަ ލަސްވީ.. ފަނަރަ މިނެޓް ވެއްޖެ” މާޒިން އާ ދިމާލަށް ލޯ އަޅާލަމުން ޒީނާ ބުނެލީ ތުން އަނބުރާލަމުންނެވެ. “ސާބަހޭ،… ދެންމެ އޭ ނިމުނީ.. ބަލާބަލަ ފެންވެސް ނުވަރާ މިހުރީ.. ހަވީރު މީހުން ބޭރަށް ނިކުމެ އުޅޭނީ ރީތިވެގެން” މާޒިން ލައިގެން ހުރި ގަމީހަށް ކުޑަކޮށް ދަމާލަމުން ބުނެލީ ޒީނާއާއި ދިމަލަށް ވައްތަރު ޖައްސަމުންނެވެ. މާޒިން އަނގަޔަށް ހަދާލިގޮތުން ޒީނާއަށް ނުހީ ނުހުރެވުނެވެ. “މާޒިން ގަނޑު… ” ޒީނާ މާޒިންގެ ގައިގަ ކުޑަކޮށް ޖަހާލަމުން ބުނެލީ ހެމުންނެވެ.\nމާޒިން އާއެކު ޒީނާއަށް ވިލިގިއްޔަށް ދެވުނު އިރު ހަޔެއް ޖަހާނެވެ. މަޑު ހިނގުމެއްގައި ދެމީހުން ހިނގަމުން ދިޔައީ ބީޗްއާ ދިމާލަށެވެ. “ހޫން.. ދެން ކިޔާބަލަ،…. މަހީކުރީ ބޮޑު ކަމެއް ޖެހުނީކަމަށް” ދޮންވެލިގަނޑު މަތީގައި އިށިންނަމުން ޒީނާ އަހާލިއެވެ. “އެމީ ކައިރީގައި ބުނެފިން ލޯބި ވެއޭ… ހިހިހި އެއީ ކުޑަ ކަމެއްތަ” މާޒިން ބުނެލި އެއްޗަކުން ޒީނާއަށް ހިނދުކޮޅަކު ނަމަވެސް ނޭވާލާން ނޭނގުނެވެ. “ދެން… އެމީ ބުނީ” ޒީނާގެ ހިތް ޑަން ޑަން ލާފައި ޖެހެއެވެ. “އެމީ ބުނީ ކީކޭހެން ހީވަނީ” މާޒިން ޒީނާއާ ދިމާލަށް ބަލާލަމުން ބުނެލީ ވަރަށް ސީރިއަސް ކޮށެވެ. “އޯކޭ ވީތަ… އަޅޭ ސޯ ހެޕީ… ފައިނަލީ ދޯ” ޒީނާ ހާސްވިއެވެ. ހުރިހާ ބަސްތަކެއް އަވަސް އަވަހަށް އަމުނާލިއެވެ. “ހެހެހެހ.. ނޫން… އަހަރެންނަށް އެނގޭ އެމީ ބުނާނީ ކީކޭކަން.. އެހެންވެ އެމީއަށް ވުރެއް ކުރިން އަހަރެން ބުނީ އެމީ ބުނާނެ އެއްޗެހި… ޒީ… ޒީއަށް ނޭނގޭނެ.. އެމީ ކައިރީގައި އެހެން ބުނެވުނީމަ ވަރަށް އެހެންކަހަލަ.. އައި މީން ކުރިން ހީވި މޭ ފިތިފަ ހުންނަހެން.. ނޭވާ ނުލެވޭހެން… އެކަމަކު މިހާރު ވަރަށް ފަސޭހަ… ޒީއަށްވެސް ލޯބި ވާ މީހަކާ ދިމާ ވީމަ އެނގޭނީ ކުރެވޭ އިހްސާސް” މާޒިންގެ މޫނުމަތިން ފެންނަމުން ދިޔައީ ހިތްހަމަ ޖެހުމެވެ. “މާޒިންއަށް ކިހިނެއް އެނގެނީ އަހަރެން ލޯބިވާ މީހެއް ނެތްކަމެއް… ހިހިހިހ ނަސީބެއް… މާޒިން އޯކޭދޯ” ޒީނާ މާޒިންއާ ދިމާލަށް ބަލާލަމުން ބުންޏެވެ. މާޒިންވެސް ޒީނާއާއި ދިމާލަށް ބަލާލެވުނީ އެއީ ނޭނގޭ ވާހަކަ އެއްކަމުންނެވެ. ޒީނާގެ ދެލޮލަށް ބަލަހައްޓައިގެން ހުރެވުނީ ކީއްވެގެންކަމެއް މާޒިންއަށް ނޭނގުނެވެ. ޒީނާގެ ލޯ ހާދަ ބޮޑެވެ. ވަށްމޫނު ކޮޅު ލޯބިކަމުން މޮޑެލާހިތްވެއެވެ. މާޒިން ހިތައްއެރި އެއްޗަކުން އަވަހަށް މޫނު އަނބުރާލިއެވެ. މާޒިން ތެދުވެ ހިނގައިގަތީ ޒީނާ ކައިރީގައި ދާން ހިނގާށޭ ބުނަމުންނެވެ.\n“ނާސިރާ… ނާސިރާ… އަހަރެން މާފަށް އެދެންވީ ކިހާވަރަކައްތަ” މަހުމޫދު ނާސިރާ ކައިރީގައި ހުރެގެން ކިޔަމުން ދިޔައެވެ. “މަހުމޫދު އަހަރެންގެ މާފު ބޭނުންވެގެން އެބަ އުޅެންތަ” ވަރަށް ރުންކުރު ގޮތަކަށް ނާސިރާ އަހާލިއެވެ. “ބޭނުން… ވަރަށް ބޭނުން…. ނާސިރާގެ މާފު ލިބޭންޏާ ކޮންމެ ކަމެއްވެސް ކޮއްފާނަން” މަހުމޫދު ދިޔައީ އާދޭސް ކުރަމުންނެވެ. “އެންމެ ރަނގަޅު.. އަންނަ އަނގާރަ ދުވަހުން މަހުމޫދު ކޮއްފަ ހުރި ކުށެއްވިއްޔާ އެއަށް އިއުތިރާފުވޭ.. މަހުމޫދު ޖަލަށް ލިޔަސް އަހަރެން މަހުމޫދަށް އިންތިޒާރު ކުރާނަން… އަދި ވަފާތެރި އަންބެއްގެ ގޮތުގައި މިދުނިޔޭން ވަކިވެގެން ދަންޏާ ދާނީ… މަހުމޫދަށް ވާނެތަ…” ނާސިރާ ބޭނުންވާ ގޮތް ހާމަކުރީ މަހުމޫދާ ކުރިމަތިލަމުންނެވެ. ދެމަފިރިން އެއްކޮޓަރިއެއްގައި އުޅުނަސް ދެބީރައްޓެހިން ކަހަލައެވެ. “އެންމެ ރަނގަޅު.. ނާސިރާއައްޓަކާ… އަހަރެން އިއުތިރާފް ވާނަން… ނާސިރާ ދެކެ އަހަރެން ވަރަށް ލޯބިވޭ” މަހުމޫދު ނާސިރާގެ އަތުގައި ހިފަމުން ބުންޏެވެ. އެހެން ނަމަވެސް ނާސިރާ މަހުމޫދު ދެއްކި ވާހަކަ ގަބޫލު ނުކުރާކަން އެނގެއެވެ. މައްސަލައެއްނެތެވެ.” ނާސިރާ އިންތިޒާރު ކުރަންޔާ އަހަރެންނަށް ވާނެ…” މަހުމޫދު ތަކުރާރު ކޮއްލިއެވެ.\nGuyxx mi part thankkolheh kuru dhw. Sorryy for tht. Insha allah maadhama rey part eh up koh dhynan. Thnk u guyxx for supprtn n readin thx one. Lov yu guyxx ??????\nWoww salhi ingwy..yey me frst..lurv yu mr kamaaaaa\nHeheh. Yes ur alwayx first ehnu? Thnk u so much lov ??\nWow..vvv reethi..thanxxx..keep it up..kamana\nThnks mari ?\nWow.. I luv this story.. Wen next part.. ☺???\nInsha allah tonyt thnk u?\nKahmaa dhen bunaane ehcheh ves ney mi mihaathanah kiyunu ehme rythi vaahaka… Vvvvvvvvvvvv reethi.. I love it.. Btw sorry kahmaa comment eh koh nuleveythy bxy kamun ney ekamu story hama perfect igey\nLove you tvgc\nAlheyyyy. Still so happii to knw tht u read it regularly. Thnk u so much ?\nalhey… emy n maaxin nugulhuvahchey…. eyrun v hadi vaane…. anyways story v v v reethi! just love this story\nHeheh. Alhe balamaa dhw. Thnk u?\nV reethi mi part ves. Maaxin n zeena gulhuvan v dhen. So happy maadhan rey part eh up vaanethin. Good luck n waitin for the next part\nThnk u maan ?\nV v rythi …kamaa haadha molhey. ..\nMaaxin aa emy aa gulhen vx beynun vey ekam rasil ge vx kushehneh dhw…..dhn zee ekam lwbi vey dhw maxin dheke\nDhemyhun vx okey dhw. Maaxin n raasil. Heheh anywayxx thnk u ?\nvvv reethi keep it up kamana…\nThnk u munee ?\njux lov3 this story.. tks kamanaa\nThnk u sikko?\nv v v v v vvv v hadi mihaa hadi vaahaka eh nukiyan adhi dhuvahaku vx\nHahaha …vaahaka kiyaane ehn kiyaafa knme dhuvahaku…mashah mahssala aky sheyn ehaa ready ga hunna iru vx kamana las vaathyve…haha sheyn aslu vx haadha jealous ve ey dhw…mahssala aky sheyn ah aharemen nah rythi vaane kahala vaahaka eh nuliyevun..sheyn ah hadiyey kiyaafa nuhurwvw mi vaahaka nukiya eh..boa goas vefa kanneynge thi hury..doc ah dhahkkaalan vynu…adhi bunan tha …kamana kalhey bunaa iru sheyn dhaanvynu kamana huri soora eh balaalan..plx eyah fahu kalhey kiyas okay\nAdhi thikahala hadi gotheh neih sheyn eh nudheken…chyyyy furathama gd manners dhaskuran feney\nDhn anehkkaa sheyn akah nukere kamana dhoney bunaakah vx..aslu sheyn ehnvegeneulhenii…. Sheyn thihen ladhun nuhure bunelaba kamana dhoney….mashah hyvey sheyn vx thi vrh kalhu myhekey amihlla myhaa kalhu vyma ehn myhun vxegrup ah laan ulhenihyyey….aharemenedhenii kamana gina ginain vaahaka liyefa sheyn ahevaahaka thah kiyeyne goiyy hama jehssun..sheyn mihaaru vxehunnanik maadhan rey up kuraanamey buniima vxevaru vx las vefa..kamanaa sheyn ah ehennahadhaga..sheyn mihaaru nxt prt up veythwehunnanii inthizaaruga…hahahahahaaaa????\nv v v v reethi….. keep it up kamana ????????????\nThnk u xee ?\nStory v v v v v nice, keep it up kamanaa!\nThnk u shaan ?\nma noolhen moya vegeneh\naslu my sheyn majalakah kiyaa ehcheh..kamanage stwry hama habys\nI dnt knw if u really mean tht. Still thnk u ?\nsrry everyone plx 4give me\nIts ok…dhn ekahala ehvx ehcheh ehvx liyun theriyakaa dhimaalah nubunaathi…..??\nHaadha reechey. Emy n raasil gulhuvaa avahah v salhi . n shyen maafu kohfin ekamaku dhn ekahala kameh nukuraathi. Raasil n emy loabin ulhey Iru salhi..\nAslutha. Ehnvihyaa adhivx ekahala scene thah gennan vy dhw ? Hehheh thnk u so much ?\nV reethi ma favourite ingey kamana… :*\nAwwn aslutha. So happiii. Thnk u?\naan dhen dhuvahaku vx nukiyaanan ekahala ehcheh evves myhakaa dhimaalakah…understant..adhivx thi kiyany kalhu sheyn.. v foohi..anehkaa vx kiyaany handi ganduvaru kalu kamana\nEmy r maazin dhw salhivrnee. Edhemeehun gulhuvabr..\nAslu. Emy n maaxin gulheytha. Anywayx thnk u?\nHmmmm..edhemeehun asluvx gulhenee…\nOkay…so kamana ah swry bunahvhey…tc??\nHahaha…srrry dhon kamanaa…lol\nKamana ekani kiyas okeyy. N itx okey sheyn. ??\nThuhaa understanding kujjeh ge name balaalan beynun..plx name bunefaanan thr..can we be friends\nNumbrr vx bunefaanan thr\nHehe aslu beynun vy sheyn kamana aa dhimaalah ehaa hadikh ehchehi kymaerangalhu noon kameh kan angan..ndegothah vaahaka dhehkkyma sheyn vx kada vaa kan angan..thanks ekan understand vyma???\nKamana aslu namaky kibatha. N hw old r u. I really wanted to ask bfr.\nDhn faharakun okiii aashi ?\nThee kaaku thr..kaaku ge age balan bey nun vany.\nTwnklstr thr sheyn aa dhimaalah kalhu sheyn kiyany\nHaha hmm ehnnehnnu vaany sheyn kamana ah kalhu kamana ey buniima..\nHaha sheyn kamana ah kalhu kamana ey buniima bunaane dhw ehn myhun vx\nI want ute numbrrrrr plx dheefaanan thr\nPlx dwefanan thr\nPlx plx..beynun thy nayaa v gina vaahaka dhahkan\nKitheh tha twnkl str ge age\nHehe i can’t give my number\nYu knw..ehn adhi bunelaahaa faseyha akun number nudheveyne dhww??\nSheyn ge num berr dhwynan gey vibre in angaala..ok shw\nplx dheebala..sheyn mee thi heekuraa kahala kujjeh noon\nSheyn thi anheneh tha noony firihenwhtha thihaa varah thi aadheys kurany\nhahaha.imaboy…lm 16 years old\nMisty hykury thi girl eh kamah. ???\naslu furihama namaky shaahaan..gey myhun loabinmkiyany sheyn\nSo adhi sheyn ah rangalhu gotheh bune dhinumakun iy means nan bunumeh noin dhw ???\nThikonkameh mihaaru. Concentrate this story. Hama bunaa Iran number dheyn me raaje FM tha . ohh kamanaa haadha reechey mivaahaka. Furathama emy ah raasil bokusa ga hutaa fenunu dhuvahu faadakah ulhuneh nun dhow . aslu Ethan than raasil mihaaru handhaan v ma salhivaani. Emy ah eyru ehen Evy emee rape kohlaafa hurimakan. Chen raasil n emygulhuvaa adhi emy ge masahkathah raasil ves help vegenecase nimey Iru salhi vaani.. Me hama hiyaaleh. Thanks kamanaa v v habeys. Salhi vaahaka eh this falhaali..


ތ. ބުރުނީގައި ޤާއިމުކޮށްފައިވާ ނަރުދަމާގެ ނިޒާމުގެ ޚިދުމަތްދިނުން ރަސްމީކޮށް ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\n14 އޮގަސްޓް 2018، ރިފަރެންސް: PR-2018-70\nاَلحَمْـدُ لِلّـهِ رَبّ العَـــالَمِـين، وَالصّـــلاة وَالسّـــلام علـى سيّدنا محـمَّدٍ، خاتم الأنبياء والمرسـلين، وَعلـى آلـه وَصَحْبِـهِ أجمـعـين.\nބުރުންޏަށް މި އާދެވުނީ ހެނދުނުގެ ވަރަށް ހިތްފަސޭހަ ވަގުތެއްގައި. އަދި ބުރުނިން އަޅުގަނޑަށް ތިޔަ ވިދާޅުވި ހޫނު މަރުޙަބާއަށްޓަކައި ވަރަށް އިޚުލާޞްތެރިކަމާއެކީ ބުރުނީގެ ލޮބުވެތި ޢިއްޒަތްތެރި ރައްޔިތުންނަށް ވަރަށް ބޮޑަށް ޝުކުރު ދަންނަވަން.\nބުރުންޏަށް މި ހިތްފަސޭހަ ވަގުތު އާދެވުނު ކަމުގައިވީނަމަވެސް، ރޭ ފަތިހުގެ ގަދަ ވިއްސާރަޔާއި ވައިގެ އުނދަގޫ ބުރުންޏަށްވެސް ފޯރާފައި އޮތްކަން އަޅުގަނޑު ހިތާމަޔާއެކީ ފާހަގަކުރަން. އަދި ހަމައެހެންމެ، މި ހިސާބުގަނޑުގެ ބައެއް ރަށްރަށަށްވެސް އެ އުނދަގޫ ފޯރާފައި އޮތްކަންވެސް އަޅުގަނޑު ގަބޫލުކުރަން. ބުރުނިން އަޅުގަނޑަށް ތިޔަ ވިދާޅުވި ހޫނު މަރުޙަބާޔާއެކީވެސް އަޅުގަނޑު ދަންނަވާލަން ބޭނުންވަނީ، ބުރުނިން އަޅުގަނޑަށް ތިޔަ ބެހެއްޓެވި ގާތްކަމަށްޓަކައި ވަރަށް އިޚުލާޞްތެރިކަމާއެކީ ޝުކުރު ދަންނަވަމޭ. ބުރުނިން އަޅުގަނޑަށް ތިޔަ ހަދިޔާ ކުރެއްވި ހަދިޔާ ކުރެއްވުމަކީ، ބުރުނީގެ ރައްޔިތުންގެ ހިތުގެ ލޯބި އަޅުގަނޑާ ދޭތެރޭގައި އޮތް މިންވަރުކަން އަޅުގަނޑު ގަބޫލުކުރަން. އެހެންނަމަވެސް، ހަމަ ރިޔާޒަށް ދަންނަވާލަން ބޭނުންވަނީ، އަޅުގަނޑު ބުރުނީގައި ހަމަ އެހާ ގިނަ ވަގުތުވީތޯ، އަޅުގަނޑު ފުރައިގެން ދާން ދޯންޏެއް ތިޔަ ދެއްވީ.\nއާދެ، ބުރުންޏަށް އަޅުގަނޑު މިއައީ މީގެ ދެ އަހަރެއްހާ ދުވަހުގެ ކުރިން ނިމިފައި އޮތް މަޝްރޫޢެއް އިފްތިތާޙު ކުރުމުގެ އުފާވެރި ޙަފްލާގައި ބައިވެރިވުމަށްޓަކައި. ބުރުންޏަކީ މީސްކޮޅު މަދު ރަށެއް. އެހެންނަމަވެސް، ބުރުންޏަކީ ޝައްކެއްވެސްނެތްގޮތުގައި، ވަރަށްގިނަ ކަންތައްތަކުގައި ހަމަ އަޅުގަނޑުމެން ފާހަގަކުރާ ރަށެއްވެސްމެ. ބުރުނީގެ ކަންބޮޑުވުންތަކުގެ ވާހަކަ، ދާއިރާގެ މެންބަރުގެ ވާހަކަފުޅުގައި ދެންމެ އެ ފާހަގަކުރެއްވީ. ރަށުން މީހުން ހުސްވާނެތޯ، މީހުން ބާލާނެތޯ؟ މިކަހަލަ ވާހަކަތަކެއް މި ދިޔައީ. އެކަމަކު އަޅުގަނޑު ހިތަށްއަރަނީ، އަޅުގަނޑުމެންގެ ޚިޔާލަށް އެބަ ގެންނަންޖެހޭކަންނޭނގެއޭ، ބުރުނީގައި މި ވާހަކަ ދައްކާއިރު، 2004 ވަނަ އަހަރުގެ ފަހުކޮޅު ސުނާމީ ދިވެހިރާއްޖެއަށް ޒިޔާރަތްކުރިއިރު، އެންމެ ބޮޑަށް ގެއްލުންވީ ރަށްތަކުގެ ތެރޭގައި، މިތާ ކައިރީގައި މިއޮތް ރިޔާޒްގެ ރަށް، ވިލުފުށި ހިމެނިގެންދޭ. ވިލުފުށި އެ ހާލުގައި، އެހާ ހިތްދަތިކޮށް އޮތްއިރު، ވިލުފުށީގެ ހުރިހާ ރައްޔިތުން ހޯސްޓްކޮށް، މި ރަށުގައި ވިލުފުށީގެ ރައްޔިތުންނަށް ބޭނުންވާ ހުރިހާ ކަމެއް ހަމަޖެހިގެން މި ދިޔައީ. އެހެންވީމާ، ބުރުނީގެ ރައްޔިތުން ވަރަށް އިޙްސާންތެރިކަމާއެކީ، މިހެން ދިމާވާ ކަންކަމުގައި ޚިދުމަތް ކޮށްދެއްވާފައި ހުރިކަން އަޅުގަނޑުމެން އެބަ ފާހަގަކުރަންޖެހޭ.\nއެހެންވީމާ، ޝައްކެއްވެސްނެތްގޮތުގައި، މިކަހަލަ އިންސާނީ ޚިދުމަތްތައް ފާހަގަކުރާއިރުވެސް އަޅުގަނޑު ހިތަށްއަރަނީ، ބުރުންޏަކީ ބުރުނީގެ ޒާތުގައި ފާހަގަކުރަންޖެހޭ ރަށެއްކަން އަޅުގަނޑުމެންގެ ޚިޔާލަށް ގެންނަންޖެހެއޭ. އަދި ހަމައެހެންމެ، ބުރުނީގައި، ވިލުފުށީގެ ގާތްގަނޑަކަށް ހަމަ އާބާދީގެ ބޮޑުބައި، ނުވަދިހަ އިންސައްތައަށްވުރެ ބޮޑުބަޔަށް މެހްމާންދާރީ އަދާކުރައްވަމުން ގެންދެވިއިރު، ބުރުނީގެ ރައްޔިތުންނާއި، ވިލުފުށީގެ ރައްޔިތުންނާއި، އަދި މިތަނަށް ޒިޔާރަތް ކުރެއްވި އެކިއެކި މެހްމާނުންނަށް، އޭގެތެރޭގައި ހަމަ އެމް.ޑީ.ޕީ. ގެ އޭރުވެސް އުޅުއްވި އިސްބޭފުޅުންވެސް ހަމަ ޒިޔާރަތް ކުރެއްވި ރައްޔިތުންގެ ހާލު ބަލަން. އިޙްސާސް ކުރެއްވިގެންދާނެ، މިކަހަލަ ބޮޑު ކާރިސާއެއް ދިމާވީމާ، ނޫނީވިއްޔާ އަޅުގަނޑުމެންގެ ރައްޔިތުންނަށް މިކަހަލަ ބޮޑު ތަކުލީފެއް އުފުލަންޖެހޭކަހަލަ ކަމެއް ދިމާވީމާ، ސަލާމަތީ ބާރުތަކުގެ ޚިދުމަތް، އަޅުގަނޑުމެންގެ ޚިޔާލަށް ގެނެވޭނެ. ރެޔާދުވާލު ވަރަށް މުރާލިކަމާއެކީ، ރައްޔިތުންނަށް އޭރު ދިމާވެފައި އޮތް ބޮޑު ކާރިސާއިން ރައްޔިތުންނަށް ކޮންމެވެސްކަހަލަ ލުއިތަކެއް ހޯދައިދީ، ވަގުތީ ގެދޮރު އަޅައިދިނުމާއި، މުދާ އުފުލުމާ، މިކަހަލަ އެތައް ކަމެއްގެ ތެރޭގައި ހަރަކާތްތެރިވީ ސިފައިންނާއި ފުލުހުން.\nއަޅުގަނޑު ހަމަ ދެރަވަނީ ޙަޤީޤަތުގައިވެސް ރާއްޖޭގައި މިކަހަލަ ޕޯޑިއަމްތަކުގައި އަޅުގަނޑުމެން ސިޔާސީ މީހުން ވާހަކަ ދައްކާއިރު އެކި ފަރާތްތަކުގެ މިކަހަލަ އަގުހުރި ޚިދުމަތް ހަނދާންނެތިގެންދާތީ. އަދި އެފަދަ ޚިދުމަތްތައް ދެވޭނެ ގޮތްތައް ނެތި، އެކަހަލަ ޚިދުމަތްދޭނެ މުއައްސަސާތަކެއް، އަޅުގަނޑުމެންގެ ތެރެއިން ނެތިގެންދާކަމަށްވަންޏާ، ދެން އެ ޚިދުމަތްތައް އަޅުގަނޑުމެންނާ ހަމަޔަށް ގެނެސްދޭނެ ގޮތަކާ ދޭތެރޭގައި އަޅުގަނޑުމެން ވިސްނާކަށް ހަނދާނެއް ނުހުރޭ. އަޅުގަނޑާ އިދިކޮޅަށް ވާދަކުރައްވާ ބޭފުޅުން އެންމެ ވަރުގަދަޔަށް ވަކާލާތު ކުރައްވާ އެއްކަމަކީ، ސަލާމަތީ ބާރުތަކަކީ ކޮންމެހެން އޭގެ ޒާތުގައި އެހާ މުހިއްމު ބައެއް ނޫންކަމަށް. އެމީހުންގެ ޚިދުމަތަކީ އެހާ ފާޅުކަންބޮޑުގޮތެއްގައި، އެހާ ފުޅާކޮށް އޮންނަންޖެހޭނެ ޚިދުމަތެއް ނޫންކަމުގައި. މީގެ ދެހަފްތާއެއް، ތިން ހަފްތާއެއްހާ ދުވަހުން ފެށިގެން އަޅުގަނޑުމެންނަށް މި ޓުވީޓްތަކުން، އެބޭފުޅުންގެ ޓުވީޓްތަކުން އެބަ ފެނިގެންދޭ. އަޅުގަނޑަށް އެނގޭ، ފެބުރުވަރީ7ގައި ހިނގައިދިޔަ ކަންތައްތަކާ ދޭތެރޭގައި، އެބޭފުޅުންގެ ހިތްޕުޅުގެ ނުތަނަވަސްކަން އޮންނާނެކަން ސަލާމަތީ ބާރުތަކާ ދޭތެރޭގައި. އެހެންނަމަވެސް، މުޅި ރައްޔިތުންގެ ޙައްޤުގައި ޚިދުމަތްކުރަން ތިބޭ ބަޔަކާ ދޭތެރޭގައި ޒާތީ ތަޢައްޞުބު އިސްކޮށް، މިކަހަލަ ވާހަކަ ދެއްކީމާ، ހަމަ ބުރުނީ މިއީ އެންމެ ރަނގަޅު އެއް ރަށް، ސަލާމަތީ ބާރުތަކުގެ ޚިދުމަތް، އެކަހަލަ ކާރިސާއެއްގައި ދިވެހި ރައްޔިތުންގެ ހިތްދަތިކަން އުފުލަމުންދާ ވަގުތަކާ ދިމާވީމާ، ސަލާމަތީ ބާރުތަކަކީ އުޅެންޖެހޭ ބައެއްތޯ އިޙްސާސް ކުރަން. އަޅުގަނޑު ހަމަ ޝައްކެއްވެސްނުކުރަން، ސަލާމަތީ ބާރުތަކާނުލައި، އޭރު އަޅުގަނޑުމެންނަށް އެ ދިމާވި ކަންތައްތަކުގެ ތެރޭގައި، އެހާ ފަސޭހަކަމާއި ހަލުއިކަމާއެކީ ތަންތަނަށް ފޯރުކޮށްދޭންޖެހޭ ޚިދުމަތް ފޯރުކުރުމުގެ ކަންތައްތަކެއް ހިނގައިނުދިޔައީސް.\nއެހެންވީމާ، ސަލާމަތީ ބާރުތަކުގެ ޚިދުމަތާ ބެހޭގޮތުން އިދިކޮޅުގެ ކެންޑިޑޭޓުން އެ ދައްކަވާ ވާހަކަފުޅުތަކެއް، އަޅުގަނޑެއް، އަޅުގަނޑަށް ތާއީދުކުރާ މީހުންނެއް، އަޅުގަނޑުމެން ގަބޫލެއްނުކުރަން. އެބޭފުޅުން އެކަންކަން ގަބޫލުކުރައްވާ މިންވަރު އަޅުގަނޑުމެންނަށް އެނގިގެންދަނީ، އަޅުގަނޑުމެންގެ އަމިއްލަ ސަލާމަތީ ބާރެއް އޮންނަން ބޭނުންނުވާކަން އެބަ އެނގޭ. އެކަމަކު ދާދި އިހަށްދުވަހުވެސް އެބޭފުޅުން ގޮވައިލެއްވީ، އަވަށްޓެރި ޤައުމަކުން ސަލާމަތީ ބާރު، ދިފާޢީ ބާރެއް ރާއްޖެއަށް އަރަން. މިއީ، އެބޭފުޅުންގެ ވިސްނުންފުޅު ހުންނަ ގޮތްކަން އަޅުގަނޑަށް ގަބޫލުކުރެވެނީ. އެހެންވީމާ، އަޅުގަނޑުމެންގެ ސަލާމަތީ ބާރު މިތާ ނޯންނަންވީ. އެކަމަކު ދިވެހިރާއްޖޭގައި ދިމާވާ ބޮޑެތި މައްސަލަތައް ޙައްލުކުރަން، ކައިރި ޤައުމަކުން ކުލީ ސިފައިން ގެނައުމަކީ ހަމަ އެންމެ ރަނގަޅު ކަމެއް. މިއީ، އެބޭފުޅުންގެ ވިސްނުންފުޅު އޮންނަ ގޮތަކީ.\nއަޅުގަނޑުމެން ހިންގާކަށް އެއަރޕޯޓެއް އޮތުމަކީ، އެހާ ގަބޫލުކުރެވޭ ކަމެއްނޫން. އެހެންނަމަވެސް، އަޅުގަނޑުމެން ހުރިހާ މަސައްކަތެއްކޮށްގެން، އުފައްދާފައި އޮންނަ ރައުސްމާލް އެއަރޕޯޓެއް ބޭރު ބަޔަކަށް ވިއްކާލައިގެން، ނޫނީ ބޭރު ބަޔަކަށް، މިހާރު ދެން ކުޑަކޮށް ރަނގަޅުވެސްކޮށްލާނަން. ބޭރު ބަޔަކަށް އަނބުރާ އަޅުގަނޑުމެންނަށް ނުލިބޭވަރުގެ ދިގު މުއްދަތަކަށް އަދި މުއްދަތު ކަނޑައެޅިފައި ނެތް މުއްދަތަކަށް ދޫކޮށްލައިގެން، ދެން އަދިވެސް ހަމަ ބްރަކެޓެއްގައި ދަންނަވާނަން. (ވިއްކާލައިގެން) އެ ޚިދުމަތް ބޭރު ބަޔަކު ރާއްޖޭގައި ދިނުމަކީ އެއީ، ހަމަ އެންމެ ރަނގަޅުގޮތް. އަޅުގަނޑުމެން ސަރުކާރުން ޚިދުމަތްދޭ ބޮޑެތި ކުންފުނިތައް، އެ ކުންފުނިތަކުން އެ ޚިދުމަތްދޭކަށް، އެއީކީ ގަބޫލުކުރެވޭ ކަމެއްނޫން. ދިވެހިރާއްޖޭގެ ތާރީޚުގައި އަލަށް ފުރަތަމަފަހަރު ރާއްޖޭގަޔާއި، ރާއްޖޭގެ އަތޮޅުތަކުގައި، މި ރަށްރަށުގައި، މާލޭގައި، ކަރަންޓާއި ފެނާ، ބޭސިކް ކޮންސެޕްޝަނަށް މި ބޭނުންވާ ޓެރިފުތައް ނޫނީ އަގުތައް، އެއްވަރު ކުރެވިގެން މިދިޔައީ. އެކަމަކު މި ކުންފުނިތަކާ ދޭތެރޭގައި މިހާރު އިދިކޮޅު ފަރާތްތަކުގެ ވިސްނުންފުޅު ހުރިގޮތް، އަޅުގަނޑުމެންނަށް އެބަ އެނގޭނޫންތޯ. މި ކުންފުނިތަކުން ދޭންވާ އަސާސީ ޚިދުމަތް އެކަނި ދީފައި، ކުންފުނިތައް އެބަޖެހޭ، ކުންފުނިތަކުން ކުރާ މަސައްކަތް ކުޑަކުރަން. ނޫނީ އެ ކުންފުނިތައް ކޮންމެހެން އޮޕަރޭޓް ކުރާކަށްނުޖެހޭ، ޕްރައިވެޓް ސެކްޓަރއިން މިކަން ކުރާނީއޭ. މި ކުންފުނިތައް ހުރެގެން ދިވެހިރާއްޖޭގެ ޕްރައިވެޓް ސެކްޓަރަށް ދާން ބޭނުންވާ މިންވަރަށް ކުރިއަށް ނުދެވިގެން އުޅޭ ސަބަބެއް އަޅުގަނޑަކަށް ނުވިސްނޭ. ހަމަ މީގެކުރިންވެސް ޕްރައިވެޓް ސެކްޓަރ އޮތް. މިހާރުވެސް ޕްރައިވެޓް ސެކްޓަރ އެބައޮތް. މިއިން ކުންފުންޏަކުންދޭ އެއްވެސް ޚިދުމަތެއް، ދިވެހިރާއްޖޭގެ ޕްރައިވެޓް ސެކްޓަރގެ އެއްވެސް ކުންފުންޏަކަށް ދިނުން މަނާކޮށްފައެއް ނޯންނާނެ. އެބޭފުޅުން މަސައްކަތް ކުރެއްވި، ޕްރޮވިންސްތަކެއް ހަދައިގެން އެކަންކަން އަމިއްލައަށް ކުރެވޭތޯ. އެކަންކަން އެބޭފުޅުން ކުރެއްވިއިރު އެއީ، ހަމަ އެންމެ ރަނގަޅު ކަންކަން. އެކަމަކު މިއަދު ސަރުކާރުން މި ކުންފުނިތަކަކީ، ދެންމެ ރިޔާޒްގެ ވާހަކައިގައި އެ ފާހަގަކުރެއްވި ގޮތަށް، ވަރުގަދަ ކުންފުނިތަކަކަށް ވެގެންދިޔައިމާ، އަޅުގަނޑުމެންނަށް ފެންނަނީ މި ރަށްރަށަށް އަންނަ ތަރައްޤީ ހަލުއިވެގެންދާ މިންވަރު. ތަރައްޤީގެ ސްޕީޑްގެ ވާހަކަ މިއަދު އިދިކޮޅު ބޭފުޅުންނަށް ދައްކަވަން މި އެނގިވަޑައިގަތީ، އަޅުގަނޑުމެން މި މަސައްކަތްކުރާ ސްޕީޑް ފެނުނީމާ. އެ ފެނުނީމާ އެބޭފުޅުންނަށް އެނގިވަޑައިގަތީ.\nއަޅުގަނޑު ހަމަ ދަންނަވާލާނަން މިސާލެއް. މިހާ ބޮޑެތި ޚިދުމަތްތަކެއް، އަޅުގަނޑުމެންނަށް އެންމެ ދަތިވި ދުވަހު، 2004 ވަނަ އަހަރުގެ ސުނާމީއާއެކީ އެންމެ ދަތިވި ދުވަހު، ބުރުންޏަކީ ޝައްކެއްވެސްނެތްގޮތުގައި އިންސާނިއްޔަތަށްޓަކައި އަގުހުރި ޚިދުމަތްތަކެއް ކޮށްދެއްވާފައި އޮތް ރައްޔިތެއް ދިރިއުޅޭ ރަށެއް، ކުޑަކުޑަ ރަށެއް ކަމުގައިވީނަމަވެސް. އެކަމަކު ހިންގަވަބައްލަވާ، ތަފާސް ހިސާބު ބަލައިލަމާ. ތަފާސް ހިސާބަކީ ދޮގުހަދާނެ އެއްޗެއް ނޫން. ސިޔާސީ މީހުން ދައްކާ ވާހަކައިގައި، ދައްކާ ބީދައިން، ނޫނީވިއްޔާ އޮޅުވާލަން، ނޫނީވިއްޔާ މާނަ އޮޅޭގޮތަށް ދައްކާ ވާހަކަ ވަރަށްގިނަވާނެ. އެހެންވީމާ، އޭގައި އެކިގޮތްގޮތަށް ކުލަ ޖެއްސޭނެ.\nމިސާލަކަށް، 65 އަހަރުން މަތީގެ މީހުންނަށް ޢިނާޔަތްތަކެއްގެ ވާހަކަ ދެއްކީމާ، މިހާރު އެންމެފަހުން އެބޭފުޅުންނަށް އަޅުގަނޑުމެން ދައްކަމުން މިގެންދާ ވާހަކަ ދިފާޢުވެސް ނުކުރެއްވުނު. ފުރަތަމަ، ވާހަކަ ހަމަ އެންމެބޮޑަށް އޮޅުވައިލެއްވީ. އެކަމަކު އޭގެ ތަފްޞީލުތައް ދިނީމާ، ދެން މިހާރު ވިދާޅުވާ ވާހަކައަކީ، އަދިވެސް ވިދާޅުވަނީ އެއުޅެނީ ޢިނާޔަތްތައް ކަނޑާލާށޭ. އެކަމަކު އިސްވެ އެބޭފުޅުންނަކަށް ވިދާޅުވާކަށް އެނގިވަޑައެއްނުގެންނެވި. 65 އަހަރުން މަތީގެ ބަޔަކު، ދޮށީ ރައްޔިތުންތަކެއް ދިވެހި ދައުލަތަށް ޚިދުމަތްކުރި ކަމެއް. އަދި އެ ރައްޔިތުންގެ ޙައްޤުގައި އެބޭފުޅުން އެ ޚިދުމަތް ގަބޫލުކޮށްފައި ކޮށްދެއްވާނީ ކޮންކަމެއް ކަމެއް ވިދާޅުވާކަށް އެނގިވަޑައެއްނުގެންނެވި. އަޅުގަނޑުމެން އެއަށް ގޮތްތަކެއް ނެރުނީމާ، އެ އޮޅުވައިލެވޭތޯ މި ބަލަނީ.\nއެހެންވީމާ، ސިޔާސީ މީހުން ދައްކާ ވާހަކަ ރައްޔިތުންނާ ހަމަޔަށް އޮޅުވައިލުމަކީ، ސިޔާސީ މީހުން ކުރާ، ހަމަ އެމީހުން ޝައުޤުވެރިކަން ވަރަށް ހުންނަ ޕާސްޓައިމެއް އެއީ. ވަރަށް ޝައުޤުވެރިކަމާއެކީ އެމީހުންކުރާ ކަމެއް އެއީ. އެހެންވީމާ، އެއަރޕޯޓްވެސް ވިއްކާލީކީ ނޫން. އެކަމަކު ދައުލަތުގެ ސިޔާދަތުގެ ބާރެއް ނުހިނގާ. ދައުލަތަކަށް އެމީހުން ކޮންމެ ކަމެއް މިތާ ކުރިޔަސް، އެއަކަށް އެއްޗެއް ބުނެވޭކަށް ނެތް. ދައުލަތަކަށް އާމްދަނީއެއް ނުލިބޭ. އެކަށީގެންވާ އާމްދަނީއެއް ނުލިބޭ. އެކަމަކު މިއީ އަޅުގަނޑުމެންގެ އެއަރޕޯޓް. އެއޮތީ ވިއްކާލާފައެއް ނޫން. އެއޮތީ ކުއްޔަށްދީފައި. އެހެންވީމާ، މިކަހަލަ ހާލަތެއްގައި އެބޭފުޅުންގެ ވާހަކަފުޅު ހުންނާނީ.\nބުރުނީގައި އަޅުގަނޑު ދަންނަވާލަން ބޭނުންވަނީ، ބުރުންޏަކީ މިހާ ޚިދުމަތްތެރި ރަށަކަށް ވެގެންދިޔައިރު، ބުރުންޏަކީ ޚިދުމަތްތަކެއް ކޮށްދީފައި އޮތް ބައެއް ކަމެއް، ކޮށްދީފައި އޮތް ރައްޔިތެއް އޮތް ތަނެއް ކަމެއް، އެބޭފުޅުންގެ ޚިޔާލުފުޅަކަށް ނާދޭ. އެކަމަކު މިއަދުވެސް މި ރަށަށް ވަޑައިގެން، އެބޭފުޅުން ވިދާޅުވާނެ، މި ރަށުގައި އިތުރު ނަރުދަމާއެއް އަޅައިދޭނަމޭވެސް. އެއީ، އެބޭފުޅުން ދައްކަވާނެ ވާހަކަފުޅު. އަދި އިތުރު ކަންތައްތައް ކޮށްދެއްވާނެ ވާހަކަވެސް ވިދާޅުވާނެ. އެކަހަލަ ވާހަކަ، ދެންމެ ޠާރިޤުގެ ވާހަކަފުޅުގައި އެ ވިދާޅުވީ.\nކުޅުދުއްފުށީގައި އެއަރޕޯޓް އެޅެމުން އެދަނީ. އެއަރޕޯޓަށް ޗަސްބިން ހިއްކަމުންދިޔައިރު، އެބޭފުޅުންނަކީ އެންމެ ބޮޑަށް އެކަމާ އިޙްތިޖާޖު ކުރެއްވި ބޭފުޅުން. އަދި އަޅުގަނޑު، ދައުރުގެ ކުރީކޮޅުގައި ކުޅުދުއްފުށްޓަށް ކުރި ޒިޔާރަތެއްގައި، އެއަރޕޯޓް އެޅުމަކީ ބޭނުންތެރިކަމެއް ކަމުގެ ވާހަކަ ދެއްކީމާ، އެންމެ ބޮޑަށް އެކަމާ ދެކޮޅު ހެއްދެވި ބޭފުޅުންނަކީވެސް އެބޭފުޅުން. އެކަމާހެދި އެއަރޕޯޓް އެޅުމުގެ މަސައްކަތް އެހާ ލަސްވެގެންދިޔައީވެސް. އެހެންނަމަވެސް، ފަހުން ކުޅުދުއްފުށީގެ ގިނަ ރައްޔިތުން މިކަން ގަބޫލުކުރައްވައިގެން، ކައުންސިލްގެ ފަރާތުންނާއި، ރައްޔިތުންގެ ފަރާތުން މިއަށް އާނބަސް ދިނީމާ، އަޅުގަނޑުމެން ގޮސް އެކަންކަން ފެށީ.\nއެހެންވީމާ، ކައުންސިލްތައް ބާރުވެރިނުކުރާ ވާހަކައިގައިވެސް އަޅުގަނޑު ދަންނަވާނީ، ނޫނެކޭ ކައުންސިލްތައް ބާރުވެރިއޭ. އެކަމަކު ކައުންސިލްތައް ބާރުވެރިވާންޖެހެނީ، ރައްޔިތުންނަށް ލިބެންހުރި، ފައިދާ ހުރި މަޝްރޫޢުތައް ހިންގުމުގައި ހުރަސްއަޅާ އެޅުމަކުންނެއް ނޫން. ކޮންމެ ފިކުރެއްގެ، ކޮންމެ ކުލައެއްގެ ކައުންސިލެއް އޮތް ކަމުގައިވީނަމަވެސް، ރައްޔިތުންގެ ތަރައްޤީން އެ ރަށްރަށަށް ކުރެވެންހުރި މަސައްކަތްތަކަށް ހުރަސްއަޅާ އެއްޗެއް ނޫން. ކުޅުދުއްފުށީގެ އެއަރޕޯޓްގެ ކަންތައް ދިޔައީ މި ދެންނެވި ކަހަލަ ގޮތަކަށް. މިހާރު އެއަރޕޯޓް އެޅުމަށް ޗަސްބިސް ހިއްކައިގެން ނުވާނޭ ކަމަށާއި، އެއިން ލިބޭނޭ ގެއްލުންތަކުގެ ވާހަކައާއި، އަދި ފެރީއަކުން އެކަން ދެކޮޅުޖެއްސޭނެ ކަމުގެ ވާހަކަ އެންމެ ބޮޑަށް ދެއްކެވި ބޭފުޅުންނަކީ އެބޭފުޅުން. އެކަމަކު މިއަދު ކުޅުދުއްފުށީގައި އެއަރޕޯޓް އެޅޭނެކަން ޔަޤީންވީމާ، ޗަސްބިން ހިއްކައި، އެއަރޕޯޓްގައި ޓަރމިނަލް އަޅާ ސަރަޙައްދު ސާފުކޮށް، އަދި އެތަނަށް މޮބިލައިޒްކޮށް، މަސައްކަތް ފެށީމާ، މިހާރު ކުޅުދުއްފުށީގައި އެއަރޕޯޓެއް އަޅުއްވާނެ ވާހަކަ އެ ވިދާޅުވަނީ. ދެން އަޅުގަނޑަށް ހަމަ ވަރަށް އުނދަގޫވޭ، މިކަހަލަ ބިން ފުރިފައި ހުރި ރަށްރަށުގައި، މިކަހަލަ ބޮޑެތި ޞިނާޢީ މަޝްރޫޢުތައް ހިންގީމާ، އަޅުގަނޑު އެއް މަޝްރޫޢު ހިންގައިދިނީމާ، ހަމަ އޭގެ އަނެއް މަޝްރޫޢު އެކަހަލަ ރަށެއްގައި ހިންގުމަށްޓަކައި ބިން ހޯދުމަކީވެސް އެހާ ފަސޭހަކަމަކަށްނުވާނެ. ކުޅުދުއްފުށީގައި ދެ އެއަރޕޯޓް އަޅާކަމަށްވަންޏާ، މިއީ ވަރަށްބޮޑު މައްސަލައެއް.\nމި ރަށުގައި އަޅުގަނޑު ދަންނަވާލަން ބޭނުންވާ ވާހަކައަކީ، ބުރުނީގައި އަޅުގަނޑު ދަންނަވާލަން ބޭނުންވާ ވާހަކައަކީ، ބުރުނީގެ ޚިދުމަތް ފާހަގައެއްނުއެއްކުރެއްވެޔޭ. އެކަމަކު ބުރުންޏަށް ޒިޔާރަތް ކުރައްވާއިރު، ބުރުނީގައިވެސް ކޮންމެވެސް ވާހަކަފުޅެއް ދައްކަވާނެ. އެކަމަކު މިއަދު ރައްޔިތުން ގަބޫލުފުޅު ކުރައްވަންޖެހޭނީ، އެބޭފުޅުންނަށް ލިބިވަޑައިގެންނެވި، ފަސް އަހަރުގެ ޚިދުމަތް ކުރައްވަން. އެބޭފުޅުން ތިން އަހަރު ދުވަހު ޚިދުމަތުގައި ތިއްބެވި. އެބޭފުޅުންނަށް ލިބިވަޑައިގެންނެވި އޭރުގެ ފަސް އަހަރާއި، މިހާރު މި ހިނގާ ފަސް އަހަރާ، ދިހަ އަހަރު ރައްޔިތުންގެ ތަރައްޤީއަށް ބޭނުންވާ މަޝްރޫޢުތަކަށް ބަޖެޓް ފާސްކޮށްދެއްވާ، ބަޖެޓަށް ވޯޓް ދެއްވަން. ނޫނީވިއްޔާ އެބޭފުޅުން ވިސްނާވަޑައިގަންނަވާ ގޮތަކަށް، ސަރުކާރުން ގެންނަން ބޭނުންވާ ތަރައްޤީ ރައްޔިތުންނާ ހަމަޔަށް މިޞްރާބު ބަދަލުކޮށްލާފައި، ކޮންދިމާއަކަށް ކޮން ތަފާތު ތަރައްޤީއެއްތޯ ގެންނާނީ. އެ ފުރުޞަތުވެސް އެބޭފުޅުންނަށް ލިބިވަޑައިގެންނެވި. އެކަމަކު ކަން ހިނގައިދިޔައީ ކިހިނެއްތޯ؟ މި ދެންނެވި މުއްދަތުގެ ތެރޭގައި، ހަމަގައިމުވެސް މި ހިނގާ ފަސް އަހަރުގެ ތެރޭގައި، ތަރައްޤީގެ އެއްވެސް މަޝްރޫޢަކަށް އެބޭފުޅުން ދެއްވި ވޯޓެއް ނޯންނާނެ. އެކަމަކު މި ރަށަށް ވަޑައިގެންފައި، ދެންވެސް ދައްކަވާނެ، ކޮންމެވެސްކަހަލަ ތަރައްޤީއެއްގެ ވާހަކަ.\nއެކަމަކު ބުރުނީގައި އަޅުގަނޑު މިއަދު ދަންނަވާލަން ބޭނުންވާ ވާހަކައަކީ، އަޅުގަނޑުގެ ޒަޢާމަތުގެ ކުރިން މި ހިނގައިދިޔަ ފަސް އަހަރު، 2013 ގައި، ކުރިން ހިނގައިދިޔަ ފަސް އަހަރު، ބުރުންޏަށް ހިންގާފައި ހުރި ބޮޑެތި މަޝްރޫޢުތަކުގެ ފައިސާގެ އަދަދު، ބުރުނީގެ ރައްޔިތުން އަޅުގަނޑަށް ވިދާޅުވެދެއްވާ!\nއަޅުގަނޑު މިއަދު، އިދިކޮޅު ހުރިހާ ބޭފުޅުންނަށް އަޑުފުޅު އިވިވަޑައިގަންނަވާ ގޮތަށް، އަޅުގަނޑު ދަންނަވާނަން. 2013 ގެ ކުރިން، ބުރުނީގައި މި ދެންނެވި ކަހަލަ އެއްވެސް ބޮޑު މަޝްރޫޢެއް ހިންގާކަށް ހިންގި ހަމަ އެންމެ ލާރިފޮއްޗެއްގެ އިންވެސްޓްމަންޓްވެސް ނޯންނާނެ. ހަމަ ސުމެއް. ހަމަ ސުމެއް. ދެންމެ ރިޔާޒްގެ ވާހަކަފުޅުގައި އެ ފާހަގަކުރެއްވި ޞިއްޙީ ދާއިރާ، ހެލްތް ސެންޓަރަކަށް ބަލާކަމަށްވަންޏާ، އެންމެ ފުރަހަމަ ވަސީލަތްތަކަކާއެކީ، އެންމެ ފުރިހަމަ ނިޒާމެއް ޤާއިމުކޮށްދީފައި އޮތީ ބުރުނީގައޭ. އަދި ހަމައެހެންމެ، މިހާރު އައިސްފައި އެހެރަ ފުޓްސަލް ޕިޗްތައް 46 ރަށަކަށް ބޭނުންވާ ފުޓްސަލް ޕިޗް މިހާރު މާލޭގައި އެބަހުރި. އޭގެތެރެއިން އެއް ފުޓްސަލް ޕިޗް ބުރުންޏަށް ހަދިޔާކުރާނެ ކަމަށް އެ އިޢުލާނު ކުރެއްވީ. އެއީ، ސަރުކާރުން އެކަން ކުރަން ބޭނުންވާގޮތް ކަމުގައިވާތީ.\nބުރުންޏަށް އަޅުގަނޑުމެންގެ މި ފަސް އަހަރު، މި ހިނގާ ޚަރަދުތަކަށް ބަލާއިރު، މިހާތަނަށް ކުރެވިފައި ހުރި ޚަރަދުތަކަށް ބަލާކަމަށްވަންޏާ، ފަސްދޮޅަސް މިލިއަން ރުފިޔާގެ ހޭދަ ކުރެވިއްޖެ. މީގެކުރީގެ އަހަރުތަކުގައި މި ދެންނެވީ އެންމެ ލާރިއެއް، މީގެ ބޮޑު މަޝްރޫޢަކަށް ހިނގާފައެއްނެތޭ. އެކަމަކު މިއޮތް ކުޑަކުޑަ ރަށަށް، ބުރުނީގެ އާބާދީ ހައެއްކަ ސަތޭކައަށްވާއިރު، ބުރުނީގައި ދިރިއުޅުއްވާ އާބާދީއަކީ ގާތްގަނޑަކަށް ތިންސަތޭކަ ކޮންމެވެސްވަރެއް. އެހެންވީމާ، ބުރުންޏަށް މިހާރު މިއޮތީ ފަސްދޮޅަހަކަށް މިލިއަން ރުފިޔާގެ ހޭދަ ކުރެވިފައި. ދެންވެސް ބުރުންޏަށް ހަމަ އެންމެ ދަތިވެފައި އޮތް ކަންތައްތައް، ދެންވެސް ކޮށްދޭނީ މި ސަރުކާރުން، މި ޒަޢާމަތުގައި.\nއެހެންވީމާ، އަޅުގަނޑު މިއަދު ބުރުނީގެ ރައްޔިތުންނަށް ދަންނަވާލާނަން. ވިއްސާރަޔާއި ވައިގެ އުނދަގުލާއެކީ، އަބަދުވެސް ބުރުނީ ތަޙައްމަލު ކުރަމުންދާ ކަމެއް، ބުރުނީގައި ރަށް ގިރުމުގެ މައްސަލަ. ރާއްޖޭގައި މިހެން ހުރި، ބިންތިރި ހުރިހާ ރަށެއް މިހިރީ ރާއްޖޭގައި. ބިންތިރި ހުރިހާ ރަށެއް ރާއްޖޭގައި ހުރީމާ، މިކަންކަމަށް އަޅުގަނޑުމެންގެ އިދިކޮޅު ކެންޑިޑޭޓުންގެ ފިކުރެއް ނެތީމާ، އަޅުގަނޑުމެންގެ ރާއްޖޭގެ ހުރިހާ އެންމެން ގޮވައިގެން ބޮޑު ރަށަކަށް ބަދަލުވާ ވާހަކަވެސް މީގެކުރިން ދައްކާފައި ހުރީ. އެކަމަކު އަޅުގަނޑުމެން ބޭނުންވަނީ، ރާއްޖޭގެ މީހުން އަޅުގަނޑުމެންގެ މި ޖަޒީރާ ރީތި ރަށްރަށުގައި އަޅުގަނޑުމެން ދިރިއުޅެން ބޭނުންވަނީ. އެހެންވީމާ، އަޅުގަނޑުގެ ވިސްނުމެއްނެތް، އަޅުގަނޑުގެ ހުރިހާ ރައްޔިތުން ގޮވައިގެން އެއްގޮތަކަށްވެސް، އިރާދަކުރެއްވިއްޔާ މި އަންނަ އިންތިޚާބުގައި މި ނަގާ ވޯޓުން އަޅުގަނޑަށް ކާމިޔާބުވެއްޖެ ކަމަށްވަންޏާ، އަޅުގަނޑުގެ ވިސްނުން އޮތީ، އެއްގޮތަކަށްވެސް އަޅުގަނޑުގެ ހުރިހާ ރައްޔިތުން ގޮވައިގެން އެހެން ޤައުމަކަށް، ފެން ނާރާވަރުގެ ބޮޑު ޤައުމަކަށް ޒިޔާރަތް ކުރާކަށެއް ނޫން. އަޅުގަނޑުގެ ވިސްނުން އޮތީ، އަޅުގަނޑުމެންގެ ރާއްޖޭގެ ރައްޔިތުން، އެމީހުން ދިރިއުޅޭ ރަށްރަށުގައި ތިބެގެން، މިހެން ދިމާވެފައި ހުރި ބޮޑެތި މައްސަލަތަކަށް ޙައްލު ހޯދުން. ޙައްލު ހޯދަމުން މިދަނީ. ދެންމެ ޠާރިޤު ތަފާސް ހިސާބު ވިދާޅުވިއިރު، އެ ޙައްލުތަކުގެ ވާހަކަ އެ ވިދާޅުވީ. އަދި ކުރެވެމުންދާ މަސައްކަތުގެ ވާހަކަ އެ ވިދާޅުވީ.\nއެހެންވީމާ، ބުރުނީގައި މިއަދުވެސް އަޅުގަނޑު ދަންނަވާލާނަން. ބުރުންޏަށް ދެންވެސް ދަތިވެފައި ހުރި ކަންތައްތައްވެސް ހަމަ ފުދިގެންދާނީ އިރާދަކުރެއްވިއްޔާ އަޅުގަނޑުމެންގެ ސަރުކާރެއްގެ ކުރީކޮޅު. މި އަންނަ ފަސް އަހަރު ﷲގެ މިންވަރުފުޅާއެކީ، ރައްޔިތުން ގޮވައިގެން ހިނގުމުގެ ތައުފީޤު އަޅުގަނޑަށް މިންވަރު ކުރައްވައިފި ކަމަށްވަންޏާ، ބުރުނީގެ ރަށްގިރާ މައްސަލަވެސް، އަޅުގަނޑުގެ ދެން އަންނަ ފަސް އަހަރެއްގެ އެންމެ ކުރީކޮޅު އިރާދަކުރެއްވިއްޔާ އަޅުގަނޑު ހިމަނައިދޭނަން.\nމިކަންކަމަކީ ޙަޤީޤަތުގައި ރަށްރަށުގައި ރައްޔިތުން ތިބެގެން، ރަށްރަށުގެ ރައްޔިތުންނަށް ބޭނުންވާ ކަންކަން. އެކަމަކު އެ ރަށްރަށަށް ދިމާވާ މައްސަލަތައް ޙައްލުނުކުރެވުނީމާ، އެ ރަށްރަށުގެ ހުރިހާ އެންމެން ގޮވައިގެން އޮސްޓްރޭލިއާ އިން ބިމެއް ހޯދަން، ނޫނީ އެހެން ބިމެއް ހޯދަން ވިސްނާ މީހުންނަކަށް މިކަންކަމެއް ނުވާނެ.\nދެން އަޅުގަނޑުމެންވެސް ހަމަ ސިޔާސީ ވާހަކަ ދައްކަންޖެހޭ ސަބަބަކީ، ސިޔާސީ މޫސުމެއް ކުރިމަތީގައި އޮތީމާ. ސިޔާސީ މޫސުމެއް ކުރިމަތީގައި އޮވެފައި، ރައްޔިތުންނަށް އޮޅޭގޮތަށް، ރައްޔިތުންނަށް ނުވިސްނޭގޮތަށް، ނޫނީވިއްޔާ ރައްޔިތުންނަށް އުނދަގޫވާގޮތަށް އެކިކަހަލަ ވާހަކަ، ބޭބޭފުޅުން ވިދާޅުވަމުން ގެންދަވާއިރު، އޭގެ ޖަވާބު އެބަ އަޅުގަނޑުމެން ދަންނަވައިދޭންޖެހޭ. އަޅުގަނޑު ކުރަމުން މިގެންދާ ކަމަކީ، އަޅުގަނޑު އިސްވެ އެބޭފުޅުންނަކަށް އެއްވެސް ރައްދެއް ދެނީކީނޫން. އަޅުގަނޑު ކުރަމުން މިގެންދާ މަސައްކަތަކީ، އަޅުގަނޑުގެ މެނިފެސްޓޯގައި، ދެން އަންނަ ފަސް އަހަރެއްގައި، ރައްޔިތުންގެ އުއްމީދުތަކާއި އަޅުގަނޑުގެ ވިސްނުން މެޗްވާވަރު، ރައްޔިތުންނަށް ކިޔައިދެމުން ދިޔުން. އަޅުގަނޑުގެ މެނިފެސްޓޯއެއްގައި، ދެން އަންނަ ފަސް އަހަރެއްގެ ތެރޭގައި، މިހާރު ކުރެވިފައި ހުރި ވަސީލަތްތަކުގެ ތަރައްޤީގެ މައްޗަށް ބިނާކޮށް، ދެން އަނެއް ފަސް އަހަރު އާރާސްތު ވެގެންދާއިރު، ޖުމްލަ ނަތީޖާއެއްގެ ގޮތުގައި އަޅުގަނޑު ދަންނަވަމުން މި ގެންދިޔައީ، ރާއްޖެއަށް އަންނަ ތިޔާގިކަން އަޅުގަނޑު އިޙްސާސް ކުރަން، ނޫނީ އަޅުގަނޑު ގަބޫލުކުރަން ބޭނުންވަނީ، މިހާރު ބޮލަކަށްޖެހޭ، ނޫނީވިއްޔާ މިހާރު ޤައުމީ މުއްސަނދިކަން ޚަރަދެއްނުކޮށް ކޮންމެ މީހެއްގެ ޖީބަށްލާން ބަހާލާ ކަމަށްވަންޏާ، މިހާރު މިޖެހެނީ ދިހަހާސް ޑޮލަރު ކަމަށްވަންޏާ، އަޅުގަނޑުގެ ފަސް އަހަރު ނިމިގެންދާއިރު، އިރާދަކުރެއްވިއްޔާ އެ އަދަދު ވިހިހާސް އެމެރިކާ ޑޮލަރަށް ޖައްސަން ބޭނުމޭ. އެއީ، އަޅުގަނޑުގެ ތަޞައްވުރުގެ އެންމެ ތިރީގައި އޮންނަ ޖުމްލަ. އެ ޙާޞިލު ކުރުމަށްޓަކައި ކުރާ މަސައްކަތްތަކުގެ ވާހަކަ އަޅުގަނޑުމެން މި ދައްކަނީ.\nއެހެންވީމާ، އޭގައި ޙާޞިލުކުރުމަށް އަޅުގަނޑު މި ތަޞައްވުރާއެކީ، އަޅުގަނޑުގެ މެނިފެސްޓޯގެ ތެރެއިން، ޞަފްޙާތަކުން، ނޫނީވިއްޔާ އެކި ބާބުތަކުން ވާހަކަތައް ދައްކަމުން ދިޔައިމާ، އެ ވާހަކަތައް އޮޅުވައިލައްވާފައި، އެ ވާހަކަތަކަށް ރައްދު ދެއްވާތީ، އަޅުގަނޑު ހަމަ އެބަޖެހޭ އެ ދެއްވާ ރައްދަށް އެބޭފުޅުންނަށް ޖަވާބުދާރީވާން. އިސްވެ އަޅުގަނޑު މިކަންކަން ކޮށްފައެއް ނޯންނާނެ. އެހެންނަމަވެސް، އަޅުގަނޑު މި ދަންނަވަނީ، އަޅުގަނޑު މި ދައްކަމުން ގެންދާ ވާހަކަތައް، އަޅުގަނޑު ދައްކަމުން ގެންދިޔައިމާ، އެއަށް ޖަވާބު ދެއްވީމާ، އަޅުގަނޑު އެބަޖެހޭ ރައްޔިތުންނަށް އިތުރަށް ސާފުކޮށްދޭން. އެގޮތުން، އަޅުގަނޑު ހަމަ މި ރަށުގައިވެސް މި ދަންނަވާލީ، ތަރައްޤީގެ ވާހަކަ ދައްކަމުންދާއިރު، ބުރުންޏަށް މީގެކުރީގެ ފަސް އަހަރެއްހާ ދުވަހުގެ ތެރޭގައި، މިކަހަލަ ރައުސްމާލެއް އުފައްދަން، ދައުލަތުގެ ބަޖެޓުން ނެތޭ ހޭދަވެފައި، ހަމަ އެންމެ ލާރިއެއްވެސް. އެކަމަކު މި ހިނގާ ފަސް އަހަރުގެ ޒަޢާމަތުގެ ތެރޭގައި، ބުރުންޏަށް ގާތްގަނޑަކަށް ފަސްދޮޅަސް މިލިއަން ރުފިޔާ މިހިރީ ހޭދަކުރެވިފައޭ.\nއަޅުގަނޑު ހަމަ ވަރަށް ކުރުކޮށް މި ވާހަކަ ދަންނަވާނަން އިނގޭތޯ. އަޅުގަނޑުމެން ބުނަމުން މިގެންދަނީ، އޭގެކުރީގެ ސަރުކާރުން ހިންގާފައި، 2013ގެ ކުރީގައި ހިނގައިދިޔަ ފަސް އަހަރުގެ ދެ ސަރުކާރުން ހިންގާފައި އޮތް ކޮންމެ މިކަހަލަ ބޮޑު މަޝްރޫޢަކަށް، އަޅުގަނޑުމެންގެ ތަފާސް ދައްކާގޮތުން ވެއްޖިއްޔާ ހަ މަޝްރޫޢު ހިނގައިފިއޭ. އެހެންވެގެން، އެހާ ޚަރަދު ބޮޑުވެފައި، ނޫނީވިއްޔާ ބަޖެޓުގައި އެހާބޮޑު ބުރައެއް މިކަންކަމުގައި އުފުލަން މިޖެހެނީ. ތަންކޮޅެއް ސަމާސާކޮށް މި ވާހަކަ ދައްކަންޏާ، މިއިން ބުނެވެނީ ކީކޭތޯ؟ އެބޭފުޅުންގެ ތިން އަހަރުގައި ކުރެއްވި މަސައްކަތް، މި ފަސް އަހަރުގެ ތެރޭގައި، އެބޭފުޅުންގެ އަށާރަ އަހަރުގެ މަސައްކަތް ކުރެވިއްޖެއޭ ނޫންތޯ މި ބުނަނީ. އެބޭފުޅުންނަށް އަށާރަ އަހަރު ދިންނަމަ، އެބޭފުޅުން ކުރައްވާނެ މަސައްކަތް، އެބޭފުޅުންގެ ތިން އަހަރުން ދައްކަވައިދެއްވި ނަތީޖާއަށް ބިނާކޮށް، އެބޭފުޅުން އަށާރަ އަހަރު ދުވަހު ކުރައްވާނެ މަސައްކަތް، މި ހިނގާ ފަސް އަހަރުގެ ތެރޭގައި ކުރެވިއްޖެއޭ ދޮގެއްތޯ މި ބުނަނީ. އަންނާނެ މިއަށް ރައްދު. އެކަމަކު ޙަޤީޤަތަކީ އެބޭފުޅުން ހިންގި ކޮންމެ މަޝްރޫޢަކަށް މި ސަރުކާރުން ހަ މަޝްރޫޢު ހިންގައިފި. އަދި ހިންގަނީކީ ކުދިކުދި މަޝްރޫޢެއް ނޫން. އެބޭފުޅުންވެސް ގަބޫލުކުރައްވައިގެން ތިއްބެވީ ރާއްޖޭގައި އެއްގޮތަކަށްވެސް ދިހަ ބުރިއަށްވުރެ މައްޗަށް އިމާރާތް ނުކުރެވޭނެކަން.\nއެހެންވީމާ، މިއަދު މާލޭގައި ހުޅަނގު ދެކުނު ފަރާތަށް ވަޑައިގެންފައި، ހޮސްޕިޓަލްގައި ރޭޑިއޭޝަން މެޝިން، ނޫނީވިއްޔާ ރޭޑިއޭޝަން ރައްކާތެރި ކުރާ ހިސާބު ހުރީ، ނޫނީވިއްޔާ އެންމެ މަތީގައި ރެސްޓޯރެންޓް ހުރީ ކިހާ ހިސާބެއްގައިތޯ ބައްލަވައިލައްވަން ޖެހިއްޖިއްޔާ، ހަމަ ޙަޤީޤަތުގައިވެސް އެބޭފުޅުންގެ ކަރުފުޅަށް ނާރުއަރާނެ.\nއެހެންވީމާ، މިއީ އަޅުގަނޑުމެންގެ ތަފާތު ހުރިގޮތަކީ. މިއަދު އަޅުގަނޑުމެން އެ ސްޕީޑްގެ ވާހަކަ ދައްކާއިރު، މިއަދު އަޅުގަނޑުމެންނަށް އެބަ ބުނެވޭ އިނގޭތޯ. ބިން ހިއްކާލަންވެސް މިތާ ކައިރީގައި އަނެއް ބިތުގައި މިއޮތް ގުރައިދޫގެ ބިން ހިއްކުމުގެ ކަންތައްވެސް ދެތިން ދުވަހެއްގެ ތެރޭގައި ކޮށްލެވޭނެ ކަމެއް ނޫންހޭ. އަޅުގަނޑުގެ ސަރުކާރުން ކަށަވަރުކޮށްދީފިއޭ، ދެތިން ދުވަހުގެ ތެރޭގައި ކުރާނެކަން. އެމް.ޓީ.ސީ.ސީ އިން އިޢުލާނު ކުރައްވައިފި. ޝައްކެއްވެސްނެތްގޮތުގައި، މިއީ ދިގު މުއްދަތު ނަގައިގެންދިޔަ މަޝްރޫޢެއް. އެކަމަކު ދިގު މުއްދަތު ނަގައިގެންދިޔަ މަޝްރޫޢަކަށް ވާންޖެހޭ ސަބަބު، ދެންމެ ރިޔާޒް އެ ވިދާޅުވެދެއްވީ. އެމް.ޓީ.ސީ.ސީ އަކީ ޚިދުމަތް ނުދެއްވޭތީ، ކުރީގެ ސަރުކާރުތަކުން ވިސްނާފައި، ބަންދުކުރަން ނިންމާފައި އޮތް ކުންފުންޏެކޭ. ފެލިވަރަކީ، ނޫނީވިއްޔާ މިފްކޯއަކީ، ހަމަ އެގޮތަށް ނިންމާފައި އޮތް ތަނެކޭ. މިފްކޯގެ މަސައްކަތްވެސް ތިން ކުންފުންޏަކަށް ބަހާލައިގެން ކުރަމުން ގެންދިޔައީ. މިފްކޯއަކީ ފައިދާވި ތަނެއްނޫން. އަނެއްކާ މަސްވެރިންނަށް ވަކި އަގެއްދީފައި މިކަން ކުރާއިރަކު މިފްކޯއަކަށް އޭގެ ފައިދާއެއް ނުލިބޭ. ފައިދާ ލިބެމުންދާނެ ގޮތަކަށް އެކަން ބަދަލުކުރުމުގެ ބަދަލުގައި އަނެއްކާވެސް މިފްކޯ ބައިބައިކޮށްލާފައި ތިން ކުންފުންޏަކަށް ހެދީމާ، އަދި އިހަށްވުރެ އުނދަގޫ މިފްކޯ އުފުލަންޖެހުނީ. އަނެއްކާވެސް އެ ތިން ކުންފުނި އެއްކޮށްލައިގެން މިފްކޯގެ މަސައްކަތް ކުރެވޭތޯ ބަލަމުން މިގެންދަނީ. އަނެއްކާ މިފްކޯގެ ބެލެނިވެރި ކުންފުންޏެއްގެ ގޮތުގައި އެސް.ޓީ.އޯ. ހަމަޖެއްސީ ސަރުކާރުގެ ކުންފުނިތައް ވަރުގަދަކުރަން. ސަރުކާރުގެ ކުންފުނިތައް ވަރުގަދަ ކުރުމުގެ ބޭނުމަކަށްވަނީ، އަޅުގަނޑުމެން މިކުރާ މަސައްކަތްތައް، ތަރައްޤީގެ މަސައްކަތްތައް ބުރުނީގައި، ނޫނީވިއްޔާ ވިލުފުށީގައި، ނޫނީވިއްޔާ އައްޑުއަތޮޅު ހިތަދޫގައި މިކުރާ މަސައްކަތުގެ ސްޕީޑް އަވަސްކުރަން.\nއެހެންވީމާ، މިހާރު އެ ވިދާޅުވަނީ ކީކޭތޯ؟ މިހާރު އެ ވިދާޅުވާ ވާހަކަފުޅުގައި، އެބޭފުޅުންނަށް ހަމަ ވިދާޅުވެވެން އޮތީ ރައީސް ޔާމީނުގެ ސަރުކާރުގައި ފަށާފައި މިހިރަ ތަރައްޤީގެ އެއްވެސް މަޝްރޫޢެއް ތިމަންނާމެން ނުހުއްޓާނަމޭ. ކުރިއަށޭ ގެންދާނީ. އެއީ، ދެން ހަމަ ޝައްކެއްވެސް އޮތް ކަމެއްނޫން ދޮގެއްތޯ. ދެންމެ ޠާރިޤު އެ ވިދާޅުވީ، ކުޅުދުއްފުށި، ސިޓީއަކަށް ބަދަލުވާނެގޮތް. ޠަބީޢީގޮތުން އެކަންވާނެ. ނުވަހާސް އެތައް ބައެއް އުޅޭ ރަށެއް ކުޅުދުއްފުށްޓަކީ. ހަމަ ދިހަހާސް ހަމަވާއިރަށްވެސް މިހާރު ޤާނޫނު އޮތްގޮތުން ކުޅުދުއްފުށި، ސިޓީއަކަށްވާނެ. އޭގައި އެބޭފުޅުން ނުޖެހޭ، މުޑުވައް ކުރައްވައިގެން އިތުރު މީހުން ދުނިޔެއަށް އުފައްދައިގެން ނޫނިއްޔަކާއެއް ދިހަހާސް އަވަހަށް ހަމަކުރާކަށް. އެހެންވީމާ، އެއީ ޠަބީޢީގޮތުން ވާނެ ކަންތައްތައް އެ ހުންނަނީ. އެހެންވީމާ، ރައީސް ޔާމީން ފަށާފައި ހުރި މަޝްރޫޢުތަކުގެ ތެރެއިން ނުނިމިހުރި މަޝްރޫޢުތައް ހިންގާނެ. ކޮންމެ ސަރުކާރަކުންވެސް ހިންގާނެ. އެއީ، ރައްޔިތުން އެދޭގޮތް ކަމުގައިވާތީ. މިހާރު ކުޅުދުއްފުށީގައި އެއަރޕޯޓް ގޮސްފައި އޮތް ހިސާބުން ކިހިނެއްތޯ ކުޅުދުއްފުށީގެ އެއަރޕޯޓް، އެއްވެސް ބަޔަކަށް ހުއްޓައިލެވޭނީ؟ އެކަމެއް ހުއްޓައެއްނުލެވޭނެ. އެއީ ހިނގާނެ ކަންކަން.\nއެހެންވީމާ، މެނިފެސްޓޯގައި އާ ކަންކަމެއް ނައިސްފައި، މިހާރު އަޅުގަނޑަށް މި ގަބޫލުކުރެވުނީ، އެބޭފުޅުންގެ މެނިފެސްޓޯއަކީ ރައީސް ޔާމީނުގެ ސަރުކާރުގައި ކުރަމުންގެންދާ މަސައްކަތުގެ ތެރެއިން ނުނިމިހުރި ކަންތައްތައް ނިންމާލަދިނުމޭ. އެއީ، އެބޭފުޅުންގެ މެނިފެސްޓޯ. މިއީ ތަންކޮޅެއް ސަމާސާކޮށް. އަޅުގަނޑަށް އެނގޭ، މިއަށް ރައްދު ދެއްވާނެކަންވެސް.\nއެކަމަކު އަޅުގަނޑު ހަމަ ރައްޔިތުންނަށް ދަންނަވާލަން ބޭނުން. އަޅުގަނޑުމެންނަށް އާ ކަމެއް ނުވިސްނޭ. އާ ކަންކަމުގެ ތެރޭގައި، އެ ވިދާޅުވާ ވާހަކަތަކުގެ ތެރޭގައި ވިދާޅުވެދާނެ، ކޮންމެވެސް ފީއެއް ކަނޑާލަފާނަމޭ. އެކަމަކު ރައްޔިތުންނަށް ބޭނުންވާ ބޮޑެތި މަޝްރޫޢުތަކުގެ ވާހަކަ ދައްކަވާށޭ. އެއަށް ފައިސާ ހޯއްދަވާނެ ގޮތުގެ ވާހަކަ ދައްކަވާށޭ. އޭގެ ކަންކަމުގެ ވާހަކައެއް ނާދެއެއްނޫންތޯއޭ.\nޒުވާނުންގެ ވާހަކަ މިއަދު ދައްކާއިރު، ޒުވާނުންގެ ވާހަކަ މިއަދު ބުނަންވެސް އެނގުނީ 2013 އިން ފެށިގެން ރައީސް ޔާމީނަށް. ނޫނީވިއްޔާ ރިޔާސީ ކެންޑިޑޭޓެއްގެ ގޮތުގައި ހުރި ޔާމީނަށް، އެ ވާހަކަ ދައްކަންވެސް އެނގުނީ. އަޅުގަނޑު އިއްޔެ ޕޯޑިއަމެއްގައި ވާހަކަ ދައްކަމުން ދެންނެވިން، މީގެކުރީގެ ސަރުކާރުތަކަށް، ދިވެހިރާއްޖޭގެ އާބާދީ ޒުވާންވަމުން އަންނަ ނިސްބަތްތަކަށް އެބޭފުޅުންގެ ވިސްނުންފުޅު ފޯރާފައި އޮތް ކަމެއް ނޫނޭ އެއީކީ. އަދި އެމީހުން ކުށުން ދުރުކުރުވުމަށްޓަކައި ވަޒީފާ ދިނުމާއި، ވަޒީފާގެ ފުރުޞަތު އުފެއްދުމާއި، އެމީހުންނަށް ބޭނުންވާނެ ކުޅިވަރު ކުޅެވޭނެ ވަސީލަތްތައް، ރާއްޖޭގެ އެކި ހިސާބުގައި ޤާއިމުކުރުމާ، މިކަންކަން އަޅުގަނޑުމެން އޭރު ކޮށްފައި ހުރިނަމަކަ، އަޅުގަނޑުމެންގެ ކުށުގެ ރެކޯޑުތަކެއް އެހާ މަތިވެގެނެއް ނުދިޔައީސް. އެ، ތަފާސް ހިސާބުން މިއަދު އެބަ ފެނޭ. އެހެންވީމާ، އޭރު އަޅުގަނޑުމެން ޒުވާނުން ބާރުވެރިކުރުވާ ވާހަކައާއި، ޒުވާނުންނަށް ކަންތައްތައް ފަހިވާންޖެހޭނެ ވާހަކައާއި، ޒުވާނުންނަކީ ދިވެހިރާއްޖޭގެ އިޤްތިޞާދުގެ އިންޖީނު ކަމަށް، ނޫނީ ޑައިނަމޯ ކަމަށް އަޅުގަނޑު ބުނެ، ޒުވާނުންގެ ވާހަކަ އަޅުގަނޑު އެޖެންޑާގައި، އިސްކަމެއްގެ ގޮތުގައި ލީ.\nމިއަދު މި ދެކެވޭ ވާހަކައަކީ، ޒުވާނުންނަށް ރައީސް ޔާމީން ކޮށްދޭން ބުނެފައި ހުރި ކަންތައްތަކުން މިވެނި މިވެނި ކަންކަން އެބަހުއްޓޭ ނުފުދި. ޝައްކެއްވެސްނެތް، ކަންކަން ހުންނާނެ ނުފުދި. އެކަމަކު އެނގޭ އެއްޗަކީ، ފުދިފައި ހުރި ކަންތައްތައް ސަތޭކައަކުން ނުވަދިހައަށް ވެއްޖިއްޔާ، ނުފުދޭ ކަންތައްތައް ސަތޭކައަކުން ދިހައަކަށްވާކަން. އެއީ ނުފުދި ހުރި ކަންކަމުގެ ވާހަކަ ނޫންތޯ އެ ވިދާޅުވަނީ. އެހެންވީމާ، އެ ނުފުދި ހުރި ކަންކަންވެސް، އެހެން ބަޔަކު ކުރަން ކޮންމެހެން އުޅޭނެކަމެއްނެތް. ފުޓްސަލް ދަނޑުތަކުގެ ވާހަކަ ދައްކާ ކަމަށްވަންޏާ، ފުޓްސަލް ދަނޑުތަކުގައިވެސް އަޅުގަނޑު މި ދައްކަނީ، މިހާރު ސާޅީސް ހަ ޕިޗް، އާ ޕިޗް އެއޮތީ ގެނެވިފައި. އަދި މިހާރު ނުހެދި ހުރި ދަނޑުތައް ހެދުމަށްޓަކައި ހައުސިންގ މިނިސްޓްރީއާއި، އެފް.އޭ.އެމް ގުޅިގެން މަސައްކަތްތަކެއް އެދަނީ ކުރަމުން. އިރާދަކުރެއްވިއްޔާ އެހުރިހާ ކަމެއް ނިމޭނެ.\nދެން އަސާސީ ޚިދުމަތްތަކަށް ނަގާ ފީ އެއްވަރުކުރާ ވާހަކަ ދައްކާއިރު، މި ބޭބޭފުޅުން ހިމެނިވަޑައިގަންނަވައިގެން ސަރުކާރުތަކެއް އުފެދި، ސަރުކާރުތަކެއް ކޯލިޝަނެއްގެ ތެރެއިން ހިނގައި ނިމިއްޖެ ނޫންތޯ. ކީއްވެގެންތޯ 24 ގަޑިއިރުގެ ކަރަންޓް، ރާއްޖޭގެ ހުރިހާ ރަށަކަށް ފޯރުކޮށްނުދެވިގެން މިއުޅުނީ؟ މިއަދު 24 ގަޑިއިރުގެ ކަރަންޓް، ރާއްޖޭގެ ހުރިހާ ދިމާއަކަށް ފޯރުކޮށްދެވިއްޖެ. އަދި މާލޭގެ ރޭޓްތަކާއި، ރާއްޖޭގެ އެކި ހިސާބުގައި ކަރަންޓް ބޭނުންކުރާ ރޭޓްތަކުގެ އަގު އެއްވަރު ކުރެވިއްޖެ. ފެނުގެ އަގުތައްވެސް، އަޅުގަނޑުމެންނަށް ހަމަ ދާދި އެއްހަމައަކަށް އެބަ ގެނެވޭ. އެކަމަކު މިއަދު 24 ގަޑިއިރުގެ ކަރަންޓް ލިބޭ ތަންތަނުގައި ކަރަންޓްގެ ޙާލަތު، ކަރަންޓް ބޭނުންކުރުން އިތުރުވުމާ ގުޅިގެން ހަމަ އިންޖީނުތަކަށް މައްސަލަޖެހޭނެ. އިންޖީނުގެ ކެޕޭސިޓީ ކުޑަވެގެންދާނެ. އަޅުގަނޑުމެންގެ ފެނަކައިގެ މެނެޖިންގ ޑިރެކްޓަރ، ސީ.އީ.އޯ ލަމްޢާން މި އިންނެވީ. އަޅުގަނޑު ނުބުންޏަސް ލަމްޢާންވެސް މިއަދު ވިދާޅުވާނެ. ރާއްޖޭގެ ރަށްރަށަށް މި ދިމާވާ މައްސަލަތައް ޙައްލުކުރުމަށްޓަކައި އަޅުގަނޑުމެން މިހާރު މާލެއަށް އެތެރެވެއްޖެ ތިރީސް ހަތަރު އިންޖީނު. އެހެން ނޫންތޯ. އެކި ސައިޒްގެ ތިރީސް ހަތަރު އިންޖީނު އެތެރެވެއްޖެ. އެހެންވީމާ، އަޅުގަނޑާ އިދިކޮޅު ބޭފުޅުން ވާހަކަފުޅު ދައްކަވާއިރު، މި ރަށުން ކަރަންޓް ކެނޑޭ ވާހަކަ ނުދައްކަވައި ވިދާޅުވޭ، ތިރީސް ހަތަރު އިންޖީނު ގެންނާނެ ގޮތެއް. ރައީސް ޔާމީން އިންޖީނުތައް އެހެރީ ގެނެސްފައި.\nއެހެންވީމާ، އެކަހަލަ ވާހަކައަކަށް އެބޭފުޅުންނެއް ޖަވާބުދާރީއެއް ވެވަޑައެއްނުގަންނަވާނެ. ސުވާލު ކުރައްވާ ކަންކަމުގެ ތެރޭގައި، އަމާނާތްތެރިކަން ނެތްކަމުގެ ވާހަކަ، އެކިއެކި ބޭފުޅުން ދައްކަވާއިރު، އެ ވާހަކަ ދައްކަވާ ބޭފުޅުންގެ އަމާނާތްތެރިކަން ހުރި މިންވަރު، އަޅުގަނޑުމެންގެ ޚިޔާލަށް ގެންނަމާ ހިންގަވާ. ކޯލިޝަނެއްގެ ތެރޭގައި، އިއްތިހާދެއްގެ ތެރޭގައި ސަރުކާރެއް ހިންގުމަކީ ދަތިކަމެކޭ އަދި އެއްބަޔަކު އަނެއް ބަޔަކަށް އިތުބާރު ނުކުރާނެއޭ، އެންމެ ފުރަތަމަ ބުނި މީހަކީ އަޅުގަނޑެއް ނޫނޭ. އެންމެ ފުރަތަމަ އެ ވާހަކަ ދެއްކި ބަޔަކީ، ތިން ހަފްތާ ނުވަނީސް ހޯމް މިނިސްޓަރު ކަމުން ޤާސިމް ވަކިވެވަޑައިގަންނަވަން ޖެހިއްޖެ، އެމް.ޑީ.ޕީ ސަރުކާރުގައި. އެއާ ގުޅިގެން އެންމެ ވަރުގަދައަށް އެ ވާހަކަފުޅު އޭރު ދައްކަވަމުން ގެންދެވީ، އޭރުގެ ރައީސް. ރައީސް ނަޝީދު އެ ވާހަކަ ދެއްކެވީ. އަދި އެމް.ޑީ.ޕީ.ގެ އިއްތިހާދު، ނޫނީ އެމް.ޑީ.ޕީ.ގެ ފަރާތުން މިބުނަނީ، ކޯލިޝަނެއްގެ ތެރޭގައި މަސައްކަތް ކުރާއިރު ހުންނަ އުނދަގޫތަކެއްގެ ވާހަކަ. އެކަމަކު ޙަޤީޤަތަށް ދަންނަވާ ކަމަށްވަންޏާ، އަޅުގަނޑު ދަންނަވާނީ އެއީ ތެދު ވާހަކައެކޭ. ކޯލިޝަނެއްގެ ތެރޭގައި މަސައްކަތް ކުރާއިރު، އެއްބަޔަކު އަނެއް ބަޔަކު ރުއްސައިގެން އެއްބަޔަކަށް ބޭނުންވާ ކަންތައްތައް އަނެއް ބަޔަކު ފުއްދައިދީގެން ކުރާއިރު، އެކަންކަމުގައި ހުންނާނެ ދަތިތަކެއް.\nއެހެންވީމާ، މިއަދު އެއީ މައްސަލަ ނުޖެހޭނެ ކަމެއް ކަމުގައި ވިދާޅުވެފައި، މައްސަލަ ޖެހޭނެ ކަމެއް ކަމަށް އޭގެކުރީގައި ވިދާޅުވީމާ، އެހެންވީމާ، އޭގެކުރިން އެބޭފުޅުން އެ ވިދާޅުވި ވާހަކަ އަޅުގަނޑު ތަކުރާރު ކުރީމާ، އެއްގޮތަކަށްވެސް އަޅުގަނޑަކަށް އެއަކަށް ޖަވާބު ދެއްވާކަށް ޖެހިވަޑައެއްނުގަންނަވާނެ. އެއީ، އެ ޚިޔާލުގެ އެންމެ ފުރަތަމަ މުޞައްނިފުންނަކީ، ޚިޔާލު އުފެއްދި ބަޔަކީ އެބޭފުޅުން ކަމުގައިވާތީ. އަދި އެބޭފުޅުންގެ ސަރުކާރުގައި ދައްކައިފި، ކޯލިޝަން ރޫޅިގެން ދިޔަތަން. އެހެންވީމާ، ދެން މިއަދު ކިހިނެއްތޯ ކޯލިޝަންގެ ތެރޭގައި މަސައްކަތް ކުރެވޭނެ ވާހަކަ އެބޭފުޅުން ވިދާޅުވިޔަސް ގަބޫލުކުރާނީ؟ އެހެންވީމާ، ރައްޔިތުންގެ ސިކުނޑިތަކަށް ވިސްނޭވަރަށް ވާހަކަ ދެއްކެވީމާ، ރައްޔިތުންނަށް ވިސްނޭނެ. އެހެން ނޫނީވިއްޔާ ބަދަލުކުރަމުން، ފުރޮޅަމުން މިކަން ގެންދިޔައިމާ ކަމަކުނުދާނެ.\nއަޅުގަނޑުމެން މިކަހަލަ ހުރިހާ ރަށްރަށެއްގައި، އާބާދީ ކިތަންމެ ކުޑަޔަސް، މިތަންތަނުގައި މިއޮތީ އިސްލާމީ މުޖުތަމަޢެއް. މިއިން ކޮންމެ ރަށެއްގައި މިއޮތީ. މަޢުޞޫމް ރައްޔިތުންތަކެއް މިތާ މިތިބީ. ރައްޔިތުން ގޯސް ބަޔަކަށް ހަދަންޏާ، ގޯސް ބަޔަކަށް ހަދަނީ، މަގުފުރައްދަނީ، އެމީހުންނަށް ނުބައި މެސެޖާއި، ނުބައި މަސައްކަތް ކުރަން ލީޑަރުން ހިތްވަރުދޭތީ.\nއަޅުގަނޑުމެންނަށް މިދޭތެރެއިން ފެނުނު، އަޅުގަނޑުގެ ރަނިންގމޭޓް ކުރެއްވި މަސައްކަތެއް، ސޯޝަލް މީޑިއާގައި. ފުވައްމުލަކަށް ކުރެއްވި ޒިޔާރަތުގައި، ކުޑަކުއްޖަކަށް ވޮށުފިލާގައި ޤުރްއާނުގެ ސޫރަތުން ބައެއް ލިޔެދެއްވަނީ. ސޯޝަލް މީޑިއާގައި ކޯއްޗެއްތޯ، އަޅުގަނޑުމެންގެ އިދިކޮޅު މީހުން ލިޔަމުން މި ގެންދިޔައީ. މި ދެންނެވީ، މިވަރުގެ ކަންތަކަށް ފާޑުކިޔީމާ މައްސަލައެކޭ މިއީ. ސޯޝަލް މީޑިއާގައި ލިޔަމުން ދިޔައީ، އެ ކުއްޖާ އެއިނީ ބިރުންނޭ. ތެދެއްމެ، އަޅުގަނޑުމެން ބޭނުންވަނީ އަޅުގަނޑުމެންގެ މަންމައިންނާއި ބައްޕައިންނާ ބޮޑެތިކުރާ ކުދިންނަކީ، ﷲ އަށް ބިރުވެތިވާ ޞާލިޙު ކުދިންނަށްވާން. އަޅުގަނޑުމެން ބޭނުމެއްނޫނޭ، އެކުދިން ބިރު ފަހަނަޅައިދާކަށް. އެހެންވީމާ، މިއިން އެބަ ބުނެދޭ ނޫންތޯ އެމީހުންގެ ވާހަކަ. މީގެކުރީގައި އަޅުގަނޑުމެން ދަންނަ ވާހަކަ ވާހަކައެއްނޫން، އިޞްޠިލާޙުތަކެއް ނޫން، ފްރޭސްތަކެއް ނޫން، ބިރު ފަހަނަޅައިދިޔުން އެއީ. އެހެންވީމާ، ތެދެއްމެ، އެ ކުއްޖާ ޤުރްއާން ކިޔަވަން، ނޫނީވިއްޔާ އެ ސޫރަތުގެ ބައެއް ދަސްކުރަން އެ ކުއްޖާ އެއިނީ ބިރުވެތިވެ. އެއީ ތެދު ވާހަކައެއް. އެކަމަކު އޭނާ ބިރުވެތިވެ އެއިނީ ﷲ އަށް. އެއީ، ޞާލިޙު ކުއްޖެއްގެ ގޮތުގައި، އަޅުގަނޑުމެންގެ ދަރިން ބޮޑުކުރަން ބޭނުންވަނީ. އެކުދިން ޒުވާން ކުދިންނަށްވީމާ، އެކުދިން ލައްވައި ވިޔާނުދާ ކަންތައްތައް ކުރުވަންޏާ ކުރުވަނީ އެއަށްވުރެ ބޮޑެތި މީހުން. އޭގެތެރޭގައި ހަމަ ސިޔާސީގޮތުން މަންފާ ހޯދަން ބޭނުންވާ މީހުން އޭގެތެރޭގައިޝާމިލުވެފައި ހުންނާނީ.\nއެހެންވީމާ، އަޅުގަނޑުމެން ބޭނުންވަނީ އަޅުގަނޑުމެންގެ ރާއްޖޭގައި މި ބޮޑެތިވާ ކުދިންނަކީ ޅަދޮޅު އުމުރުފުރައަށް އައިމާ، އެކުދިންނަކީ ޞާލިޙު ދިވެހި ރައްޔިތުންނަށްވުން. އިސްލާމީ ޘަޤާފަތެއްގައި އިސްލާމީ އުސޫލުތަކުގައި ތިބެން. އަޅުގަނޑު މި ވާހަކަ ދެއްކީމާވެސް އަޅުގަނޑަށް މިއަށްވެސް ހަމަ ރައްދު އެބައާދޭ. އަޅުގަނޑުވެސް ހަމަ އެ ވާހަކަ ދަންނަވާނަން އިނގޭތޯ. އަޅުގަނޑު ދަންނަވަމުން މި ގެންދިޔައީ، އެބޭފުޅުންގެ މެނިފެސްޓޯއަކުން އެންމެ ޖުމްލައެއްވެސް އަޅުގަނޑަކަށް ނުފެނެއޭ، ދިވެހިރާއްޖޭގައި އޮންނަންވާނީ ސައްތައިންސައްތަ އިސްލާމީ މުޖުތަމަޢެއް ކަމަކަށް. އެންމެ ޖުމްލައެއްވެސް ނުފެނެއޭ. ކޮބައިތޯ މީގެ ޖަވާބު އެބޭފުޅުން ދެއްވާގޮތް. އެބޭފުޅުންގެ ޖަވާބު މީގައި ދެއްވަން އެނގިވަޑައިގެންނެވި ގޮތަކީ، ޤާނޫނުއަސާސީގައި އޮންނާނެއޭ، ދިވެހިރާއްޖޭގެ ދީނަކީ އިސްލާމްދީނޭ. އެހެންވީމާ، ޖެހޭހޭ އިތުރަށް ޖަވާބުދޭން. ޤާނޫނުއަސާސީގައި ނެތް ކަންތައްތަކުގެ ވާހަކަތޯ އަޅުގަނޑުމެން މި ދައްކަނީ. ޤާނޫނުއަސާސީގައި މިކަން މިހެން އޮއްވައެއް ނޫންތޯ، ހަމަ އެބޭފުޅުންގެ ސަރުކާރުގައި، ރައީސުލްޖުމްހޫރިއްޔާ ސޮއިކޮށްފައި، އޭރު ހުންނެވި އިސްލާމިކް މިނިސްޓަރު މަރްޙޫމް މަޖީދަށް ސިޓީއެއް ފޮނުއްވީ. ރާއްޖޭގައި އިސްލާމްދީން ނޫން ދީންތަކަށް އަޅުކަންކުރާނެ ތަންތަން ރާއްޖޭގައި ޤާއިމުކުރެވިދާނެތޯ؟\nއެ ޤާނޫނުއަސާސީގައި މިހެން ނެތްދުވަސްވަރެއްގައިތޯ، އެ ފޮނުއްވީ. ހަމަ ޤާނޫނުއަސާސީގައި އެ ވާހަކަ އޭރުވެސް އޮތޭ. އަދި ޤާނޫނުއަސާސީއަކީ، އަޅުގަނޑުމެން އެއަށް ޢަމަލުކުރަންޖެހޭ އަދި އަޅުގަނޑުމެން އޭގެ ތެރޭގައި އުޅެންޖެހޭ ޗާޓު ކަމަށްވަންޏާ، އެވެސް ހަމަ އެބޭފުޅުންގެ އިޞްތިލާޙެއް އެބޭފުޅުން ގެނައީ. ޗާޓުން ބޭރުގައި ހުރިހާ ކަމެއްގެ ވާހަކަ ދެއްކެވީވެސް އެބޭފުޅުން ދޮގެއްތޯ؟ މިއީ، އަޅުގަނޑުމެން އުފައްދައިގެންއުޅޭ ވާހަކަ ވާހަކައެއްނޫން މިއީކީ. އެހެންވީމާ، ދިވެހިރާއްޖޭގައި އޮންނަންވާނީ، ސަތޭކައިންސަތޭކަ އިސްލާމީ ދައުލަތެކޭ، އަޅުގަނޑުމެން ބުނަމުންގެންދާތީ، އަދި އެ ވާހަކަ އެބޭފުޅުންގެ މެނިފެސްޓޯގައި ނެތީ ކީއްވެގެންތޯ، ސުވާލު ކުރާތީ، މި ވިދާޅުވަނީ، ޤާނޫނުއަސާސީގައި މިހެން ލިޔެފައި ހުންނަކަންކަން ތިމަންނާމެން ލިޔަންޖެހޭހޭ.\nބުރުނީގެ ރައްޔިތުން ތިޔަ ތިއްބެވީ، މި ރަށް ގިރާތީ ކަންބޮޑުވެފައި. ޤާނޫނުއަސާސީގައި ނެތީތޯ؟ ސަލާމަތްތެރިކަމާއެކީ، އަޅުގަނޑުމެން ރައްޔިތުންނަށް ބޭނުންވާ އަސާސީ ޚިދުމަތްތައް ފޯރުކޮށްދޭންވާނެއޭ. ޤާނޫނުއަސާސީގައި ނެތީތޯ، ސާފު ބޯފެން ލިބެންވާނެކަމަށް. ރައްކާތެރިކަމާއެކީ ގެދޮރުވެރިވުމުގެ ޙައްޤަކީ، ކޮންމެ މީހަކަށް އޮންނަ ޙައްޤެއްކަމަށް ނެތީތޯ؟ ކޮންމެ ދިވެހި ރައްޔިތަކަށް، ޞުލްޙަވެރިކަމާއި އަމާންކަމާއެކީ، މިނިވަންކަމާއެކީ ރާއްޖޭގައި އުޅެވޭނެކަން ޤާނޫނުއަސާސީގައި ނެތީތޯ؟ ކޮންއިރަކުތޯ އެންމެބޮޑެތި ޖަރީމާތައް ހިންގާފައިހުރީ. ކޮންއިރަކުތޯ، އަޅުގަނޑުމެންގެ ނަފްސުތަކަށް އެންމެބޮޑެތި ގެއްލުންތައް ދެވިފައިހުރީ. ކޮންއިރަކުތޯ، އެންމެބޮޑަށް ރަޙުމްކުޑަގޮތަކަށް މީހުން ކަތިލާވައްޓާފައިހުރީ. ކޮން ސަރުކާރަކުންތޯ، ޤާނޫނުއަސާސީގައި މި މާއްދާ އޮވެގެން، ދެކިގެން ގޮނޑުދޮށްތައް ޙިމާޔަތްކުރުމާއި، ރައްޔިތުންނަށް ބޭނުންވާ ސާފު ބޯފެން ފޯރުކޮށްދިނުމާ، މިކަންކަން މި ކުރަނީ ކޮން ސަރުކާރަކުންތޯ؟ އެހެންވީމާ، ޤާނޫނުއަސާސީގައި ލައްކަގިނަ ވާހަކަ އެބަހުރި. އެކަމަކު ޤާނޫނުއަސާސީގައި ހުރި ވާހަކަތައް، އެފަހަރަކު އެ ބަޔަކު ކިޔަން ބޭނުންވާ ފަސޭހަކަމެއްގައި، ނޫނީވިއްޔާ، އެމީހުންނަށް އެ ކިޔަން ބޭނުންވަނީ، މިވެނި ތަންކޮޅެއް ކަމަށްވަންޏާ ކިއިދާނެ. އެހެން ކިޔައިފިކަމަށްވަންޏާ ނުކުންނަ މައްސަލަތައް މި ނުކުންނަނީ.\nއަދިވެސް އަޅުގަނޑު ދަންނަވާނަން. އެބޭފުޅުންނަށްވެސް ރައްކާތެރިވާނީ، އެބޭފުޅުންގެ މެނިފެސްޓޯގައި ދިވެހިރާއްޖޭގައި ތިމަންނާމެން ގަބޫލުކުރަނީ، ދިވެހިރާއްޖެ އޮންނަންވާނީ، ސަތޭކައިންސަތޭކަ، އިސްލާމީ ދައުލަތެއްގެ ގޮތުގައިކަމަށް އެބޭފުޅުން ލިޔުއްވާ! އެ ލިޔުއްވީމާ، ރައްޔިތުން އެބޭފުޅުން ބަލައިގަންނާނީ. އަދި އެބޭފުޅުންނާއެކީ، މަސައްކަތްކުރާ ޕާޓީތަކުންވެސް އެބަޖެހޭ އެލިޔުއްވަން ބާރުއަޅުއްވަން. މިއީ، ރައީސް ޔާމީނަށްޓަކައި ކޮށްދޭކަމެއްނޫން. މިއީ، އަޅުގަނޑުމެންގެ އިސްލާމީ ޝަޚުޞިއްޔަތު ދެމެހެއްޓުމަށްޓަކައި އަޅުގަނޑުމެން ކުރާކަމެއް. އެހެންވީމާ، މިކަހަލަ ވާހަކަ އެބޭފުޅުން ދައްކަވަނީ، އަޅުގަނޑަށް ފެނިގެން މިދިޔަ ހަމަ ޙަޤީޤަތުގައިވެސް، އަޅުގަނޑުމެން ދައްކާ ކޮންމެ ވާހަކައެއް، ރައްޔިތުންނަށް އޮޅުވާލާފައި، އެހެން ކޮންމެވެސް ރިވާއެއް މިއިން ކަމަކުން ގެނެސްދެވޭތޯ. އެކަމަކު ރައްޔިތުން ހޭލުންތެރިވާންވީ، މިކަހަލަ ކަންކަމާ. ރައްޔިތުން ހޭލުންތެރިވާންވީ. އަޅުގަނޑުމެން މި ދައްކާ ވާހަކަ ފުރޮޅާލައިގެން އެގޮތްމިގޮތަށް ދެއްކީމާ، ރައްޔިތުން އެބަ ވިސްނަންޖެހޭ، މިވަނީކީއްތޯ؟\nއެހެންވީމާ، އަބަދުވެސް، ރައްޔިތުން ޖާދޫގައި ޖެހިގެން، ކަންކަން އޮޅުވައިލައިގެން ކުރާކަށް، ރައްޔިތުންނެއް މިއަދަކު، ޖާގައެއް ނުދޭނެ. އަޅުގަނޑުމެން ހުރިހާ ކުދިންނަށް ކިޔަވައިދެނީ އަދި ހަރުމީހުންނަށާއި ދޮށީ މީހުންނަށްވެސް ތަޢުލީމުގެ މަތީ ފުރުޞަތުތަކާ ހަމައަށް ދެވޭނެގޮތް، އަޅުގަނޑުމެން ތަނަވަސް މިކޮށްދެނީ، ތަޢުލީމު އުނގެނުމަށްޓަކައި. ތަޢުލީމު އުނގެނުމުގައި، ދުނިޔޭގެ ހުރިހާ ރައްޔިތުންވެސް ގަބޫލުކުރާ އެންމެ ބޮޑު އަސާސަކީ، އޭނާގެ އެންމެ ބޮޑު އަސާސީ ޙައްޤު، އިޚުތިޔާރު ބޭނުންކުރުމުގައި، ރަނގަޅު ގޮތުގައި ވިސްނުމުގެ ޖާގަ އޭނާއަށް ލިބުން. އެއީ، ރައްޔިތުންގެ ކަންކަން ނިންމުމަށް އެބައެއްގެ ކަންކަން ނިންމުމަށް އެބަޔަކު، އިޚުތިޔާރުކުރާ ވެރިއެއް ހޮވުމުގައި އެމީހުންނަށް އެ ލިބިފައިހުރި ތަޢުލީމާއި ޢިލްމުގެ ބޭނުން ރަނގަޅަށް ހިފުން. އެއީ، ދިރާސާކޮށްފައި އެމީހުން ކުރަންޖެހޭ ކަމެއް. އެއީ، ތަޖުރިބާތަކެއްގެ އަލީގައި ކުރަންޖެހޭ ކަމެއް. އެއީ، ދައްކާ ވާހަކައާ، ދައްކާ ވާހަކަ ތަންފީޛުކޮށްފައި ހުރިހުރުމުގެ އަލީގައި ކުރަންޖެހޭކަމެއް. އެހެންވެގެން މިފަހަރުގެ ވޯޓު މިވަނީ ސިޔާސީ ވޯޓަކަށްނުވެ، މިފަހަރު މިވަނީ ޤައުމީ ވޯޓަކަށްވަނީ. އެހެންވީމާ، މިކަހަލަ ކުދިކުދި ރަށްރަށުގައި ބޭނުންވާނީ ތަރައްޤީ. ކުދިކުދި ރަށްރަށުގައި ބޭނުންވާނީ، އެ ރަށްރަށަށް ބޭނުންވެފައި ހުންނަ ކަންކަން ފުދިގެންދިޔުން. އެކަންކަން މިހާތަނަށް ފުދިފައިއޮތީ، ކިހިނެއްތޯ، ދެންމެ އަޅުގަނޑު ދަންނަވާލި، ތަފާސް ހިސާބުންވެސް ތިޔަބޭފުޅުންނަށް ހާމަވެގެންދާނެ.\nއެހެންވީމާ، މިކަހަލަ ވަރަށް ގިނަ ވާހަކަ ސިޔާސީ މޫސުމެއްގެ ތެރޭގައި ދައްކަމުންދާނެ. އެކަމަކު، ދިވެހި ރައްޔިތުންނަކަށްވެސް، އަދި އަޅުގަނޑާ ވާދަކުރައްވާ ބޭފުޅުންނަކަށްވެސް، ފޫހިވާނެ އެންމެ މިނެޓުކޮޅެއްވެސް އަޅުގަނޑު ނުދޭނަން. މި ކޮޅުމަޑުލުގެ ދަތުރު ނިމެންދެން އެބޭފުޅުން ޖެހޭނެ އަޅުގަނޑު ދައްކާ ވާހަކަ އަޑުއައްސަވަން. އަދި އެއަށް އެބޭފުޅުން ދެއްވާ ރިވާތަކެއް އިއްވަންވެސް ޖެހޭނެ. އެއީ، އަޅުގަނޑުގެ ދަތުރުގައި، އަޅުގަނޑު މިގެންދަނީ، ހަމަ ހުރިހާ ރަށަކަށް ބޭނުންވާ ކަންތައްތައް ކުރަމުން. ކޮށްދޭނެގޮތް ބުނަމުން. އަދި އަޅުގަނޑުގެ މި ދަތުރުތަކުގައި އަޅުގަނޑަށް ޖަވާބުދާރީ ވެވަޑައިގަތީމާ އެ ބޭފުޅުން ކަންތައްތައް ކުރައްވާފައިހުރިގޮތް، ހާމަކަން ބޮޑުގޮތެއްގައި އެ ގެންދަނީ، ރައްޔިތުންނަށް އޮޅުފިލުވައިދެމުން. މިއިން، ކަމަކީ، ދޮގެކޭ ނުބުނެވޭނެ.\nޖީ.އެމް.އާރު. އަށް އެއަރޕޯޓް ވިއްކާލި ވާހަކަ ދެއްކީމާ ބުނެވިދާނެ އެއީ ވިއްކާލީކީނޫނޭ. އެއީ ދޮގެކޭ. ނޫން، އެއީ، ދޮގެއްނޫން. ޖީ.އެމް.އާރު. އަށް އެއަރޕޯޓް އޮތީ ވިއްކާލާފައި. އަދި ރައްޔިތުންގެ އުނދަގުލާހެދި ރައްޔިތުންގެ މާލިއްޔާއިން ރައްޔިތުންގެ ބައިތުލްމާލުން 320 މިލިއަން ޑޮލަރު ހޭދަކޮށްފީމު.\nބުރުނީގައި އަޅުގަނޑު ދަންނަވާލާނަން. ބުރުންޏަށް ބޭނުންވާ އެއްގަމުތޮށީގެ ޙިމާޔަތްކަން ދިނުމަށް ބޭނުންކުރުމަށް މި 320 މިލިއަން ޑޮލަރު ސަރުކާރުގައި މިކަންކުރަން ހޭދަނުކޮށް ޖީ.އެމް.އާރު. އަތުން އެއަރޕޯޓް އަތުލަން ހޭދަނުކޮށް، މިކަންކުރަން އަޅުގަނޑުމެން ބެހެއްޓިނަމަ، މިތަނުގައި ތޮށިލެވިފައިނޫންތޯ އޮންނާނީ. އެހެންވީމާ، ރައްޔިތުން ބޭނުންވާނީ، އެކަންކަން. ރައްޔިތުން ބޭނުންވާނީ އެކަންކަން. މިއަދު އަޅުގަނޑުމެން ރަށުގެ އެތައްމިތަނުގައި ރާއްޖޭގެ އެތައްމިތަނުގައި އެއަރޕޯޓް މިއަޅަނީ ކީއްކުރަންތޯ. ދިވެހި ރައްޔިތުންގެ ދަތުރުފަތުރުގެ ފަސޭހަކަމަށް. އޭގެކުރިން ދަތުރުފަތުރު އޮތީ ކިހިނެއްތޯ؟ ހަތަރު ފަސް ފެރީ ނިޒާމެއް ޤާއިމުކުރި. ﷲ ދެނެވޮޑިގެންވާނީ، މިއަދު ފެރީ ނިޒާމުތައް ވީތަން. އަދި ދާދިފަހުން ކުޅުދުއްފުށީގައި އެއަރޕޯޓް ހަދަންފެށީމާ ނޫންތޯ، އެ ވިދާޅުވަނީ، ތިޔަތަނަށް ބޭނުންވާނީ، އެއަރޕޯޓެއް ނޫނޭ. ތިޔަތަނަށް ބޭނުންވާނީ، ފެރީ ނިޒާމެކޭ. މި ގަދަ ވައިގައި ގަދަ ކަނޑުގައި ކޮން ގޮތަކުންތޯ ފެރީ ނިޒާމެއް ކަމުދަނީ. ބަލަ އެ ފެރީ ނިޒާމު ކަމުނުގޮސްގެންނޭ، މާލެއާއި ހުޅުމާލެއާ ބްރިޖަކުން މިގުޅާލީވެސް. އެހެންވީމާ، އެ ބްރިޖުމަތީގައި އެބޭފުޅުން ދަތުރުކުރައްވާނެ. އެއިރަކު ހަނދުމަފުޅެއް ނުހުންނާނެ، ފެރީ ނިޒާމުގެ ވާހަކައެއް.\nއެހެންވީމާ، ރައްޔިތުން ބޭނުންވާ ކަންކަން މިހުރީ މިގޮތަށް. މިކަންކަމުގެ ވާހަކަ އަޅުގަނޑުމެން ދެއްކީމާ އެ އޮޅުވާލައްވަން މަސައްކަތްކުރެއްވުމަކީ، ކުރައްވަންޖެހޭ ކަމެއްނޫން. އެކަން ކުރައްވާކަމަށްވަންޏާ، އެބޭފުޅުން އަބަދުވެސް ތިއްބަވަންޖެހޭނީ، އަޅުގަނޑުމެން ހަމަ އެއަށް ރައްދުދިނީމާ، އަނެއްކާވެސް ކޮންމެވެސް ވާހަކަފުޅެއް އޭގެ ފަހަތުން ދައްކަވަން.\nއެހެންވީމާ، އަޅުގަނޑު މި ދަތުރުތައް ނިމެމުންދާއިރު، އެބޭފުޅުންނަކަށް ފޫހިފިލުވާލައްވާކަށް، ހުސް ވަގުތުކޮޅެއް އަރުވާކަށް އަޅުގަނޑުގެ ޚިޔާލެއްނެތް. އަޅުގަނޑު ހަމަ މީގެ ދާދިކައިރީގައި މާޒީގައި ކަންކަން ހިނގާފައިހުރިގޮތާއި، އަޅުގަނޑުގެ މެނިފެސްޓޯގައި ހުރި ކަންކަމާ އަޅުގަނޑު ހަމަ ބޮޅަކަށްފަހު ބޮޅެއް އެލުވަމުން ދާނަން. އަޅުވަމުން ގެންދާނަން. އެބޭފުޅުން ޖެހޭނީ ހަމަ އެކަންކަމުގައި ވިސްނާވަޑައިގަންނަވަން. ކުޅުދުއްފުށީގައި އަޅުގަނޑު އެއަރޕޯޓް އެޅީމާ ދެވަނަ އެއަރޕޯޓެއް އެބޭފުޅުން އަޅުއްވަންޖެހޭނީ. މިތަނުގައި ނަރުދަމާ ނިޒާމު ޤާއިމުކުރީމާ، ދެވަނަ ނަރުދަމާ ނިޒާމު އެތަނުގައި ޤާއިމުކުރައްވަންޖެހޭނީ. ވޭމަންޑޫގައި ނަރުދަމާ ނިޒާމު ޤާއިމުކުރީމާ، ދެވަނަ ނިޒާމު ޤާއިމުކުރައްވަންޖެހޭނީ. އެހެންނަމަވެސް، ރައްޔިތުންނަށް ދެ ނަރުދަމާގެ ނިޒާމު ލިބުނީމާ، އެއިން އިތުރު ފަސޭހަކަމެއް ލިބޭކަމަށްވަންޏާ، އަޅުގަނޑު ނެތިން އެއަށް ދެކޮޅު ހަދާކަށް. ރައްޔިތުން ހޭލުންތެރިކަމާއެކީ، އަޅުގަނޑުމެން މިކުރާ މަސައްކަތް ފާރަވެރިކަމާއެކީ ބައްލަވަމުންގެންދަވާ.\nއިރާދަކުރެއްވިއްޔާ ޙައްޤުގެ މަގުގައި ތިބޭބަޔަކަށް އަބަދުވެސް ﷲ ގެ ނަޞްރު ކަށަވަރުކޮށްދެއްވާފައިވަނީ. އަޅުގަނޑުގެ ވާހަކަކޮޅު އެއްސެވީތީ ތިޔަހުރިހާ ބޭފުޅުންނަށް ވަރަށް އިޚުލާޞްތެރިކަމާއެކީ ޝުކުރު ދަންނަވަން.


ހިންގުންތެރި މުދައްރިސެއް | އަލިނޫރު\nދޮންބެ އުޅެ ބޮޑުވެފައިވަނީ ހއ.އިހަވަންދޫ ރޯޒީވިލާގޭގައެވެ. އެބޭފުޅާގެ ތަޢުލީމީހަޔާތަށް ނަޒަރު ހިންގާލާއިރު، އެންމެފުރަތަމަ ތަޢުލީމު ޙާޞިލު ކުރައްވާފައިވަނީ އިހަވަންދޫ މަދަރުސާގައި ގުރޭޑު6އަކާ ހަމައަށެވެ. އެއަށްފަހުން މާލޭގެ މަދަރުސަތުލް އަޙުމަދިއްޔާގައި ގުރޭޑު 10 އަކާ ހަމައަށް ކިޔަވައި އޯލެވެލް ފުރިހަމަކުރެއްވިއެވެ. އެގޮތުން މާލޭގައި ތަޢުލީމު ޙާޞިލު ކުރެއްވި ދުވަސްވަރު ބޮޑެތި ގޮންޖެހުން ތަކެއް ކުރިމަތިވިއެވެ. އެއީ އާއިލައާއި ދުރުގައި ހުރެ އެކަނިމާއެކަނި ކިޔެވުމަށް މަސައްކަތް ކުރެވުމެވެ. އަމިއްލަ ބުރަ މަސައްކަތާއި ހިއްވަރުން އޯލެވެލް ނިންމައިލީ ކާމިޔާބުކަމާ އެކުގައެވެ. އެންމެ މާއްދާއެއް ފިޔަވައި ހުރިހާ މާއްދާއަކުން ފާސްވެގެންދިޔުމީ ދޮންބެގެ ބުރަމަސައްކަތުގެ އަގުހުރި ނަތީޖާކަން ކަށަވަރެވެ.\nހީވާގި ޝަޙްޞިއްޔަތެއްގެ ވެރި ދޮންބެއަކީ ތަފާތު އެކި ގޮތްގޮތުން ކަމިޔާބީ ޙާޞިލް ކުރައްވާފައިވާ ޝަޙުސެކެވެ. އެގޮތުން ލިބިފައިވާ ކާމިއާބީތަކަށް ބަލައިލާއިރު މަދަރުސީ ދައުރުގައި އެކިއެކި ޤުރުއާން ކިޔެވުމުގެ މުބާރާތްތަކުން3ވަނަ ޙާޞިލްކުރަށްވާފައިވެއެވެ. އަދި މަދަރުސީ ދައުރު ނިންމައި އެތަކެއް ކޯސްތަކެއް ފުރިހަމަކުރައްވާފައިވެއެވެ. އެގޮތުން 'އެޑްވާސް ސެޓުފިކެޓް އިން ސެކަންޑަރީ އިސްލާމް' ޙާޞިލްކުރުމާއި 'ޑިޕޮލޮމާ އިން ސެކަންޑަރީ އިސްލާމް ޓީޗިން' އާއި 'ބެޗްލާރއޮފް އިސްލާމް ޓީޗިން' އަދި 'ޑިޕޮލޮމާ އިން ސުކޫލް މެނޭޖްމެންޓް'އިން3ވަނަ ޙާޞިލްކުރައްވާފައިވެއެވެ. އަދި ހަމަ އެހެންމެ ދޮންބެއަކީ 'ކުއްލިޔަތުއްދިރާސާތުލް އިސްލާމިއްޔާ'އާއި 'ފެކަލްޓީ އޮފް އެޑިޔުކޭޝަނުން'ވެސް ތައުލީމުހާޟިލްކުރެއްވި ބޭފުޅެކެވެ.\nތަޢުލީމީދައުރުގެ ކާމިޔާބީ ތަކާއެކު އިހަވަންދޫ މަދަރުސާގައި ތަފާތު މަޤާމުތައް ދޮންބެވަނީ ފުރުއްވާފައެވެ. އެގޮތުން 1998 ވަނަ އަހަރު ވަޤުތީ މުދައްރިސްކަން ކުރެއްވުމާއި 1999ވަނަ އަހަރު އެސިސްޓެންޓު ޓީޗަރުކަން ކުރެއްވިއެވެ. އެއާއިއެކު 2001ވަނަ އަހަރު އިސްލާމް މުދައްރިސް ކަމުގެ ވަޒީފާ އަދާކުރެއްވިއެވެ. އަދި ހަމައެހެންމެ 2006ވަނަ އަހަރު ސުޕަވައިޒަރުކަން ކުރެއްވުމާއި 2008ވަނަ އަހަރު ގުރެޖުއޭޓް ލީޑިން ޓީޗަރުކަމުގެ މަޤާމް އަދާކުރެއްވިއެވެ. މިހާރު ދޮންބެ ހުންނެވީ ކޮލިފައިޑު ލީޑިން ޓީޗަރުގެ ކަމުގެ މަޤާމުގައެވެ. އިހަވަންދޫ މަދަރުސާގައި ފުރުއްވި މަޤާމުތަކުގެ އިތުރުން 2009ވަނަ އަހަރު ތާޖުއްދީން ސުކޫލުގެ ގުރެޖުއޭޓެޑް ޓީޗަރުކަންވެސް ކުރެއްވިއެވެ. އަދި ސީ.ސީ.އީ ގައި އިސްލާމް މުދައްރިސެއްގެ މަޤާމް އަދާކުރައްވާފައިވެއެވެ. ހަމަ އެ އަހަރު ދޮންބެއަކީ އިސްލާމީ މަރުކަޒުގެ އިމާމުކަންވެސް ކުރެއްވިބޭފުޅެވެވެ. މީގެ އިތުރުންވެސް އިހަވަންދޫގައި އެކި މަޤާމުތަކުގައި ދޮންބެވަނީ މަސައްކަތް ކުރައްވައިފައެވެ. ނަމަވެސް ދޮންބެ ފާހަގަކޮށްލެވެނީ ހިންގުންތެރި މުދައްރިސެއްގެ ރޮނގުންނެވެ.\nއަލްފާޟިލް އަޙުމަދު ރަޝީދު (ދޮންބެ)އަކީ ކުރާކޮންމެ ކަމެއްގައިވެސް އެކަމެއް ކާމިއާބުކަމާއެކު ކުރުމަށް ގަދައަޅާ މަސައްކަތްކުރާ ފަހުލަވާނެކެވެ. ދޮންބެ ޖަވާޒީ ޙަޔާތެއްފެއްޓެވީ 2001ވަނަ އަހަރުގައެވެ. ކައިވެނި ބައްލަވައިގަތީ ހއ.އިހަވަންދު ފުނަމާގޭ އަލްފާޟިލާ ޝަމީމާ ޢަބްދުއްސައްތާރާއިއެވެ. ކައިވެންޏަށް 12 އަހަރު ވެފައިވާއިރު ދޮންބެގެ ދެ ބޭފުޅުން ތިއްބަވައެވެ. އެގޮތުން ދޮންބެގެ ޙަޔާތުގައި އެންމެ އުފާވި ދުވަހަކީ އެންމެ ފުރަތަމަ ދަރިފުޅު ލިބުނު ދުވަސްކަން ފާހަގަކޮށްލެވެއެވެ.\nކާމިޔާބު ދިރިއުޅުމެއް އުޅުއްވި ކަމުގައިވިޔަސް ކުރަންބޭނުންވެފައި އެކަމެއް ނުކުރެވި ހުރި ކަންތައްތަކެއް ދޮންބެގެވެސް ވެއެވެ. އޭގެތެރޭގައި ޢަރަބިބަހުން ތަޢުލީމުޙާޟިލުކުރުމަށް ބޭނުންވެ އެކަން ކާމިއާބު ވެފައިނުވާކަން ދޮންބެ ފާހަގަކުރެއެވެ. އަދި ސީ.އެޗް.އެސް.އީ ތަޢުލީމު ޙާޞިލުކުރުމަކީވެސް މިހާތަނަށް ކުރެވިފައިނުވާ ކަމެއްކަމުގައި ވެއެވެ. އޭގެއިތުރުން ވިޔަފަރިކުރާ މީހަކަށް ވުމަކީދޮންބެ އަބަދުވެސް ބޭނުންވެފައިވާ ކަމެކެވެ. ނަމަވެސް، އަޅުގަނޑުމެން އެދެނީ ކޮންމެވެސް ދުވަހަކުން ދޮންބެގެ ހުރިހާ އުންމީދުތަކެއް ފުރިހަމަވެގެން ދިޔުމަށެވެ.\nޢަމަލީ މައިދާނުގައި މަސައްކަތްތައް ކުރުމުގެ އިތުރުން ހުސްވަޤުތު ތަކުގައި ފޮތްކިޔުމީ ދޮންބެ ކުރާހިތްވާ ކަމެކެވެ. އެންމެ ކިޔާހިތުން ކިޔާލެވެނީ އިސްލާމީ ފޮތްތައް ކަމުގައި ދޮންބެ ބުނެއެވެ. ދޮންބެ އެންމެ ދެކެން ބޭނުންވާ ކަމަކީ ދޮންބެގެ އާއިލާއަކީ ތަޤުވާވެރި އާއިލާއަކަށް ވުމުގެ އިތުރުން ތަޤުވާވެރި ހެޔޮލަފާ އަހުލުވެރިންގެ ގޮތުގައި އަބަދުވެސް ހުރުމެވެ. ދޮންބެއަކީ ހުސްވަޤުތު ތަކުގައި އަމިއްލަ ކުރިއެރުމާ މެދު ވިސްނާ ފިކުރުކުރާ ހިންހެޔޮ މިޖާޒެއްގެ މީހެކެވެ. އެހެންމީހުންނާ ގުޅިގެން މަސައްކަތް ކުރުމާއި އެކިގޮތްގޮތުން މީހުންނަށް ނަސޭހަތްތެރިވުމަކީ ދޮންބެގެ ޝަޙުސިއްޔަތުގެ ހަރުދަނާކަމުގެ ހެތްކެވެ. އަދި ހަމައެގޮތަށް ދޮންބެއަކީ ހަރުދަނާ ހިންގުންތެރި މުދައްރިސެއްވެސްމެއެވެ. ދަރިވަރުން އެންމެ ޝައުޤުވެރިކަމާއެކު ބަލައިގަންނަނީ ދޮންބެ، ކިޔަވައިދިނުމުގައި ގެންގުޅޭ ރަނގަޅު ޢުސޫލުތަކެވެ. އެހެންކަމުން ދޮންބެ ވެފައިވަނީ ކިޔަވާ ކުދިންގެ މަޤުބޫލު މުދައްރިސަކަށެވެ.\nމުރާލިކަމާއި ހިންގުންތެރިކަމުގެ ނަމޫނާ ޝަޙްސެއްކަމުގައިވާ އަލްފާޟިލް އަޙުމަދު ރަޝީދު ހުރިހައި އެންމެންނަށް އަދި ވަކިން ޙާއްސަކޮށް ކިޔަވާކުދިންނަށް ދޭންބޭނުންވާ ނަޞޭޙަތަކީ ކޮންމެ ކުއްޖަކުވެސް ކިޔެވުމައިގެން ކުރިއަށްގޮސް އުގެނޭ ޢިލްމުގެ ބޭނުން އެންމެ ހެޔޮގޮތުގައި ހިފުމެވެ. އަދި މަރުވުމުގެ ކުރިން ފުރިހަމަ ތަޤުވާވެރިއަކަށް ވުމެވެ. އަދި ހަމައެހެންމެ ދަރިވަރުންނަކީ މައިންބަފައިންނާއި އެހެން މީހުންނަށް އިޚުތިރާމުކުރާ އަދި އެހެން މީހުންގެ އިޚުތިރާމު ލިބިގެންވާ ބަޔަކަށް ވުމެވެ.


Miyaruge Baavaithakun Ufahdhaafaivaa Thakethi Nuvikkumah Fisheries Ministry in Ilthimaaskoffi މިޔަރުގެ ބާވަތްތަކުން އުފައްދާފައިވާ ތަކެތި ނުވިއްކުމަށް ފިޝަރީޒް މިނިސްޓްރީން އިލްތިމާސްކޮށްފި – Huvadhoo News Miyaruge Baavaithakun Ufahdhaafaivaa Thakethi Nuvikkumah Fisheries Ministry in Ilthimaaskoffi Huvadhoo News\nމިޔަރުގެ ބާވަތްތަކުން އުފައްދާފައިވާ ތަކެތި ނުވިއްކުމަށް ފިޝަރީޒް މިނިސްޓްރީން އިލްތިމާސްކޮށްފި\nMiyaruge Baavaithakun Ufahdhaafaivaa Thakethi Nuvikkumah Fisheries Ministry in Ilthimaas Koffi\nރާއްޖޭގެ މާރކެޓުގައި މިޔަރުގެ ބާވަތްތަކުން އުފައްދާފައިވާ އުފެއްދުންތައް ވިއްކަމުންދާތީ އެގޮތަށް އެކަން ނުކުރުމަށް ފިޝަރީޒް މިނިސްޓްރީން އިލްތިމާސް ކުރައްވައިފިއެވެ.\nއެމިނިސްޓްރީން އާންމުކުރި ބަޔާނެއްގައި ބުނާގޮތުގައި މަސްވެރިކަމުގެ އާންމު ގަވާއިދު ގައި ރާއްޖޭގެ ކަނޑުގެ ސަރަހައްދުން ހިފުމާއި، ނެގުމާއި، މެރުމާއި، ބޭނުން ކުރުން މަނާ ބާވަތްތަކުގެ ތެރޭގައި ހިމެނޭ ބާވަތްތަކާއި އެބާވަތްތަކުން އުފައްދާފައިވާ ތަކެތި ވިޔަފާރީގެ އުސޫލުން ވިއްކަމުން ގެންދިއުމާއި އަދި ވިޔަފާރި ކުރާތަންތަނުގައި ޑިސްޕްލޭކޮށްފައި ބަހައްޓާފައި ހުންނަކަން ފާހަގަވެފައިވާ ކަމަށެވެ.\nމިފަދަ އަމަލުތަކަކީ މަސްވެރިންގެ ޤަވައިދުގެ 17 ވަނަ މާއްދާގެ ދަށުން މަނާކަމެކެވެ. މިފަދަ ކަންތައް ނުކުރުމަށް އެމިނިސްޓްރީން އަންގާފައިވަނީ ދިވެހިރާއްޖޭގެ މަސްވެރިކަމުގެ ސިނާއަތުގެ ލާބަޔާއި މަންފާއަށްޓަކައި ކަމަށް އެމިނިސްޓްރީންވަނީ އަންގާފައެވެ.\nއެހެންކަމުން މިގަވާއިދާ ހިލާފަށް އަމަލުކުރާ ފަރާތްތަކާއި މެދު މިނިސްޓްރީގެ ފަރާތުން މަސްވެރިކަމުގެ ގާނޫނާއި އެގާނޫނުގެ ދަށުން އެކުލަވާލާފައިވާ ގަވާއިދުތަކުގެ ދަށުން އިދާރީ ފިޔަވަޅު އަޅަމުން ގެންދާނެ ކަމުގެ އިންޒާރު މިނިސްޓްރީން ވަނީ ދީފައެވެ.\nމީގެއިތުރުން ދާދިފަހުން މިޔަރުގެ އުރަހަތަކެއް ވަގަށް އެކްސްޕޯޓްކުރަން އުޅެނިކޮށް ބަޔަކު އަތުލާފައިވީނަމަވެސް އެމައްސަލަ ކުރިޔަށް ނުދާކަން އެމިނިސްޓްރީންވަނީ ފާހަނގަކޮށްފައެވެ.


MDN ge report gai dheenaa dhekolhu vaahaka thakeh liyefaivaa massala hoonuvejje | Mihaaru\nއެމްޑީއެންގެ ރިޕޯޓްގައި ދީނާ ދެކޮޅު އެތައް ވާހަކައެއް ލިޔެފައިވާ މައްސަލަ ހޫނުވެއްޖެ\n03 އޮކްޓޯބަރ 2019 - 16:14 43 comments\nމޯލްޑިވްސް ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓެއްގަައި އިސްލާމްދީނާ ދެކޮޅު ވާހަކަތަކެއް ހުރުމުން ސޯޝަލް މީޑިއާގައި އެކަމާ އެތައް ބަޔަކު ނުރުހުން ފާޅުކުރަން ފެށުމާ އެކު، ފުލުހުން އެ މައްސަަލަ ބަލަން ފަށައިފި އެވެ.\nއެމްޑީއެންގެ ރިޕޯޓްގައި ދީނުގެ ބައެއް ކަންކަމަށް ހަޖޫޖަހާފައިވާ މައްސަލަ ފުލުހުންގެ ސަމާލުކަމަށް އައިސްފައި ވޭތޯ އާއި އެ މައްސަލަ ބަލަމުންދޭތޯ ދެންނެވުމުން ފުލުހުންގެ މީޑިއާ އޮފިޝަލް ވިދާޅުވީ އެފަދަ މައްސަލައެއް ލިބިފައި ނެތް ކަަމަށެވެ. އެކަމަކު، އެމްޑީއެންގެ މީހުން ވެސް ހިމެނޭ ގޮތަށް، ވަކި ބައެއްގެ ފޮޓޯ ޖަހައިގެން، އެ މީހުންގެ މައުލޫމާތު ހިމަނައި އެއީ އިސްލާމްދީން ނައްތާލަން މުގުލުގައި ތިބި ބައެއް ކަމަށް ބުނެ އެ މީހުންނާ މެދު ނަފްރަތު އުފައްދަން އުޅުނު ކަމަށް ބުނާ މައްސަލައިގެ ތެރެއިން އެމްޑީއެންގެ ރިޕޯޓުގެ މައްސަލަ ވެސް ބަލާނެ ކަމަށް ފުލުހުންގެ މީޑިއާ އޮފިޝަލް ވިދާޅުވި އެވެ.\nއެމްޑީއެންގެ ރިޕޯޓްގައި ބުނެފައި ވަނީ ރާއްޖޭގެ ތައުލީމީ ނިޒާމުގައި ކިޔަވައިދޭ ފޮތްތަކުގައި ހަރުކަށި ވިސްނުމަށް ބާރުއަޅާ ވާހަތަކެއް ހުރި ކަމަށެވެ. އަދި އެފަދަ ވާހަކަތަކުގެ ގޮތުގައި ލިޔެފައި ވަނީ ކީރިތި ޤުރުއާނުގެ ނައްސުން އައިސްފައިވާ ބައެެއް ކަންތައްތަކާއި ހަދީސްތަކުގައިވާ ބައެެއް ކަންތައްތަކެވެ.\nސުންނަތުުން އައިސްފައިވާ ކަންތައްތަކަށް ރިޕޯޓްގައި ދެކޮޅު ހަދާފައިވާ ކަމުގެ އެއް މިސާލަކީ ދޫ ރައްކާތެރި ކުރުމުގެ ގޮތުން ތިމާއާ ނުބޭ ކަންކަމާ ނުބެހުމަށް އަންގަވާފައިވާ ހަދީސެވެ. ރިޕޯޓްގައި ބުނެފައި ވަނީ އެއީ ޑިމޮކްރަސީގެ އުސޫލެއްް ކަމަށްވާ ޚިޔާފާޅުކުރުމުގެ މިނިވަންކަމާ ތައާރުޒުވާ ކަމެއް ކަމަށެވެ. މި ނޫން ވެސް އިސްލާމްދީނާ ޚިލާފު ވާހަކަތައް އެ ރިޕޯޓުގައި ހުއްޓެވެ.\nއިތުރު ލިޔުންތައް ދީން އިސްލާމް މޯލްޑިވިއަން ޑިމޮކްރެސީ ނެޓްވޯކް ހައްދުފަހަނައެޅުން މުޙައްމަދު، ޞައްލަﷲ ޢަލައިހި ވަސައްލަމް


SunOnline: Haaland huttumeh neih, anehkaa ves aneh record!\nހާލަންޑު ހުއްޓުމެއް ނެތް، އަނެއްކާވެސް އަނެއް ރެކޯޑް!\nޢަބްދުﷲ އައިމަން 25 Nov 2020, 08:26\nޑޯޓްމަންޑުގެ ޒުވާން ފޯވާޑް އާލިންގް ހާލަންޑް --- ފޮޓޯ//ލައިވްސްކޯ\nނިމިގެން ދިޔަ ސީޒަނުގެ "ގޯލްޑެން ބޯއީ" ގެ އެވޯޑް ހޯދި ބްރޮޝިއާ ޑޯޓްމަންޑްގެ އާލިންގް ހާލަންޑް ރޭ ޗެމްޕިއަންސް ލީގުގައި ކްލަބް ބްރޫޖް ކޮޅަށް ޖެހި ގޯލާ އެކު އަނެއްކާވެސް އިތުރު ރެކޯޑެއް މުގުރާލައިފި އެވެ.\nޑޯޓްމަންޑުގެ އަމިއްލަ ދަނޑުގައި ރޭ ކުޅުނު މެޗުން އެ ޓީމު ބްރޫޖްގެ މައްޗަށް ކުރި ހޯދީ 0-3 ގެ ނަތީޖާއަކުންނެވެ. އެ މެޗުން ލިބުނު މޮޅާ އެކު ހަތަރު މެޗުން ނުވަ ޕޮއިންޓް ހޯދައިގެން ޑޯޓްމަންޑް ވަނީ އެއްވަނައަށް ޖެހިލައިފަ އެވެ. ދެވަނައިގައި އޮތް ލާޒިއޯއިން ރޭ ޒެނިތް އެސްޓީ ޕީޓާސްބާގް އަތުން 1-3 އިން މޮޅުވެ ދެވަނައިގައި އޮތީ އަށް ޕޮއިންޓާ އެކު އެވެ.\nރޭގެ މެޗު ފަށައިގެން ބްރޫޖްއަށް މިވަގުތު ޔޫރޮޕުގެ އެންމެ ފޯމު ރަނގަޅު އެއް ކުޅުންތެރިޔާ ކަމަށްވާ 20 އަހަރުގެ ހާލަންޑް ހިފަހައްޓާ ލެވުނީ 18 މިނަޓު އެވެ. ހާލަންޑް އޭނަގެ 14 ވަނަ ގޯލާ އެކު ޑޯޓްމަންޑަށް ލީޑު ނަގައިދިން އިރު، ފުރަތަމަ ހާފު ނިމެން ދަނިކޮށް އެ ޓީމަށް ލީޑު ފުޅާ ކޮށްދިނީ ޖޭޑަން ސަންޗޯ އެވެ.\nދެވަނަ ހާފު ފަށައިގެން އަނެއްކާވެސް ހާލަންޑް ވަނީ އިތުރު ގޯލެއް ޖަހައި އޭނަގެ 15 ވަނަ ގޯލު ހަމަކޮށްފަ އެވެ. އެއާ އެކު ބްރެޒިލްގެ ރޮނާލްޑޯ އެ މުބާރާތުގައި ޖެހި ގޯލަށް ވުރެން ގިނަ ގޯލު ހާލަންޑަށް ހަމަވި އިރު، އޭނާ ވަނީ އެ ގޯލާ އެކު ބޮޑު ރެކޯޑެއް މުގުރާލައިފަ އެވެ. އެއީ އެންމެ އަވަހަށް 15 ގޯލު މުބާރާތުގައި ހަމަކުރި ކުޅުންތެރިޔާގެ މަގާމެވެ. އޭނާ މިއަދަދަށް ގޯލު ޖަހާފައިވަނީ މުބާރާތުގައި މިހާތަނަށް ކުޅެން ލިބުނު އެންމެ 12 މެޗުންނެވެ. މީގެ ކުރިން އެ ރެކޯޑް އޮތް ރޫޑް ވެން ނިސްޓެލްރޫއީ އާއި ރޮބާޓޯ ސޮލްޑާޑޯ 15 ގޯލު ހަމަކޮށްފައި ވަނީ 19 މެޗުންނެވެ.\nހާލަންޑް ވަނީ މީގެ ކުރިން އެންމެ އަވަހަށް ފަސް ގޯލު ހަމަކުރި ރެކޯޑާއި، 10 ގޯލު ހަމަކުރި ރެކޯޑް ވެސް މުގުރާލައިފަ އެވެ. ނުރައްކާ ފޯމެއްގައި ހުރި ހާލަންޑް ވަނީ މި ސީޒަނުގައި މިހާތަނަށް ޖުމުލަ 16 ގޯލު ޖަހައިފަ އެވެ.\nމީގެ އިތުރުން ރޭގެ މޮޅަކީ ހުރިހާ މުބާރާތެއް އެއްކޮށްލައިގެން ޑޯޓްމަންޑުން ހޯދި 200 ވަނަ މޮޅެވެ. ޔޫރޮޕުގައި އެ އަދަދަށް މޮޅު ހޯދިފައިވަނީ 13 ކުލަބަކަށެވެ.


Tourism ge hurihaa gavaaidheh islaahu kuranee\nޓޫރިޒަމް މިނިސްޓްރީގެ "ބުރަބި" ހަފްލާގައި ޓޫރިސަމް މިނިސްޓަރ އަލީ ވަހީދު -- ސަލްވީން | އަވަސް\nޓޫރިޒަމް މިނިސްޓްރީން މިހާރު އަމަލު ކުރަމުންދާ ހުރިހާ ގަވާއިދެއް އިސްލާހު ކުރުމަށް ނިންމާފައިވާ ކަމަށް އެ މިނިސްޓްރީން ބުނެފި އެވެ.\nޓޫރިޒަމް މިނިސްޓްރީން މިއަދު ބުނީ މިހާރު އަމަލު ކުރަމުންދާ ހުރިހާ ގަވާއިދެއް އިސްލާހު ކުރުމަށް ނިންމާފައިވާ ކަމަށާ އައު އިސްލާހުތައް ގެންނާނީ ދާއިރާގައި ހަރަކާތްތެރިވާ ފަރާތްތަކާއި، ރައްޔިތުންގެ މަޝްވަރާގެ މަތިން ކަމަށެވެ. އެގޮތުން މިއަދު ވަނީ ތިން ގަވާއިދަކަށް އިސްލާހު ހުށައެޅުމުގެ ފުރުސަތު ހުޅުވާލާފައެވެ.\nއެއީ ޓޫރިޒަމާބެހޭ ތަފާސް ހިސާބުތައް ތައްޔާރު ކުރުމަށް ބޭނުންވާ މައުލޫމާތު ހޯދުމާބެހޭ ގަވާއިދާއި، އަލިފާނުގެ ހާދިސާތަކުން ރައްކާތެރިވުމަށް ޓޫރިސްޓް ރިސޯޓްތަކުގައި އަޅަންޖެހޭ ފިޔަވަޅުތަކާ ބެހޭ ގަވާއިދުގެ އިތުރުން ފަތުރުވެރިންގެ ރަމްޒީ ކައިވެނި ހަފްލާތައް ބޭއްވުމާއި ބެހޭ ގަވާއިދެވެ.\nއެ މިނިސްޓްރީން ބުނީ މި ތިން ގަވާއިދަށް އިސްލާހު ހުށައެޅުމުގެ ފުރުސަތު މިމަހުގެ 23 ވާ ބުރާސްފަތި ދުވަހުގެ ނިޔަލަށް ހުޅުވާލާފައިވާ ކަމަށެވެ. އަދި ދެން ހުރި ގަވާއިދުތަކަށްވެސް އާންމުންގެ ހިޔާލު ހުށައެޅުމަށް ހުޅުވާލާނެ ކަމަށެވެ.\nއާންމުންގެ ހިޔާލު ހުށައެޅުމަށް މިއަދު ހުޅުވާލި ގަވާއިދުތަކުގެ ތެރެއިން އަލިފާނުގެ ހާދިސާތަކުން ރައްކާތެރިވުމަށް ޓޫރިސްޓް ރިސޯޓްތަކުގައި އަޅަންޖެހޭ ފިޔަވަޅުތަކާ ބެހޭ ގަވާއިދުގެ އިތުރުން ފަތުރުވެރިންގެ ރަމްޒީ ކައިވެނި ހަފްލާތައް ބޭއްވުމާއި ބެހޭ ގަވާއިދާ ހިލާފަށް ބައެއް ރިސޯޓްތަކުގައި އަމަލު ކުރަމުންދާ ކަމުގެ ޝަކުވާ ބައެއް ފަރާތްތަކުން މީގެ ކުރިން ކޮށްފައިވެއެވެ.\nމިދިޔަ އަހަރު ބައެއް ރިސޯޓްތަކުގައި އަލިފާނުގެ ބޮޑެތި ހާދިސާތައް ހިނގާފައިވާއިރު، ބައެއް ރިސޯޓްތަކާއި، ގެސްޓް ހައުސްތަކުގައި އުސޫލުތަކާއި ހިލާފަށް ރަމްޒީ ކައިވެނި ހަފްލާތައް ބޭއްވުމުގެ މައްސަލަތައްވެސް މިިދިޔަ އަހަރުތަކުގައި ހުށައެޅިފައިވެއެވެ.\nރިސޯޓު ހަދަން 13،720 އެނދާއެކު 29 ރަށެއް


Hyperloop dhathuruthah hageegathakah vanee - Hali News\nހައިޕާލޫޕް ގައި ދަތުރުތައް ހަގީގަތަކަށް ވަނީ\n12 October 2020, 12:25\nހައިޕާލޫޕްއަކީ، އިންތިހާއަށް ބާރަށް ބިންމަތީގެ ދަތުރުތަކަށް ތައްޔާރުކޮށްފައިވާ ހޮޅިއެއްގެ ތެރޭގައި، މަތިންދާބޯޓެއް ދަތުރު ކުރާފަދަ ބާރުމިނުގައި، އިންސާނުން ކެޕްސޫލެއްގެ ތެރޭގައި ތިބެގެން ދަތުރު ކުރުމަށް އުފައްދާ ނިޒާމަކަށް ކިޔާ ނަމެކެވެ.\nހައިޕާލޫޕް އާންމު ބަހުރުވައިގެ ތެރެއަށް ވަދެގެން ގޮސްފައި ވަނީ، ޓެސްލާ ކުންފުނި އަދި ޖައްވަށް ދަތުރުތައް ބާއްވާ އަމިއްލަ ކުންފުންޏެއް ކަމަށްވާ، ސްޕޭސް އެކްސްގެ ވެރިޔާ، އިލޮން މަސްކް. މީގެ ފަސް އަހަރު ކުރިން 60 ސަފްހާގެ ލިޔުމެއްގައި މިވާހަކަ މީހުންގެ ސަމާލުކަމަށް ގެނައުމާ ގުޅިގެންނެވެ.\nމީގައި ވަނީ މީހުންނާއި ބަރު ނޫން މުދާ ދަގަތްފާނުގެ ބާރުގައި ދަތުރުކުރާ ކެޕްސޫލެއްގައި، ޕްރެޝަރ ކުޑަ ހޮޅިއެއްގެ ތެރޭގައި ގަޑިއަކު އެއްހާސް ކިލޯމީޓަރުގެ ބާރު މިނުގައި ފޮނުވާލެވިދާނެ ގޮތުގެ ޚިޔާލެކެވެ.\nއެއަށްފަހު އެންމެ ފުރަތަމަ ކުންފުންޏަކަށް މިކަން ޓެސްޓް ކުރީ 2016 ވަނަ އަހަރު، އިނގިރޭސި އިންވެސްޓަރު ރިޗަރޑް ބްރޮންސަން އެވެ.\nހައިޕާލޫޕްގެ ޕްރޮޖެކްޓްތައް ބިނާ ކުރުމަށް އެމެރިކާ، އިންޑިއާ، ޗައިނާ، ޑުބާއީ އަދި ޔޫރަޕްގައި މަސައްކަތް ކުރެވެމުން ދެއެވެ.\nހައިޕާލޫޕް ހޮޅީގައި މީހުންނާއި މުދާ އުފުލުމުގެ މަސައްކަތް ހަމަޖެހުމުން ދަތުރުފަތުރަށް ހޭދަކުރާ ވަގުތު ކުޑަ ވެގެން ދާނެއެވެ. އަދި ކަރަންޓް ބޭނުންކުރާ ނިސްބަތްވެސް ކުޑަވާނެއެވެ.\nކަރަންޓާއި ތެޔޮ ބޭނުން ކުރާ ނިސްބަތް، ވައިގެ ދަތުރާ އަޅާ ކިޔާލާއިރު ގާތް ގަނޑަކަށް ހަ ގުނައަށް ކަރަންޓްގެ ޚަރަދު ކުދަވެގެން ދާނެއެވެ. އަދި ދަތުރަށް ނަގާ ވަގުތަށް ބަލައިފިނަމަ، ދުނިޔޭގެ އެންމެ ބާރަށް ދުއްވާ ރޭލަށް ވުރެން ތިން ގުނަ ބާރަށް ހައިޕާލޫޕް ދަތުރު ކުރާނެއެވެ. ހަމައެފަދައިން ދުއްވާ އެއްޗެތިން ގޮވާ އަޑުވެސް ކެނޑިގެންދާނެއެވެ. މަގުމަތީގެ ހާދިސާތައް މަދުވެގެން ދާނެއެވެ. ތިމާވެށި ކިލަނބުވާ މިންވަރުވެސް މަދުވެގެން ދާނެއެވެ.\nހައިޕާލޫޕް ވެގެން ދާނީ ވަޒީފާތައް އުފައްދާ އިންޖީނެއްގެ ގޮތުގައެވެ.


Haseena unmeedhu kandaeh nulaa, beynunvanee thiyabeyfulhunge ehee!\n2 ނޮވެންބަރ 2019 1 ކޮމެންޓް\nހަސީނާ އުއްމީދު ކަނޑައެއް ނުލާ، ބޭނުންވަނީ ތިޔަބޭފުޅުންގެ އެހީ\nހދ. ކުޅުދުއްފުއްޓަށް އުފަން އުމުރުން 28 އަހަރުގެ ހަސީނާ ހަސަން އަކީ ލޭގެ ކެންސަރުގެ ވައްތަރެއް ކަމަށްވާ "އަކިއުޓް ޕްރަމަޔަލޯސިޓިކް ލުކީމިއާ" ޖެހި، އެބައްޔަށް އަށް ފަރުވާ ހޯދަމުން އަންނަ މީހެކެވެ.\nހަސީނާ ފުރަތަމަ ޑޮކްޓަރަށް ދައްކާފައިވަނީ ކެއްސާތީ މިއަހަރުގެ އޮގަސްޓު މަހުގެ ތެރޭގަ އެވެ. އެގޮތުން ކުޅުދުއްފުށީ ހޮސްޕިޓަލަށް ދެއްކުމުން ލޭގެ ޓެސްޓު ހެދުމަށްފަހު ޕްލެޓެލެޓްސް މާ ދަށްވެފައި ހުރުމުން އޭނާ އައިސީޔޫގައި އެޑްމިޓް ކުރި އެވެ.\nއިތުރު ފަރުވާއަށް ހަސީނާ މާލެ އައިސް ދެއްކުމުން އެއީ އިޑިއޯޕަތިކް ތްރަމްބޯސައިޓޯޕީނިކް ޕްރޮޕިއުރާ (އައިޓީޕީ) ކަމަށް ބުނުމުން އޭނާ ވަނީ އެނބުރި ރަށަށް ގޮސްފަ އެވެ. ނަމަވެސް ރަށަށް އައިސް ދެ ހަފްތާ ފަހުން އަނެއްކާ ވެސް ވަނީ އެރަށު ހޮސްޕިޓަލަށް ދައްކާފަ އެވެ.\nއެގޮތުން ޕްލެޓްލެޓްސް ދަށްވެފައި ހުރުމުން ޑޮކްޓަރުގެ ލަފައާ އެކު އެނާ އަނެއްކާ ވެސް ވަނީ މާލެ ގޮސްފަ އެވެ. އޭނާ އެފަހަރު ޓްރީޓޮފް ހޮސްޕިޓަލަށް ދެއްކުމުން އެއީ އައިޓީޕީ ނޫން ކަމަށާއި ރާއްޖޭން ބޭރަށް ދިއުމަށް ޓްރީޓޮޕް ހޮސްޕިޓަލުން ވަނީ ލަފާ ދީފަ އެވެ. އަދި ކިމްސް ހޮސްޕިޓަލުން އޭނާއަށް "އަކިއުޓް ޕްރަމަޔަލޯސިޓިކް ލުކީމިއާ" ކެންސަރު ޖެހިފައިވާ ކަމަށް ބުނެފައިވެ އެވެ.\nމިއަހަރުގެ ސެޕްޓެމްބަރު މަހު ހަސީނާ ކިމްސް ހޮސްޕިޓަލުން ފަރުވާ ހޯދަން ފަށާފައިވާއިރު އަދިވެސް އިތުރު ތިން މަސް ދުވަހު އެހޮސްޕިޓަލުގައި ފަރުވާ ހޯދަން ޖެހޭނެ ކަމަށް ޑޮކްޓަރުން ބުނެ އެވެ.\nހަސީނާގެ އާއިލާ އިން ބުނި ގޮތުގައި އޭނާގެ ބޭސްފަރުވާގެ ހަރަދު އާސަންދައިން ހަމަޖެހުނު ނަމަވެސް އެކޮޅުގައި ހުރުމުގެ ހަރަދާއި ކެއުމުގެ ހަރަދުތައް ވަރަށް ބޮޑެވެ. އެގޮތުން އެފަދަ ހަރަދުތައް ހަމަޖެއްސުމަށް ތިޔަބޭފުޅުންގެ ދީލަތި އެހީ ބޭނުންވާ ކަމަށް އާއިލާ އިން ބުނެ އެވެ.\nމީގެއިތުރުން އޭނާގެ ހާލު މީހާރު ކުރިއަށްވުރެ ރަނގަޅު ކަމަށާއި ބޭނުންވަނީ އެންމެންގެ ހެޔޮ ދުއާ ކަމަށްވެސް އާއިލާ އިން ބުނެ އެވެ.\nދިވެހި ރުފިޔާ އެކައުންޓް ނަމްބަރު: 7706137821101 އަހްމަދު އަބްދުލްރަހީމް (ހަސީނާގެ ފިރިމީހާ)\nޑޮލަރު އެކައުންޓް ނަމްބަރު: 7730000122875 އަހްމަދު އަބްދުލްރަހީމް (ހަސީނާގެ ފިރިމީހާ)\nއިތުރު މައުލޫމާތު ހޯދުމަށް: 7776939 އަހްމަދު އަބްދުލްރަހީމް (ހަސީނާގެ ފިރިމީހާ)\nމީއަސް ވީިހެއި އަވަހަކަށް ކެޑެކެ ޖައްސާއްޖެހޭ މުހިއްމު ވަޢުދަށް. ދިވެހި ދައުލަތަކީ ނިކަމެތިންނައް އަޅާލާ އެވެރިންގެ އަޑައަހައި މުހުތާދަތައް ފުއްދާ ދައުލަތަކައް ބަދަލުވެގެން މިތިބި ކަންކަން ހަމަޖެހޭނެއި.\nޑީކޯވި ދެ މީހުން އިތުރު ފަރުވާއަށް މިރޭ މާލެ ގެންނާނަން: ސިފައިން


Muslimunnaa medhu nafrathu ufadhdhaa vaahaka thah tahugeegu kuran angaifi | Mihaaru\nމުސްލިމުންނާ މެދު ނަފްރަތު އުފައްދާ ވާހަކަތައް ތަހުގީގުކުރަން އަންގައިފި\n13 ޖެނުއަރީ 2022 - 12:28\nއިންޑިއާގެ މުސްލިމުންނާ ދެކޮޅަށް އަނިޔާވެރި އަމަލުތައް ހިންގައި މުސްލިމުން މެރުމަށް، ހަރުކަށި ހިންދީ ލީޑަރުންތަކެއް ގޮވައިލި މައްސަލަ ތަހުގީގު ކުރުމަށް، އެ ގައުމުގެ ސުޕްރީމް ކޯޓުން، އުއްތަރަކަންދު ސްޓޭޓްގެ ސަރުކާރަށް އަންގައިފި އެވެ.\nއިންޑިއާގެ މުސްލިމުންނާ ދެކޮޅަށް ގަތުލުއާންމު ހިންގުމަށް ހަރުކަށި ހިންދީ ލީޑަރުންތަކެއް ގޮވައިލި މައްސަލަ ތަހުގީގުކުރުމަށް، ސުޕްރީމް ކޯޓުން މި އެންގީ، މުސްލިމުންނާ ދެކޮޅަށް ނަފްރަތުގެ ވާހަކަތައް ދެއްކި މީހުން ޝަރީއަތަށް ހުށަހެޅުމަށް ގޮވާލައި، އުއްތަރަކަންދު ސްޓޭޓްގެ ސަރުކާރަށް ޕެޓިޝަނެއް ހުށަހަޅާފައި ވަނިކޮށެވެ.\nއެ ސްޓޭޓްގައި ވެރިކަން ކުރަނީ ބޮޑުވަޒީރު ނަރެންދުރަ މޯދީގެ ބާރަތިޔާ ޖަނަތާ ޕާޓީން ކަމަށްވާއިރު، އެ ޕާޓީއަކީ ވެސް މުސްލިމުންނާ ދެކޮޅަށް ހަރުކަށި ސިޔާސަތުތަކެއް ގެންގުޅޭ ޕާޓީއަކަށް ވާތީ، އެ ޕެޓިޝަނަށް ސަމާލުކަމެއް ނުދޭނެ ކަމަށް އޮތީ ބެލެވިފަ އެވެ. ނަމަވެސް އެ މައްސަލައިގެ ތެރެއަށް ސުޕްރީމް ކޯޓުން ތަދައްހުލުވެ، އެ މައްސަލަ ތަހުގީގުކުރުމަށް އެންގުމުން، ސުޕްރީމް ކޯޓުގެ އެންގުމަށް އަމަލުކުރުން އެ ސްޓޭޓްގެ ސަރުކާރަށް މަޖުބޫރުވާނެ އެވެ.\nސުޕްރީމް ކޯޓުގެ ތިން ފަނޑިޔާރަކު ސޮއިކުރައްވައި އިއްޔެ ނެރުއްވި އަމުރުގައި، އުއްތަރަކަންދު ސްޓޭޓްގެ ސަރުކާރަށް އަންގާފައިވަނީ ކުރިއަށް އޮތް ހަފުތާގެ ތެރޭގައި އެ މައްސަލަ ތަހުގީގު ކުރުމަށެވެ. މުސްލިމުންނާ ދެކޮޅަށް ގަތުލުއާންމު ހިންގުމަށް ހަރުކަށި ހިންދީ ލީޑަރުންތަކެއް ގޮވައިލީ، އެ ސްޓޭޓްގެ ހަރިދުވާރު އަވަށުގައި މިދިޔަ ޑިސެމްބަރު މަހުގެ ތެރޭގައި ބޭއްވި ދީނީ އެއްވުމެއްގެ ތެރޭގަ އެވެ.\nފުލުހުން ބުނި ގޮތުގައި އެ މައްސަލައިގައި ތުހުމަތުކުރެވޭ މީހުންނާ މިހާރު އަންނަނީ ސުވާލު ކުރަމުންނެވެ. ނަމަވެސް މިހާތަނަށް އެއްވެސް މީހަކު ހައްޔަރު ނުކުރާ ކަމަށް ފުލުހުން ބުންޏެވެ.\n"އަހަރެމެންގެ ތެރެއިން ސަތޭކަ ވަރަކަށް މީހުން ހަތިޔާރު ނަގައި ހަނގުރާމަވެރިންނަށް ވެގެން އެމީހުންގެ ތެރެއިން ދެ މިލިއަން މީހުން މަރައިލިޔަސް، ކާމިޔާބު ލިބޭނީ އަހަރެމެންނަށް. ސަންތާނާ ދަރުމާ (ހިންދީ ދީނުގެ މަޒްހަބެއް) ހިމާޔަތް ކުރެވޭނެ ހަމައެކަނި ގޮތަކީ، ހަމައެކަނި މިބުނި ގޮތުގެ މަތިން އަހަރެމެން އަމަލުކޮށްގެން،" ޑިސެމްބަރު މަހު އޮތް އެއްވުމުގައި ވާހަކަ ދެއްކި އަންހެނަކު ބުންޏެވެ.\nމީގެ އިތުރުން އެ އެއްވުމުގައި ވާހަކަ ދެއްކި އެހެން މީހަކު ބުނި ގޮތުގައި އިންޑިއާގެ މުސްލިމުން މަރައިގެން ޖަލަށް ވަންނަން ޖެހިދާނެތީ އެއްގޮތަކަށް ވެސް ބިރުގަންނާކަށް ނުޖެހެ އެވެ. އެއް ގޮތަކީ މުސްލިމުން މަރައި ހުސްކުރުން ކަމަށާއި ނުވަތަ މުސްލިމުންގެ ހަމަލާތަކުގައި މަރުވެ ދިއުން ކަމަށް ވެސް އެކަކު ބުނެފައިވެ އެވެ.\nމި މޭރުމުން މުސްލިމުންނާ މެދު ނަފްރަތު އުފެއްދުމުގެ ވާހަކަތައް ދެއްކި ވީޑިއޯތައް ސޯޝަލް މީޑިއާގައި އާންމުވުމާ ގުޅިގެން، އިންޑިއާގެ މުސްލިމުންނާއި ހިންދީން ވެސް އަންނަނީ މި މައްސަލަ ބަލައި ފިޔަވަޅު އެޅުމަށް ގޮވައިލަމުންނެވެ.\nމި މައްސަލަ ތަހުގީގުކޮށް ޝަރީއަތަށް ހުށަހެޅުމަށް އެދި އުއްތަރަކަންދު ސްޓޭޓްގެ ސަރުކާރަށް ޕެޓިޝަނެއް ހުށަހެޅުއްވީ ރިޓަޔާކޮށްފައިވާ ފަނޑިޔާރެއް ކަމަށްވާ އަންޖަނާ ޕްރަކާޝް އެވެ. އޭނާގެ ޕެޓިޝަންގައި ބުނެފައިވާ ގޮތުން، ހަރުކަށި ހިންދީ ލީޑަރުންގެ އެ ވާހަކަތަކުގެ ސަބަބުން، ނުރައްކާތައް ކުރިމަތިވަނީ ހަމައެކަނި ގައުމުގެ އެއްބައިވަންތަކަމަށާއި ނަޒާހަތްތެރިކަމަކަށް ނޫނެވެ. އޭގެ އިތުރުން އިންޑިއާގައި ދިރިއުޅޭ އެތައް މިލިއަން މުސްލިމް ރައްޔިތުންގެ ފުރާނައަށް ވެސް ނުރައްކާވެފައިވާ ކަމަށް އެ ޕެޓިޝަންގައި ބުނެފައިވެ އެވެ.


vnews - Torres Japan ge Sagan Tosu ah soikohffi\nޓްރޭޒް ޖަޕާނުގެ ސަގަން ޓޮސޫ އަށް ސޮއިކޮށްފި\nޓޮރޭޒް ޖަޕާންގެ ސަގަން ޓޮސޫ އަށް ބަދަލުވުން - ފޮޓޯ: ޓުވިޓާ\nއެޓްލެޓިކޯ މެޑްރިޑަށް ކުޅެމުން އައި ސްޕެއިންގެ ފޯވާޑް ޖަޕާން ލީގުގެ ސަގަން ޓޮސޫ އަށް ބަދަލުވެއްޖެއެވެ.\nސަގަން ޓޮސޫ އަށް ބަދަލުވިކަން އުމުރުން 34 އަހަރުގެ ޓޮރޭޒް ކަށަވަރުކޮށްދީފައިވާއިރު، އޭނާ އެ ކްލަބަށް ބަދަލުވީ ކިހާ މުއްދަތަކަށް ކަމެއް ސާފެއް ނުވެއެވެ.\nސަގަން ޓޮސޫ އަށް ބަދަލުވުމަށްފަހު ޓޮރޭޒް ބުނީ ގިނަ ކްލަބްތަކުން އޭނާ ހޯދަން މަސައްކަތް ކުރި ކަމަށާއި، އެހެންނަމަވެސް އެންމެ ފުރަތަމަ އޭނާ ހޯދަން މަސައްކަތް ކުރީ ސަގަން ޓޮސޫ ކަމަށެވެ.\nފްރާންސް އާއި ޖަރުމަން އަދި ސްޕެއިންގެ ކްލަބްތަކުން އޭނާ ހޯދަން މަސައްކަތްކުރި ކަމަށް ފާހަގަކުރަމުން ޓޮރޭޒް ބުނީ ޔޫރަޕްގެ ކްލަބަކަށް ބަދަލުވުމަށް އޭނާގެ ޝައުގުވެރިކަން ނެތް ކަމަށާއި، އޭގެ ބަދަލުގައި ބޭނުންވީ އާ ތަޖުރިބާއެއް ކުރަން ކަމަށެވެ.\nޓޮރޭޒް ބުނީ ސަގަން ޓޮސޫއިން ދެކޭ ގޮތުގައި އެ ކްލަބާއެކު އޭނާ އަށް ކާމިޔާބު ހޯދޭނެ ކަމަށާއި، އަދި ޖަޕާން ލީގުގައި ކުޅުންވެސް ތަފާތު ތަޖުރިބާއަކަށް ވެގެންދާނެ ކަމަށެވެ.\nސަގަން ޓޮސޫ މިވަގުތު އޮތީ ޖަޕާން ލިގުގެ 17 ވަނައިގައެވެ. އެޓީމު ލީގުގައި ކުޅުނު 15 މެޗުގެ ތެރެއިން މޮޅުވެފައިވަނީ އެންމެ ތިން މެޗުންނެވެ.\nޓޮރޭޒްގެ އިތުރުން ދުނިޔޭގެ ނަން މަޝްހޫރު ބައެއް ކުޅުންތެރިން އަންނަނީ ޖަޕާން ލީގުގައި ކުޅެމުންނެވެ. އޭގެ ތެރޭގައި އަންދްރޭސް އިނިއެސްޓާ އަދި ލޫކަސް ޕަލްޑޯސްކީ ހިމެނެއެވެ.\nޓޮރޭޒް ޒުވާން ކުޅުންތެރިޔެއްގެ ގޮތުގައި ތަމްރީނުވީ އެޓްލެޓިކޯގެ އެކަޑަމީއިންނެވެ. އެޔަށް ފަހު އޭނާވަނީ އެ ޓީމަށް 2001 ވަނަ އަހަރުން ފެށިގެން 2007 ވަނަ އަހަރަށް ކުޅެފައެވެ. އޭރު އެ ޓީމަށް ކުޅުނު 214 މެޗުގައި އޭނާ 82 ލަނޑު ޖެހިއެވެ.\nއެޔަށް ފަހު އިނގިރޭސިވިލާތުގެ ލިވަޕޫލް އަދި ޗެލްސީގައި ކާމިޔާބު ސީޒަންތަކެއް ހޭދަކުރުމަށް ފަހު ޓޮރޭޒް އަލުން އެނބުރި އެޓްލެޓިކޯއަށް ބަދަލުވީ 2015 ވަނަ އަހަރުވެއެވެ. ޓޮރޭޒް ވަނީ ސްޕެއިންގެ ގައުމީ ޓީމާއެކު ދެ ޔޫރޯގެ އިތުރުން ވޯލްޑް ކަޕެއް ކާމިޔާބު ކޮށްފައެވެ.


Indian Idol: Mifaharu Idol ge Thashi Ufulaalee Sunny - Vaguthu\nއިންޑިއަން އައިޑޮލް: މިފަހަރު އައިޑޮލްގެ ތަށި އުފުލާލީ ސަނީ\nއިންޑިއާގައި ކުރިއަށްދާ އެންމެ ބޮޑު ލަވަމުބާރާތް ކަމަށްވާ އިންޑިއަން އައިޑޮލް ސީޒަން 11 ޕަންޖާބީއަށް ނިސްބަތްވާ ސަނީ ހިންދުސްތާނީ ކާމިޔާބުކޮށްފިއެވެ. ޒުވާން ސަނީ އަށް މިރޭ ވަނީ އިންޑިއަން އައިޑޮލް 11 ގެ ޓްރޮފީ އާއި ފައިސާގެ ގޮތުގައި 25 ލައްކަ ރުޕީސް ލިބިފަައެވެ. އަދި އޭނާއަށް ވަނީ ޓީ-ސީރީސްގެ ދެން އޮންނަ ޕްރޮޖެކްޓަކަށް ލަވަ ކިޔުމުގެ ފުރުސަތުވެސް ލިބިފައެވެ.\nސަނީ އިންޑިއަން އައިޑޮލް ސީޒަން 11 ކާމިޔާބު ކުރީ ހަތަރު ފައިނަލިސްޓުންނާއި ވާދަކޮށެވެ. އެއީ އޮންކޮނާ މުޚްރެޖީ އާއި އަޑްރީޒް ގޯޝް، ރިދާމް ކަލްޔާން، އަދި ރޯހިތް ރައުތެވެ.\nސަނީ މިރޭ އޭނާގެ އަޑުން ކިޔާދިން މެޑްލީގެ ހިތްގައިމުކަމުގެ ވާހަކަ ގިނަބަޔަކު ދައްކަމުން އަންނައިރު. މިރޭގެ ހާއްސަ ޖަޖުން ކަމުގައިވާ އަޔުޝްމަން ޚުރަންނާ އާއީ ނީނާ ގުޕްތާގެ ބޮޑު ތަރުހީބެއް ސަނީއެެއް ލިބިފައި ވެއެވެ.\nއެ ޝޯވގެ ފުރަތަމަ ރަނަރައަޕްއަކަށް ހޮވުނީ ރޯހިތްއެވެ.\nޝޯވގެ ފަސް ފައިނަލިސްޓުންނަށްވެސް ވަނީ ފައިސާގެ އިނާމު ހަވާލުކޮށްފައެވެ.\nސަނީގެ ރީތިއަޑުގެ ޖާދޫގައި އެތައް ބަޔަކު ޖެހިގެން ދިޔައީ އޭނާ އޮޑިޝަންގައި ބައިވެރިވި ހިސާބުންނެވެ. އޭނާގެ އަޑާއި، ލަވަކިޔުންތެރިޔާ ނުސްރަތް ފަތޭހީ އަލީ ޚާންގެ އަޑާއި ވައްތަރު ކަމަށް ގިނަ ބަޔަކު ބުނެއެވެ. އަދި އެ ޝޯވގެ ޖަޖުންގެ ތެރޭގައި ހިމެނޭ ވިޝާލް ދަދްލަނީ އާއި ނެހާ ކައްކަރުގެ އިތުރުން ކުރިން އެ ޝޯވގެ ޖަޖެއްގެ ގޮތުގައި ފެނިގެން ދިޔަ އަނޫ މާލީކްއަށް ސަނީގެ އަޑު ވަރަށް ކަމުދިޔައެވެ.\nއޭގެ ފަހުން އެ ޝޯވގެ އެންމެ ހިޓު އެކަކީ އެއީއެވެ. ސަނީގެ އަޑުގެ ރީތިކަމުން އެކްޓަރ ކުނާލް ކެއްމޫވެސް އެވާހަކަދެއްކިއެވެ. އަދި އޭނާއަށް ހަދިޔާވެސް ދިނެވެ. ކުނާލްގެ އިތުރުން، އަޖޭ އާއި ކާޖަލްއަށްވެސް ސަނީގެ އަޑު ރީތިވެގެން އެ ވާހަކަދެއްކިއެވެ.\nމިފަރުގެ އިންޑިޔަން އައިޑަލް ސަލްމާން އަލީ އަށް


Viyafaariveringe jamiyya uvaalai aa jamiyya eh ufaddhan hushahelhi Bill Majleehah balaigenfi - One Online\nވިޔަފާރިވެރިންގެ ޖަމިއްޔާ އުވާލައި އާ ޖަމިއްޔާއެއް އުފައްދަން ހުށަހެޅިބިލް މަޖިލީހަށް ބަލައިގެންފި\n"ދިވެހި ރާއްޖޭގެ ގައުމީ ޗެމްބަރ އޮފް ކޮމަރސް އެންޑް އިންޑަސްރީ" އުފައްދައި، ދިވެހި ވިޔަފާރިވެރިންގެ ގައުމީ ޖަމިއްޔާގެ ހުރިހާ ކަމެއް އެތަނަށް ބަދަލުވާގޮތަށް، ގާނޫނު ހެދުމަށް ރައްޔިތުންގެ މަޖިލީހަށް ހުށަހެޅި ބިލް މަޖިލީހަށް ބަލައިގެންފިއެވެ.\nމިބިލު ބަލައިގަތީ ޖަލްސާގައި ތިއްބެވި 77 މެންބަރުންގެ ތެރެއިން 74 މެންބަރުންވޯޓު ދެއްވައިގެންނެވެ.\nދިވެހި ރާއްޖޭގެ ގައުމީ ޗެމްބަރ އޮފް ކޮމާސް އެންޑް އިންޑަސްރީސްގެ ބިލުގެ ނަމުގައި، ރައްޔިތުންގެ މަޖިލީހުގެ މަރަދޫ ދާއިރާގެ މެންބަރު އިބްރާހިމް ޝަރީފް ހުށަހަޅުއްވި މި ބިލުގައި ވާގޮތުން، މި ގާނޫނަށް އަމަލު ކުރަން ފެށުމާއެކު ދިވެހި ވިޔަފާރިވެރީންގެ ގައުމީ ޖަމިއްޔާގެ އެންމެހައި ފައިސާއާއި މުދަލާއި ދަރަނި އަދި ހިންގުން "ދިވެހި ރާއްޖޭގެ ގައުމީ ޗެމްބަރ އޮފް ކޮމަރސް އެންޑް އިންޑަސްރީ" އަށް ބަދަލުވެގެންދާނެ އެވެ.\nއަދި މި ގާނޫނަށް އަމަލު ކުރަން ފެށުމާއެކު "ދިވެހި ރާއްޖޭގެ ގައުމީ ޗެމްބަރ އޮފް ކޮމަރސް އެންޑް އިންޑަސްރީ" ގެ ނަމުގައި ޗެމްބަރެއް އުފެއްދުމުގެ އެންމެހާ ކަންކަން އިކޮނޮމިކް ޑިވެލޮޕްމަންޓް މިނިސްޓްރީން ކުރަންވާނެކަމަށްވެސް ބުނެފައިވެއެވެ.\nބިލުގައި ބުނާގޮތުން މިނިވަން މުސްތަގިއްލު ގާނޫނީ ޝަހުސެއް ގޮތުގައި، ދިވެހި ރާއްޖޭގެ ގައުމީ ޗެމްބަރ އޮފް ކޮމަރސް އެންޑް އިންޑަސްރީ އުފެއްދުމުގެ މަގުސަދަކީ، ވިޔަފާރި އާއި ވިޔަފާރީގެ ސިނާއަތުގެ ހޭލުންތެރިކަން އިތުރު ކުރުމާއި، އެ ދާއިރާގެ ހަރަކާތްތެރިންގެ ހައްގުތައް ހިމާޔަތް ކުރުމާއި، އެ ދާއިރާގައި އުފެދޭ ދެބަސްވުން ތަކާއި ހިލާފުތައް ނައްތާލުމާއި، އެ ސިނާއަތް ތަރައްގީރުމަށް މަސައްކަތް ކުރުމެވެ. އަދި ދިމާވާ މައްސަލަތަކަށް ހައްލު ހޯދައި ސިނާއަތާގުޅޭ ގާނޫނުތަކާއި ގަވައިދުތައް ދިރާސާކޮށް ހުރަސްއެޅޭކަންކަން އިސްލާހުކުރުމާއި، އެ ދާއިރާއާގުޅޭ މައުލުމާތާއި އިލްމު ފޯރުކޮށްދިނުމާއި، ޓްރޭޑް ފެއާތައް ބޭއްވުުގެ އިންތިޒާމްތައް ހަމަޖެއްސުންވެސް މި ޗެމްބަރ އުފެއްދުމުގެ މަގުސަދު ތަކުގެ ތެރޭގައި ހިމެނެއެވެ.\nބިލުގައިވާގޮތުން، މިގާނޫނު ފާސް ވުމުން ފުރަތަމަ އުފައްދަން ޖެހެނީ، ދެ އަހަރު ދުވަހުގެ މުއްދަތަށް، އިންތިގާލީ ގަވާނިންގ ބޯޑެކެވެ. އެ ގަވާނިން ބޯޑުގައި ހިމެނޭނީ، ރައީސް އާއި ނާއިބު ރައީސް އާއި ސެކްރެޓަރީ ޖެނެރަލްގެ އިތުރުން އާއްމު ފަސް މެންބަރުންނެވެ.\nއެގޮތުން ދިވެހި ވިޔަފާރިވެރިންގެ ގައުމީ ޖަމިއްޔާގެ މަސްއޫލުވެރިންގެ ތެރެއިން ކަނޑައަޅާ ތިން މެންބަރުންނާއި، މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ އާއި ގެސްޓްހައުސް އެސޯސިއޭޝަން އޮފް މޯލްޑިވްސްގެ ފަރާތުން ހުށަހަޅާ2މެންބަރުންނާއި، މޯލްޑިވްސް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީގެ ފަރާތުން ހުށަހަޅާ މެންބަރެއްގެ އިތުރުން ކޯޕަރޭޓިވް ސޮސައިޓީތަކުގެ ފަރާތުންހުށަހަޅާ މެންބަރަކާއި، އިކޮނޮމިކް މިނިސްޓްރީން ކަނޑައަޅާ މެންބަރެއް ބޯޑުުގައި ހިމެނޭނެއެވެ.\nމިބޯޑު އައްޔަން ކުރުމާއެކު ދިވެހި ވިޔަފާރިވެރީންގެ ގައުމީ ޖަމިއްޔާގެ ބޯޑު އުވިގެންދާނެ ކަމަށް ބިލުގައި ކަނޑައަޅާފައިވެއެވެ.\nބިލުގައިވާގޮތުން މި ޗެމްބަރ އުފެއްދުމުން ރާއްޖޭގައި ހިންގާ ކޮންމެ ވިޔަފާރިއަކާބެހޭ މައުލޫމާތު ހިމެނޭ ދަފްތަރެއް އެ ތަނުގައި ގާއިމް ކުރެވޭނެއެވެ.\nޖީހާން ހުށަހަޅުއްވައިގެން، ޕީޖީ ވަކި ކުރުމުގެ މައްސަލަ ކޮމިޓީިން ބާތިލް ކޮށްފި\nޖޭއެސްސީން މިހާރު ދަނީ އެޖެންޑާ 19 ތަންފީޒުކޮށްދެމުން: އިދިކޮޅު\nސްޕްރީމް ކޯޓުގެ ފަނޑިޔާރު ކަމަށް މަހާޒުއާއި ދިޔާނާގެ ނަން މަޖިލީހަށް ފޮނުއްވައިފި\nގެއްލޭ ކުދިން ހޯދަން އާއްމު ކުރާ ފޮޓޯ، ސޯޝަލް މީޑިއާއަށް ދިޔުން ހުއްޓުވަން ގާނޫނުގައި ހިމަނަން ހުށަހަޅައިފި


SunOnline: Saudi Rasgefaanu ge beybefulhu avahaaravumun Raees thauziya vidhaalhuvejje\nސައުދީ ރަސްގެފާނުގެ ބޭބޭފުޅު އަވަހާރަވުމުން ރައީސް ތައުޒިއްޔާ ވިދާޅުވެއްޖެ\nމިއަދު އަވަހާރަވި ސައުދީ އަރަބިއްޔާގެ ޕްރިންސް މުތުއަބު-- ޕްރިންސް މުތުއަބަކީ ސަލްމާން ރަސްގެފާނުގެ އެއްބަފާ ބޭބޭފުޅު ---\nސައުދީ އަރަބިއްޔާގެ ރަސްގެފާނު ސަލްމާން ބިން އަބްދުލްއަޒީޒު އާލް ސައުދުގެ އެއްބަފާ ބޭބޭފުޅު ޕްރިންސް މުތުއަބު ބިން އަބްދުލްއަޒީޒް އަވަހާރަވުމާ ގުޅިގެން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ތައުޒިއްޔާ ވިދާޅުވެއްޖެއެވެ.\nމިއަދު އަވަހާރަވި ޕްރިންސް މުތުއަބަކީ ސައުދީ އަރަބިއްޔާގެ ދައުލަތް އުފެއްދެވި ރަސްގެފާނު އަބްދުލްއަޒީޒް އިބްނު ސައުދަށް ލިބިވަޑައިގެންނެވި ބޭބޭފުޅުންގެ ތެރެއިން ދުނިޔޭގައި ހުންނެވި އެންމެ ދޮށީ ދަރިކަލުންނެވެ.\nޕްރިންސް މުތުއަބު އަވަހާރަވި ޚަބަރު ސައުދީގެ ޝާހީ ގަނޑުވަރުން އިއުލާނުކޮށްފައިވާ އިރު، މުތުއަބުގެ ޖަނާޒާ އޮންނާނީ މާދަމާއެވެ.\nބޭބޭފުޅު އަވަހާރަވުމާ ގުޅިގެން ސައުދީ ރަސްގެފާނަށް ރައީސް އިބްރާހިމް މުހައްމަދު ސޯލިހު ފޮނުއްވި މެސެޖެއްގައި ވިދާޅުވީ އެ ޚަބަރު އެއްސެވީ ފުން ހިތާމައާއެކު ކަމަށާއި، ސައުދީގެ ޝަހީ އާއިލާއަށް ކުރިމަތިވި ހިތާމައިގައި ދިވެހި ސަރުކާރާއި ދިވެހި ރައްޔިތުންނާއި އެމަނިކުފާނުގެ އަމިއްލަ ނަންފުޅުގައި ޝާހީ އާއިލާއަށް ތައުޒިއްޔާ ވިދާޅުވާ ކަމަށެވެ.\nޕްރިންސް މުތުއަބު ވަނީ މީގެ ކުރިން މައްކާ ޕްރޮވިންސްގެ ގަވަރުނަރުކަން ކުރައްވާފައެވެ. އަދި ރަސްގެފާނު ޚާލިދުގެ ރަސްކަމުގައި ސައުދީގެ ޕަބްލިކް ވޯކްސް މިނިސްޓަރުކަމާއި، 1980 އިން ފެށިގެން 2009 ވަނަ އަހަރުގެ ނިޔަލަށް ސައުދީގެ މުނިސިޕަލް އެންޑް ރޫރަލް އެފެއާޒް މިނިސްޓަރުކަން ކުރެއްވިއެވެ.